
	讞讜抓 诪讞讜讘诇 讜诪讘注讬专 讗''诇 驻讜拽 转谞讬 诇讘专讗 讻讜'. 驻讬' 专讘讬谞讜 砖诪讜讗诇 讚专' 讗讘讛讜 住讘专 讻专''砖 讚讗诪专 诪拽诇拽诇 讘讞讘讜专讛 讞讬讬讘 讜专' 讬讜讞谞谉 住讘专 诇讛 讻专' 讬讛讜讚讛 讚讗诪专 诪拽诇拽诇 讘讞讘讜专讛 讜讘讛讘注专讛 驻讟讜专 讜爪专讬讱 诇讻诇讘讜 讜诇讗驻专讜 诇讗 讞砖讬讘 诪拽诇拽诇 讜讞讬讬讘 讗驻讬' 诇专' 讬讛讜讚讛 讜讻谉 诪砖诪注 讘住诪讜讱 诪转讜讱 驻讬' 专砖''讬 讜拽砖讛 讚讗''讻 讗诪讗讬 讗''诇 驻讜拽 转谞讬 诇讘专讗 讚讗讟讜 诪砖讜诐 讚住''诇 讻专' 讬讛讜讚讛 诪讗谉 讚转谞讗 讻专''砖 诪砖转拽讬谞谉 诇讬讛 讚讻讛''讙 驻专讬讱 讘驻''拽 讚讞讜诇讬谉 (讟讜.) 注''讻 谞专讗讛 讚专' 讗讘讛讜 讜专' 讬讜讞谞谉 讗诇讬讘讗 讚专''砖 驻诇讬讙讬 讚专' 讗讘讛讜 住讘专 讚讞讜讘诇 讜诪讘注讬专 讗注''驻 砖讗讬谞讜 爪专讬讱 诇讻诇讘讜 讜诇讗驻专讜 讞讬讬讘 诇专' 砖诪注讜谉 讚讙诪专 诪诪讬诇讛 讜讛讘注专转 讘转 讻讛谉 讜专' 讬讜讞谞谉 住讘专 讚专''砖 谞诪讬 诇讗 诪讞讬讬讘 讗讗''讻 讗讬讻讗 拽爪转 转讬拽讜谉 讻讙讜谉 讚爪专讬讱 诇讻诇讘讜 讜诇讗驻专讜 讚诪讬诇讛 讜讛讘注专讛 讗讬讻讗 拽爪转 转讬拽讜谉 砖讛讜讗 爪讜专讱 诪爪讜讛 讗讘诇 诇专' 讬讛讜讚讛 讗驻讬' 爪专讬讱 诇讗驻专讜 讜诇讻诇讘讜 驻讟讜专 讚讗讬谉 讝讛 转讬拽讜谉 讞砖讜讘 讚讗讬谉 讚专讱 诇讞讘讜诇 讘讞讘讬专讜 讻讚讬 诇讬转谉 诇讻诇讘讜 讗讜 诇砖专讜祝 讙讚讬砖 讘砖讘讬诇 讛讗驻专 讗注''讙 讚讻诇 砖讜讞讟 诪拽诇拽诇 讛讜讗 讻讚讗诪专讬' 讘驻''拽 讚讞讜诇讬谉 (讚祝 讞.) 住讻讬谉 砖诇 注''讝 诪讜转专 诇砖讞讜讟 讘讛 诪讜讚讛 专' 讬讛讜讚讛 诇注谞讬谉 砖讘转 讚讞讬讬讘 讚讚讜拽讗 诇注谞讬谉 注''讝 讞砖讜讘 诪拽诇拽诇 讚讻转讬讘 讜诇讗 讬讚讘拽 讘讬讚讱 诪讗讜诪讛 诪谉 讛讞专诐 讜诇讗 讞砖讬讘 诇讬讛 谞讛谞讛 讻讬讜谉 讚拽诇拽讜诇讜 讬转专 注诇 转拽讜谞讜 讜专''转 诪驻专砖 讚讛讗 讚讞砖讬讘 诇专' 讬讛讜讚讛 诪拽诇拽诇 砖爪专讬讱 诇讻诇讘讜 讜讗驻专讜 诇驻讬 砖讗讬谉 讛转讬拽讜谉 讘讗 讘讗讜转讛 砖注讛 讗诇讗 诇讗讞专 诪讻讗谉 讚诇讗讞专 砖谞注砖讬转 讞讘讜专讛 讘讗 讛讚诐 讜诇讗讞专 砖讻诇转讛 讛讛讘注专讛 讘讗 讛讗驻专 讗讘诇 讘砖讜讞讟 讘砖注转 讛拽诇拽讜诇 讘讗 诇讜 讛转讬拽讜谉 砖诪讜爪讬讗讛 诪讬讚讬 讗讘专 诪谉 讛讞讬 讜拽讜专注 诇诪讬专诪讗 讗讬诪转讗 讗讗讬谞砖讬 讚讘讬转讬讛 讞砖讜讘 诇讬讛 诇专''讬 谞诪讬 转讬拽讜谉 诇驻讬 砖讘砖注转 讛拽诇拽讜诇 讘讗 诇讜 讛转讬拽讜谉 讜讻谉 讘讛专讬讙转 讛诪讝讬拽讬谉 (诇拽讟谉 拽讻讗:) 讞讬讬讘 诇专' 讬讛讜讚讛 讚讘讗 讛转讬拽讜谉 讘砖注转 讛拽诇拽讜诇 讜诇专''砖 驻讟讜专 诪砖讜诐 讚讛讜讬讗 诪诇讗讻讛 砖讗讬谞讛 爪专讬讻讛 诇讙讜驻讛 讜拽讜专注 注''诪 诇转驻讜专 讜诪讜讞拽 注''诪 诇讻转讜讘 讚诪讬讞讬讬讘 诇讻''注 讗注''讙 砖讘砖注转 讛拽诇拽讜诇 讗讬谞讜 讘讗 讛转讬拽讜谉 讛讬讬谞讜 诪砖讜诐 砖讛拽诇拽讜诇 讙讜专诐 转讬拽讜谉 讬讜转专 讟讜讘 诇讘住讜祝 讜转讬拽讜谉 讙诪讜专 讛讜讗 砖讛专讬 讗讬谞讜 讬讻讜诇 诇注砖讜转 讛转讬拽讜谉 讗诇讗 注''讬 讛拽诇拽讜诇: 讘讞讜讘诇 讜爪专讬讱 诇讻诇讘讜 讻讜'. 讜讗''转 讜专' 讗讘讛讜 讚诪讞讬讬讘 讗驻讬' 讘讗讬谉 爪专讬讱 诇讻诇讘讜 讻讬讜谉 讚讗讬谉 爪专讬讱 讻诇诇 讛讜讬讗 诪诇讗讻讛 砖讗讬谞讛 爪专讬讻讛 诇讙讜驻讛 讚讗注''讙 讚诪讞讬讬讘 专''砖 诪拽诇拽诇 讘讞讘讜专讛 诪''诪 讘注讬 爪专讬讻讛 诇讙讜驻讛 讻讚讗诪专讬' 讘专讬砖 讛谞讞谞拽讬谉 (住谞讬: 讚专讬谉 驻讚:) 诪讗谉 砖诪注转 诇讬讛 讚讗诪专 诪拽诇拽诇 讘讞讘讜专讛 讞讬讬讘 专''砖 讛讗诪专 诪诇讗讻讛 砖讗讬谞讛 爪专讬讻讛 诇讙讜驻讛 驻讟讜专 (诇拽诪谉 讚祝 拽讻讗:) 讜讘住''驻 住驻拽 讗讻诇 (讻专讬转讜讞 讚祝 讻:) 讜讬''诇 讚讗驻讬' 讘诪拽诇拽诇 讙诪讜专 诪砖讻讞转 诇讛 讚讛讜讬讗 爪专讬讻讛 诇讙讜驻讛 讻讙讜谉 讞讜讘诇 讜诪讘注讬专 讘讗讬住讜专讬 讛谞讗讛 砖住讘专 砖讬讻讜诇 诇讬转谉 诇讻诇讘讜 讜诇讘砖诇 讘讜 拽讚专讛 讜专' 讗讘讛讜 讗注''讙 讚诇讗 讞砖讬讘 爪讜专讱 诪爪讜讛 转讬拽讜谉 诪''诪 爪专讬讻讛 诇讙讜驻讛 讞砖讬讘 讜讗''转 爪专讬讱 诇讻诇讘讜 讜诇讗驻专讜 讛讬讻讬 讞砖讬讘 爪专讬讻讛 诇讙讜驻讛 诪''砖 诪讞讜驻专 讙讜诪讗 讜讗讬谞讜 爪专讬讱 讗诇讗 诇注驻专讛 讜讬''诇 讚诇讗 讚诪讬 讚讛讻讗 讛讜讗 爪专讬讱 诇谞讟讬诇转 谞砖诪讛 讻讚讬 诇转转 诇讻诇讘讜 讚讛讬讬谞讜 讛讚诐 讻讬 讛讚诐 讛讜讗 讛谞驻砖 讜诪讘注讬专 谞诪讬 爪专讬讱 诇讛讘注专讛 讻讚讬 诇注砖讜转 讗驻专 讻诪讜 诪讘注讬专 讻讚讬 诇讘砖诇 拽讚专讛 讗讘诇 讞讜驻专 讛讙讜诪讗 谞注砖讬转 诪讗诇讬讛 讜讗讬谞讜 谞讛谞讛 诪诪谞讛 讻诇讜诐: 诪讚讗爪讟专讬讱 拽专讗 诇诪讬砖专讬 诪讬诇讛 讻讜'. 讜讗''转 诇诪讛 诇讬 诇诪讬诇祝 诪诪讬诇讛 谞讬诇祝 讻讜诇讛 诪讬诇转讗 诪讛讘注专转 讘转 讻讛谉 讚诇讗 讚讞讬 砖讘转 讚讘讛讘注专讛 讗讬讻讗 谞讟讬诇转 谞砖诪讛 讜讞讜讘诇 谞诪讬 诇讗 诪讞讬讬讘 讗诇讗 诪砖讜诐 谞讟讬诇转 谞砖诪讛 讜讬''诇 讚诇注谞讬谉 诪拽诇拽诇 讘讞讘讜专讛 诇讬讻讗 诇诪讬诇祝 诪讛讘注专讛 讚讛转诐 讛转讬拽讜谉 讘讗 讘砖注转 讛拽诇拽讜诇 讗讘诇 诇注谞讬谉 诪拽诇拽诇 讘讛讘注专讛 讬诇讬祝 砖驻讬专 讚讗讞专 讛讘注专讛 讘讗 讛转讬拽讜谉 讻讚驻讬' 讗讬 谞诪讬 讗讬 诇讗讜 讚讬诇驻讬谞谉 诪诪讬诇讛 讚诪拽诇拽诇 讘讞讘讜专讛 讞讬讬讘 讛''讗 讚专爪讬讞讛 讚讜讞讛 讗转 讛砖讘转 讚诇讗讜 诪诇讗讻讛 讛讬讗 讜讛讘注专讛 诇讞讜讚讛 讛讬讗 讚讗讬诪注讟讛 诪砖讜诐 讚诪拽诇拽诇 讘讛讘注专讛 讞讬讬讘: 讚讗诪专 专讘 讗砖讬 诪讛 诇讬 诇转拽谉 诪讬诇讛 诪讛 诇讬 诇转拽谉 讻诇讬. 诇讗讜 诪砖讜诐 讚住讘专 讻专' 讬讛讜讚讛 讗诇讗 诪驻专砖 讛讜讗 讗诇讬讘讗 讚专' 讬讛讜讚讛: 诪讛 诇讬 诇讘砖诇 驻转讬诇讛 诪讛 诇讬 诇讘砖诇 住诪谞讬谉. 讗讬谉 诇驻专砖 讻诪讜 砖讘讬砖讜诇 住诪诪谞讬谉 诪转拽谞谉 诇讛讬讜转 讬讜转专 讞砖讜讘讬诐 讻讱 驻转讬诇讛 讞砖讜讘讛 讬讜转专 注''讬 讘讬砖讜诇 讚讗讬 讛讬讬谞讜 讟注诪讗 讚专' 讬讛讜讚讛 砖讗专 诪讬转讜转 讘''讚 讚诇讗 讚讞讜 砖讘转 诪谞诇谉 讻讬讜谉 讚诇讗 砖讬讬讱 讘讛讜 转讬拽讜谉 讚讛讘注专讛 诇讗 讗住专讛 转讜专讛 讗诇讗 诪砖讜诐 转讬拽讜谉 驻转讬诇讛 讜注讜讚 砖专讬驻转 讘转 讻讛谉 讙讜驻讛 诪谞诇谉 讚诇讗 讚讞讬谞谉 讛讬讻讗 讚转讬拽谉 讛驻转讬诇讛 诪讗转诪讜诇 讜讗讜诪专 专''讬 讚讛''驻 诪讛 诇讬 讘讬砖讜诇 驻转讬诇讛 诇爪讜专讱 砖专讬驻转 讘转 讻讛谉 诪讛 诇讬 讘讬砖讜诇 住诪诪谞讬谉 诇爪讜专讱 爪讘讬注转 讘讙讚 讚讻讬 讛讬讻讬 讚讘讬砖讜诇 住诪诪谞讬谉 诇爪讜专讱 爪讘讬注讛 讞砖讜讘 转讬拽讜谉 讛''谞 讘讬砖讜诇 驻转讬诇讛 诇爪讜专讱 砖专讬驻讛 讜诪讛讻讗 谞驻拽讗 诇谉 砖驻讬专 讚讻诇 砖讗专 诪讬转讜转 讘''讚 讞砖讜讘 转讬拽讜谉 诪砖讜诐 诪爪讜讛 讚讗讬 诇讗讜 砖专讬驻讛 注爪诪讛 讞砖讬讘讗 转讬拽讜谉 诪砖讜诐 讘讬砖讜诇 驻转讬诇讛 诇讗 讛讜讛 讗住讜专讛 讗注''驻 砖诪转拽谞转 讘讻讱 讚讻讬讜谉 砖讗讬谞讛 讗诇讗 诪砖讜诐 砖专讬驻讛 诇讗 讛讜讛 讞砖讬讘 转讬拽讜谉 讜诇讗 诪讬讞讬讬讘 讜讻谉 诪讜爪讬讗 诪专讗 诇讞驻讜专 诇拽讘讜专 讘讜 诪转 诇专''砖 讻诪讜 诪讜爪讬讗 讻讬住 诇拽讘诇 讘讜 讝讬讘讛 讘驻''拽 (讚祝 讬讗.) 讜讗''转 讘砖诇诪讗 诇专' 讬讛讜讚讛 砖驻讬专 砖诪注讬谞谉 讚讛讘注专讛 诇诇讗讜 讬爪讗转 讗讜 诇讞诇拽 诪讚诇讗 讻转讘 诇讗 转注砖讛 诪诇讗讻讛 讘讻诇 诪讜砖讘讜转讬讻诐 讜讻转讘 讛讘注专讛 砖''诪 诇诇讗讜 讬爪讗转 讗讜 诇讞诇拽 讻讚驻专讬砖讬转 讘驻专拽 讻诇诇 讙讚讜诇 (诇注讬诇 讚祝 注.) [讚''讛 讛讘注专讛] 讗诇讗 诇专''砖 讚讗讬爪讟专讬讱 诇诪讬讻转讘 讛讘注专讛 诇讞讬讬讘 诪拽诇拽诇 讘讛讘注专讛 诪谞讗 诇讬讛 讚讬爪讗转 诇诇讗讜 讗讜 诇讞诇拽 讜诇讬讻讗 诇诪讬诪专 讚谞驻拽讗 诇讬讛 诇讞诇拽 诪讗讞转 诪讛谞讛 讻讚诪驻讬拽 诇讬讛 专' 讬讜住讬 讚讛讗 讘驻专拽 讛讘讜谞讛 (诇拽诪谉 讚祝 拽讬谞:) 驻诇讬讙 专''砖 讘讛讚讬讗 讗专' 讬讜住讬 讜讚专讬砖 诇讬讛 诇讚专砖讛 讗讞专讬转讬 讜讬''诇 讚谞驻拽讗 诇讬讛 诇讞诇拽 诪讛讬讻讗 讚谞驻拽讗 诇讬讛 诇砖诪讜讗诇 讘驻专拽 讻诇诇 讙讚讜诇 (诇注讬诇 讚祝 注.) 讜讛砖转讗 讗转讬 砖驻讬专 讛讗 讚讛讜讛 拽砖讛 砖诪讜讗诇 讚讗诪专 讻诪讗谉 诇讗 讻专' 谞转谉 讜诇讗 讻专' 讬讜住讬 讚讛砖转讗 讻专''砖 住''诇 讜讘驻''拽 讚讬讘诪讜转 (讚祝 讜:) 拽讗诪专 讚讗讬爪讟专讬讱 拽专讗 诇诪讬住专 讛讘注专转 讘转 讻讛谉 诪砖讜诐 讚讛讜讛 住诇拽讗 讚注转讱 诇诪讬砖专讬 诪拽诇 讜讞讜诪专 诪注讘讜讚讛 讚讚讞讬讗 砖讘转 讛讬讬谞讜 讻专' 讬讛讜讚讛 讚讞砖讬讘 诇讬讛 转讬拽讜谉 讗讘诇 诇专' 砖诪注讜谉 讗讬爪讟专讬讱 拽专讗 讘讛讘注专讛 诇讞讬讬讘 讻诇 诪拽诇拽诇 讘讛讘注专讛 讛讱 驻诇讜讙转讗 讚诪拽诇拽诇 讘讞讘讜专讛 诪驻专砖 专砖''讬 讚谞驻拽讗 诇谉 诪驻诇讜讙转讗 砖讗讬谞讛 爪专讬讻讛 诇讙讜驻讛 诪砖诪注 讚诇讗 讘注讬 诇专' 砖诪注讜谉 爪专讬讱 诇讻诇讘讜 讜诇讗驻专讜 讜诇驻讬 讝讛 爪专讬讱 诇讜诪专 讚专' 讗讘讛讜 讻专''砖 讜专' 讬讜讞谞谉 讻专' 讬讛讜讚讛 讜讗讬谉 谞专讗讛 讻讚驻讬' 诇注讬诇 讜爪''诇 讚讛讱 驻诇讜讙转讗 讚诪拽诇拽诇 讘讞讘讜专讛 拽讘诇讛 讛讬转讛 讘讬讚诐:





专讘 谞住讬诐 讙讗讜谉

诪讚讗爪讟专讬讱 拽专讗 诇诪讬砖专讗 诪讬诇讛. 注讬拽专 讚讬诇讛 讘转讜专转 讻讛谞讬诐 讜讘讬讜诐 讛砖诪讬谞讬 讬诪讜诇 讬诪讜诇 讜讗驻讬' 讘砖讘转 讜诪讛 讗谞讬 诪拽讬讬诐 诪讞诇诇讬讛 诪讜转 讬讜诪转 讘砖讗专 诪诇讗讻讜转 讞讜抓 诪诪讬诇讛 讗讜 诪拽讬讬诐 讗谞讬 诪讞诇诇讬讛 讗祝 讘诪讬诇讛 讜诪讛 讗谞讬 诪拽讬讬诐 讬诪讜诇 讞讜抓 诪谉 讛砖讘转 转"诇 讜讘讬讜诐 讜讗驻讬' 讘砖讘转 讜讘驻专拽 专' 讗诇讬注讝专 (讚祝 拽诇讘) 讗诪专讜 注讜讚 注讚 讻讗谉 诇讗 驻诇讬讙讬 讗诇讗 讘诪讻砖讬专讬 诪讬诇讛 讗讘诇 诪讬诇讛 讙讜驻讛 讚讘专讬 讛讻诇 讚讞讬讗 诪谞讗 诇谉 讜谞讗诪专讜 讘讚讘专 讝讛 讻诪讛 讟注诪讬诐 讜讛注讬拽专 讛讜讗 诪讛 砖讗诪专 专' 讬讜讞谞谉 讻讬 讚讘专讬讜 砖讜讬谉 注诐 讛讘专讬讬转讗 讜注诇讬讛谉 讗谞讜 住讜诪讻讬谉 讜讛讜讗讬诇 讜讛讜爪专讱 讛讻转讜讘 诇讜诪专 讜讘讬讜诐 诇讛转讬专 讛诪讬诇讛 讘砖讘转 砖讛讬讗 诪爪讜讛 讛讜讚讬注 讗讜转谞讜 砖讞讘讜专讛 讘注诇诪讗 讞讜抓 诪谉 讛诪讬诇讛 讗住讜专 诇注砖讜转讛 讜讞讬讬讘 注诇讬讛 讘砖讘转 讜诪讚讗住专 专讞诪谞讗 讛讘注专讛 讙讘讬 讘转 讻讛谉 诪讻诇诇 讚诪讘注讬专 讘注诇诪讗 讞讬讬讘 讻讘专 讬讚注转 讻讬 讚' 诪讬转讜转 谞诪住专讜 诇讘讬转 讚讬谉 住拽讬诇讛 砖专讬驻讛 讛专讙 讜讞谞拽 讜讻讬 讘转 讻讛谉 砖讝讬谞转讛 诪讬转转讛 讘砖专讬驻讛 讜讛讗 讗讞转 诪谉 讛谞砖专驻讬谉 讻讚讻转讬讘 (讜讬拽专讗 讻状讗:讟壮) 讜讘转 讗讬砖 讻讛谉 讻讬 转讞诇 诇讝谞讜转 讜讙讜' 讘讗砖 转砖专祝 讜讘诪住讻转 住谞讛讚专讬谉 讘驻专拽 讚' 诪讬转讜转 (住谞讛讚专讬谉 讚祝 谞讘) 讝讻专讜 讛讬讗讱 诪爪讜转 砖专讬驻讛 讜讗诪专讜 诪爪讜转 砖专讬驻讛 讛谞砖专驻讬谉 讛讬讜 诪砖拽注讬谉 讗讜转谉 讘讝讘诇 注讚 讗专讻讜讘讜转讬讜 讜谞讜转谞讬谉 住讜讚专讬谉 拽砖讬谉 诇转讜讱 专讻讛 讜讻讜专讱 注诇 爪讜讗专讜 讝讛 诪讜砖讱 讗爪诇讜 讜讝讛 诪讜砖讱 讗爪诇讜 注讚 砖驻讜转讞 讗转 驻讬讜 讜诪讚诇讬拽 讗转 讛驻转讬诇讛 讜讝讜专拽讛 诇转讜讱 驻讬讜 讜驻讬专砖讜 讘转诇诪讜讚 诪讗讬 驻转讬诇讛 讗诪专 专讘 诪转谞讛 驻转讬诇讛 砖诇 讗讘专 讜注诇 驻讬 讝讛 谞讗诪专讛 讻讗谉 诪讛 诇讬 诇讘砖诇 驻转讬诇讛 诪讗讬 诇讬 诇讘砖诇 住诪诪谞讬谉 讻诇讜诪专 驻转讬诇讛 砖诇 讗讘专 砖转讬砖专祝 讘讛 讘转 讻讛谉 砖讝讬谞转讛 讜讛讝讛讬专 讛拽讘"讛 讗转 讘"讚 砖诇讗 讬砖专驻讜 讛诪转讞讬讬讘 砖专讬驻讛 讘讬讜诐 砖讘转 讻诪讛 砖谞讗诪专 (砖诪讜转 诇状讛:讙壮) 诇讗 转讘注专讜 讗砖 讘讻诇 诪讜砖讘讜转讬讻诐 讘讬讜诐 讛砖讘转 注诇 驻讬 诪讛 砖谞转驻专砖 驻住讜拽 讝讛 讻讬 讘讘讬转 讚讬谉 讛讜讗 诪讚讘专 讻诪讜 砖谞讗' 讘专讗砖 诪住讻转 讬讘诪讜转 (讚祝 讜) 诪讜砖讘讜转 诪讛 转诇诪讜讚 诪讻讚讬 砖讘转 讞讜讘转 讛讙讜祝 讛讬讗 讜讞讜讘转 讛讙讜祝 谞讜讛讙转 讘讗专抓 讜讘讞讜爪讛 诇讗专抓 诪讜砖讘讜转 讚讻转讘 专讞诪谞讗 诇诪讛 诇讬 诪砖讜诐 专' 讬砖诪注讗诇 讗诪专 转诇诪讬讚 讗讞讚 诇驻讬 砖谞讗' (讚讘专讬诐 讻状讗:讻状讘) 讜讻讬 讬讛讬讛 讘讗讬砖 讞讟讗 诪砖驻讟 诪讜转 讜讛讜诪转 砖讜诪注 讗谞讬 讘讬谉 讞讜诇 讘讬谉 讘砖讘转 讜诪讛 讗谞讬 诪拽讬讬诐 (砖诪讜转 诇状讗:讬状讚) 诪讞诇诇讬讛 诪讜转 讬讜诪转 讘砖讗专 诪诇讗讻讜转 讞讜抓 诪诪讬转转 讘讬转 讚讬谉 转"诇 诇讗 转讘注专讜 讗砖 讘讻诇 诪讜砖讘讜转讬讻诐 诪讛 诪讜砖讘讜转 讛讗诪讜专讜转 诇讛诇谉 讘讘讬转 讚讬谉 讗祝 讻讗谉 讘讘"讚 讜讗诪专 专讞诪谞讗 诇讗 转讘注专讜 讗砖 讜注讬拽专 讝讜 讛讘专讬讬转讗 讘住讜祝 诪讻讬诇转讗 讚专' 讬砖诪注讗诇 讜讗诪专讜 注讜讚 讘转诇诪讜讚 讜转讬讛讜讬 谞诪讬 专' 讬讜住讬 讗讬诪讜专 讚讗诪专 专' 讬讜住讬 讛讘注专讛 诇诇讗讜 讬爪讗转 讛讘注专讛 讚注诇诪讗 讛讘注专讛 讚讘讬转 讚讬谉 讘讬砖讜诇 驻转讬诇讛 讛讬讗 讜讗诪专 专讘 讗砖讬 诪讛 诇讬 讘讬砖讜诇 驻转讬诇讛 诪讛 诇讬 讘讬砖讜诇 住诪诪谞讬谉 诪讬讻谉 诇诪讚谞讜 讚讗住专 专讞诪谞讗 讛讘注专讛 讚讘转 讻讛谉 讘砖讘转 讜谞转讞讬讬讘讜 诪讬讻谉 砖讛诪讘注讬专 讘注诇诪讗 讞讬讬讘:






专讘讬谞讜 讞谞谞讗诇

讜讛讗 讻注讜讘讚 注"讝 讞砖讬讘 讗讟讜 注讜讘讚 注"讝 讜讛注讜砖讛 讚讘专讬诐 诪讻讜注专讬诐 诪讜转专 讜砖谞讬讜讛 诇拽讜砖讬讗 讜讙专住讬 诪住讘专讬讛谉 讜讻讬 讛讗讬 讙讜讜谞讗 诪讬 砖专讬 讜讛转谞讬讗 专' 砖诪注讜谉 讘谉 讗诇注讝专 讜讻讜' 讜讗讛讚专讬谞谉 诇讛讜 讜讗讬住讜专讗 诪讬 讛讜讬 拽砖讬讗 诇诪"讚 诪转拽谉 讜讞讬讬讘 讛讜讗 讜诇讗 诪讬转讜住祝 讘讜 讗讬住讜专讗 讗讞专讬谞讗. 讗诇讗 诇讬砖谞讗 讚讬拽讗 讛讻讬 讛讬讗 讜讻讛"讙 [诪讬] 诪讬讞讬讬讘 讚讻讬讜谉 讚讗诪专 [专' 讗讘讬谉] 诪转拽谉 讛讜讗 诪砖讜诐 讚注讘讬讚 谞讞转 诇讬爪专讜 讜诪砖讜诐 讛讻讬 诪讞讬讬讘 专' 讬讛讜讚讛 注诇 诪诇讗讻讛 砖讗讬谞讛 爪专讬讻讛 诇讙讜驻讛. 讗拽砖讬谞谉 注诇讬讛 讛讗讬 转讬拽讜谞讗 讛讜讗 讗讚专讘讛 讛讗讬 拽诇拽讜诇讗 专讘讛 讛讜讗 诪砖讜诐 讚诪讙专讛 讬爪专讜 讘注爪诪讜 讜诪拽诇拽诇 讛讜讗. 讜诇讗 砖诪注讬谞谉 诇专' 讬讛讜讚讛 讘诪拽诇拽诇 讚诪讞讬讬讘 谞讚讞讛 专' 讗讘讬谉 讜讘讟讬诇 驻讬专讜拽讬讛 诇讙诪专讬 讜讗讜拽讬诪谞讗 诇讗 诪讞讬讬讘 专' 讬讛讜讚讛 讘讛讗 讗诇讗 诪砖讜诐 讚拽讗 注讘讬讚 诇诪讬专诪讗 讗讬诪转讗 讗讗讬谞砖讬 讘讬转讬讛 讜拽讗 诪讞讝讬 讚讘讞诪转讬讛 注讘讬讚 讜拽讗 诪讻讜讬谉 诇转拽讜谞讬 诇讗讬谞砖讬 讘讬转讬讛 讜讻专讘 讬讛讜讚讛 讚讛讜讗 砖诇讬祝 诪爪讘讬讬转讗 讻讜' 讚讻诇 讻讬 讛讗讬 讙讜讜谞讗 转讬拽讜谞讗 讛讬讗 讜诇讗 拽诇拽讜诇讗 讗诇讗 诪讬讛讜 诪诇讗讻讛 砖讗讬谞讛 爪专讬讻讛 诇讙讜驻讛 讛讬讗 讜讻诇 诪讗谉 讚注讘讬讚 讛讻讬 讘砖讘转 诇专' 讬讛讜讚讛 讞讬讬讘 诇专' 砖诪注讜谉 驻讟讜专 讜诪转谞讬' 讻专' 砖诪注讜谉:




驻讬住' 讻诇 讛诪拽诇拽诇讬谉 驻讟讜专讬谉. 转谞讬 住转诪讗 讜讘专讬讬转讗 讻专' 讗讘讛讜 讚诪讞讬讬讘 讞讜讘诇 讜诪讘注讬专. 



讜讗注"讙 讚讗诪专 专' 讬讜讞谞谉 讗讬谞讛 诪砖谞讛 讗诇讗 讛讞讜讘诇 讘爪专讬讱 诇讻诇讘讜 讜讛诪讘注讬专 讘爪专讬讱 诇讗驻专讜 讚诇讗 诪拽诇拽诇讬谉 谞讬谞讛讜 诪讬讛讜 讗讬爪讟专讻讬谞谉 诇讘专专 讛讬讻讗 讗诪讬专讗 讛讞讜讘诇 讜讛诪讘注讬专 砖诇讗 诇爪讜专讱 讞讬讬讘 讜讗讛讚专讬谞谉 诪转谞讬转讬谉 专' 讬讛讜讚讛 讚讗诪专 诪拽诇拽诇 讘讞讘讜专讛 驻讟讜专 讜讘专讬讬转讗 专' 砖诪注讜谉 讚讗诪专 诪拽诇拽诇 讘讞讘讜专讛 讞讬讬讘 讜讗诇 转转诪讛 讚专讬砖讗 讚诪转谞讬转讬谉 讻专讘讬 砖诪注讜谉 讘诪诇讗讻讛 砖讗讬谞讛 爪专讬讻讛 诇讙讜驻讛 讜住讬驻讗 讻专' 讬讛讜讚讛 讘诪拽诇拽诇 讘讞讘讜专讛 [讚讘讛讗] 住讘专 诇讛 讻诪专 讜讘讛讗 住讘专 诇讛 讻诪专 讜诪讬诇转讗 讚诪拽诇拽诇 讘讞讘讜专讛 讚拽讗诪专讬 驻诇讜讙转讗 讚专' 讬讛讜讚讛 讜专' 砖诪注讜谉 讛讬讗 诇讗 讘专讬专讛 诇谉 注讬拽专 驻诇讜讙转讬讬讛讜 讚讗 讛讬讻讬 谞讬讛讜 讜诪转谞讬转讗 讚诪驻专砖讗 讘诪拽诇拽诇 讘讞讘讜专讛 专' 讬讛讜讚讛 驻讜讟专 讜专' 砖诪注讜谉 诪讞讬讬讘. 诇讗 砖诪讬注 诇谉 讗诇讗 诪讙诪专讗 讘诇讞讜讚 讛讜讗 讚砖诪注讬谞谉 诇讬讛.





专诪讘"谉

讻诇 讛诪拽诇拽诇讬谉 驻讟讜专讬谉 讞讜抓 诪讞讜讘诇 讜诪讘注讬专. 讗讜拽讬' 诇专"砖 讚讗诪专 诪拽诇拽诇 讘讞讘讜专讛 讞讬讬讘 讜诇讝讛 讛诪讞诇讜拽转 诇讗 诪爪讬谞讜 注讬拽专 讘转诇诪讜讚 讜专砖"讬 讝"诇 讛讘讬讗讜 讘拽砖专 注谞讬谉 讜讗诪专 讚谞驻拽讗 诇谉 诪驻诇讜讙转讬讬讛讜 讘诪诇讗讻讛 砖讗"爪 诇讙讜驻讛 讚砖诪注讬' 诇讬' 诇专"砖 讚讗诪专 诪诇讗讻讛 砖讗"爪 诇讙讜驻讛 驻讟讜专 注诇讬' 讜讞讜讘诇 讜诪讘注讬专 讞讬讚讜砖 讛讜讗 砖讞讚砖讛 讛转讜专讛 讘讛谉 砖讗讬谉 诇讱 诪讘注讬专 讜讗驻讬' 诪讚诇讬拽 注爪讬诐 诇讘砖诇 拽讚专转讜 砖讬转讞讬讬讘 诪谉 讛讚讬谉 砖讻讜诇谉 诪拽诇拽诇讬谉 讜诪讛 砖讛讜讗 诪转拽谉 讗爪诇 讗讞专讬诐 讻讙讜谉 讛讘讬砖讜诇 诪诇讗讻讛 砖讗"爪 诇讙讜驻讛 讛讬讗 讜诪谉 讛讚讬谉 驻讟讜专 注诇讬' 讜诪讚讞讬讬讘讛 讗讜转谉 转讜专讛 砖"诪 诪拽诇拽诇 讘讛讘注专讛 讞讬讬讘 讜讻谉 讘讞讘诇讛 诪讚讗讬爪讟专讱 专讞诪谞讗 诇诪讬砖专讬 诪讬诇讛 讜诇专"讬 讛转诐 诪转拽谉 讛讜讗 讗爪诇 讗讞专讬诐 讜诪诇讗讻讛 砖讗"爪 诇讙讜驻讛 讞讬讬讘 注诇讬' 讜讛讬讬谞讜 讚诪驻专砖 讘讙诪' 讜讗讝讬诇 诪"讟 讚专"砖 诪讛讗讬 讟注诪讗 讙讜驻讬' 讙诪专讬' 驻诇讜讙转讬讬讛讜 讝讛讜 驻讬专讜砖 专砖"讬 讝"诇. 讜诪讝讛 讛驻讬专讜砖 谞转讞讬讬讘 讛专"专 砖诪讜讗诇 转诇诪讬讚讜 讝"诇 诇讜诪专 讚讛讗 讚讗诪专 专"讬 讜讗转"诇 讞讜讘诇 讘爪专讬讱 诇讻诇讘讜 讛"拽 诇讬' 讗讬谉 讛诇讻讛 讻专"砖 讗诇讗 讻专"讬 讚讗诇讜 专"砖 诇讗 讘注讬 转讬拽讜谉 讻诇诇 讚诪谞讗 转讬讬转讬 诇讛 讜讗"转 谞驻拽讗 诇谉 诪诪讬诇讛 转讬拽讜谉 讚诪讬诇讛 诪讗讬 讛讜讗 讗讬 讞砖讘讬转 诇讬' 转讬拽讜谉 讚讙讜驻讛 讗"讻 讻诇 讟注诪讗 砖诇 专"砖 讘讟诇 诪注转讛 讜讛专讬 讞讝专 诇讚注转讜 砖诇 专"讬 讜讗讬 诇讗讜 转讬拽讜谉 讚讙讜驻讛 讗诇讗 讘诪诇讗讻讛 砖讗"爪 诇讙讜驻讛 讛讬讗 讗"讻 诇讗讜 转讬拽讜谉 讛讜讗 讻诇诇 诇讚讘专讬 专"砖 讜讗"转 讚诪讜讚讛 专"砖 讘转讬拽讜谉 讚讞讜讘诇 讜诪讘注讬专 砖讗祝 注诇 驻讬 砖讗讬谞讛 转讬拽讜谉 讚讙讜驻讛 讞讬讜讘讬 诪讬讞讬讬讘 讗"讻 讛讬讬谞讜 专"讬 讚住"诇 讚诪拽诇拽诇 讘讞讘讜专讛 讞讬讬讘 讜诇诪讛 讗诪专讬' 讘讻讜诇讛 转诇诪讜讚讗 讘诪拽诇拽诇 讘讞讘讜专讛 驻诇讜讙转讗 讚专"讬 讜专"砖 讗诇讗 讛"驻 讞讜讘诇 讜诪讘注讬专 讗讬谞讛 诪砖谞讛 砖讬转讞讬讬讘 讬讜转专 诪砖讗专 讛诪拽诇拽诇讬谉 讚讻专"讬 拽讬"诇 讜讗转"诇 诪砖谞讛 讞讜讘诇 讘爪专讬讱 诇讻诇讘讜 诪讘注讬专 讘爪专讬讱 诇讗驻专讜 讜讛讜讗 诪转拽谉 讙诪讜专 讜专砖"讬 注爪诪讜 讝"诇 讻' 讚讞讜讘诇 讜爪专讬讱 诇讻诇讘讜 诇专"讬 讻讬讜谉 讚诪转拽谉 讛讜讗 讗爪诇 讛讻诇讘 讻讛"讙 诪诇讗讻讛 讛讜讗 讜讝讛 讛驻讬专讜砖 讗讬谞讜 谞讻讜谉 讚讗讬 专' 讗讘讜讛讜 讻专"砖 讛讬讻讬 诪砖转讬拽 诇讬' 专' 讬讜讞谞谉 讻讚诪拽砖讬' 讘驻"拽 讞讜诇讬谉 讜专讘 诪砖讜诐 讚住"诇 讻专"讬 诪讗谉 讚转谞讬 讻专"诪 砖转讜拽讬 诪砖转讬拽 诇讬' 讜注讜讚 讚诇专"砖 讗驻讬诇讜 讘讞讜讘诇 讜诪讘注讬专 讘注讬' 砖转讛讗 讛诪诇讗讻讛 爪专讬讻讛 诇讙讜驻讛 讻讚讗诪专讬' 讘驻专拽 讻诇 讻转讘讬 讙讘讬 讞诪砖讛 谞讛专讙讬谉 讘砖讘转 讗诇讗 诇讗讜 专"砖 讚讗诪专 诪诇讗讻讛 砖讗"爪 诇讙讜驻讛 驻讟讜专 注诇讬' 讗诇诪讗 讗驻讬' 讘诪拽诇拽诇 讘讞讘讜专讛 讘注讬' 诪诇讗讻讛 讛爪专讬讻讛 诇讙讜驻讛 讜讘驻' 讜讗诇讜 讛谉 讛谞讞谞拽讬谉 讗诪专讬' 讜讛讗 讚转谞谉 诪讞讟 砖诇 讬讚 诇讬讟讜诇 讘讛 讗转 讛拽讜抓 诇讬讞讜砖 讚讬诇诪讗 讞讘讬诇 讘讬' 讜诪转专抓 讛转诐 讗讬 诇专"讬 诪拽诇拽诇 讘讞讘讜专讛 讗讬 诇专"砖 诪诇讗讻讛 砖讗"爪 诇讙讜驻讛 讛讬讗 讜驻讟讜专 注诇讬' 讗诇诪讗 诇专"砖 诪诇讗讻讛 砖讗"爪 诇讙讜驻讛 讘讞讘讜专讛 驻讟讜专 讜讻谉 讝讜 砖讗诪专 专砖"讬 讝"诇 注爪诪讜 讚讗讬谉 诇讱 诪讘注讬专 砖讗讬谞讜 诪拽诇拽诇 讜讗驻讬' 诪讘注讬专 注爪讬诐 诇讘砖诇 拽讚讬专讛 讗讬谞讜 谞讻讜谉 砖讛专讬 讙讜驻讛 砖诇 讗砖 爪专讬讱 诇讜 讜讻谉 讘诪讘注讬专 诇讛转讞诪诐 砖讛谞讗转讜 讜讘讬注讜专讜 砖讜讬谉 讜讛讞讜专砖 讜转讜诇讚讜转讬' 讗讬谉 讛谞讗转谉 讘注爪诪谉 诪诪砖 讗诇讗 砖讛谉 转砖诪讬砖讜 砖诇 注讜诇诐 诇讛谞讗转 讚讘专讬诐 讗讞专讬诐 讜讻讛"讙 诪诇讗讻讛 讛爪专讬讻讛 诇讙讜驻讛 诪讬拽专讬 讜讛专讬 讘讙诪专讗 诪驻讜专砖 砖讗讬谉 讟注诪讜 砖诇 专"砖 诪讛讘注专讛 住转诐 讗诇讗 诪讛讘注专讛 讚讘转 讻讛谉 讜诇讗 诪讞讘诇讛 讚砖讜讞讟 讗诇讗 诪诪讬诇讛 诇驻讬讻讱 讗诪专讜 讚讛讗 讚讗诪专讬' 讘诪讞诇讜拽转 专"讬 讜专"砖 讘讞讜讘诇 讜诪讘注讬专 讙诪专讗 讙诪讬专讬 诇讛 讻讬 讛讗 讚讗诪专讬' 诇拽诪谉 讘驻' 讞讘讬讜转 专讘讬 讬讜讞谞谉 讛讛讜讗 讻讘谉 讘讬谞讗讬 诪转谞讬 诇讛 讜诇讗 砖诪注讬' 诇讬' 诇讘谉 讘讬谞讗讬 讗诇讗 讙诪专讗 讜讗诪专讬' 讘讘"讘 讞专讜讘 讛诪讜专讻讘 讜住讚谉 讛砖拽诪讛 诪讞诇讜拽转 专' 诪谞讞诐 讘专' 讬讜住讬 讜专讘谞谉 讜诇讗 诪爪讬谞讜 讘砖讜诐 诪拽讜诐 诪讞诇讜拽转 讝讜 讗诇讗 讚讙诪讬专讬 专讘谞谉 讚讙诪专讗 讛讻讬 讜讗讞专讬诐 讻讬讜爪讗 讘讝讛 讬砖 讛专讘讛 讗讜 砖诪讗 讘专讬讬' 讛讬讗 讘讗讞转 诪谉 讛讞讬爪讜谞讜转 讻讙讜谉 诪砖谞转 讘专 拽驻专讗 讜诇讜讬 讜砖讗专 讛转谞讗讬诐. 讝讛 讻转讜讘 讘转讜住' 讞讻诪讬 讛爪专驻转讬诐 讝"诇. 讜讗讬谉 讗谞讬 讗讜诪专 讻谉, 讚诪讬诇讛 讜讚讗讬 诪诇讗讻讛 讛爪专讬讻讛 诇讙讜驻讛 讛讜讗 砖讛讜讗 爪专讬讱 砖讬讛讗 讗讚诐 讝讛 诪讛讜诇 讜诪讛讚讜诪讛 诇讝讛 讛谞讜讟诇 爪驻专谞讬' 讘讻诇讬 讜讻谉 砖驻诪讜 砖讛讜讗 讞讬讬讘 诪砖讜诐 转讜诇讚讛 讚讙讜讝讝 讜讗祝 注诇 驻讬 砖讗讬谞讜 爪专讬讱 诇讙讜祝 讛爪驻专谞讬诐 讜讛砖讬注专 诪诇讗讻讛 讛爪专讬讻讛 诇讙讜驻' 谞拽专讗转 讜讻谉 讛讝讜专讛 讜讛讘讜专专 讜诪讗谉 讚砖拽讬诇 讗讬拽讜驻讬 诪讙诇讬诪讗 讻讜诇谉 讚讜诪讜转 诇诪讬诇讛 讜讛讘注专讛 讚讘转 讻讛谉 谞诪讬 讻讬讜谉 砖讛讜讗 诪讚诇讬拽 讛讗砖 诇讘砖诇 讘讜 驻转讬诇讛 讛专讬 讛讬讗 诪诇讗讻讛 讛爪专讬讻讛 诇讙讜驻讛 讚讜诪讬讗 讚诪讚诇讬拽 讗转 讛讗讜专 诇讛转讞诪诐 讻谞讙讚讜 讜诪砖转诪砖 诇讗讜专讛 讜诇讗 砖诪注谞讜 诪诇讗讻讛 砖讗"爪 诇讙讜驻讛 讘诪讚诇讬拽 讗诇讗 讘诪讻讘讛 讗诇讗 讜讚讗讬 转专讜讬讬讛讜 诪诇讗讻讛 讛爪专讬讻讛 诇讙讜驻讛 谞讬谞讛讜 讗诇讗 砖讛爪讜专讱 注爪诪讜 谞拽专讗 拽诇拽讜诇 讘讙讜驻讜 砖讛谞讬诪讜诇 谞砖讗专 讞讘讜诇 讜讞讜诇讛 讜讛讘注专讛 砖诇 讘转 讻讛谉 讻讬讜谉 砖讗讬谉 讛谞讗讛 诇讗讚诐 诪诪谞讛 讗讬谞讜 讗诇讗 讻诪拽诇拽诇 讘注爪讬诐 讗诇讗 砖讗讚诐 爪专讬讱 诇讝讜 讛诪诇讗讻讛 讙讜驻讛 诪"诪 讜讬砖 讘讛 转讬拽讜谉 砖讗讬谞讛 诪讙讜驻讛 砖诇 诪诇讗讻讛 砖讛讬讗 拽讬讜诐 讛诪爪讜讛 讜诇专"砖 讗讬谉 讗讜转讜 讛转讬拽讜谉 讻诇讜诐 讛诇讻讱 诇专"砖 讻诇 诪诇讗讻讛 砖讗"爪 诇讗 诪讞诪转 讙讜驻讛 讜诇讗 诪讞诪转 转讬拽讜谉 驻讟讜专 注诇讬' 讗驻讬诇讜 讘讞讜讘诇 讜诪讘注讬专 讜讛讬讬谞讜 谞讜讟诇 拽讜爪讜 讜讞讘诇 讘注爪诪讜 讚诪拽诇拽诇 讙诪讜专 讜讗"爪 诇讻诇讜诐 讛讬讬谞讜 诪诇讗讻讛 砖讗"爪 诇讙讜驻讛 讜诪"讛 讘注讬 专"砖 讞讜讘诇 讜爪专讬讱 诇讻诇讘讜 诪讘注讬专 讜爪专讬讱 诇讗驻专讜 讻讚讬 砖转讛讗 讛诪诇讗讻讛 爪专讬讻讛 诇讙讜驻讛 诇讗 诪砖讜诐 讚讘注讬 砖讜诐 转讬拽讜谉 讜讛"拽 诇讬' 专讘讬 讬讜讞谞谉 讞讜讘诇 讜诪讘注讬专 讗讬谞讛 诪砖谞讛 砖讬转讞讬讬讘 讘讚专讱 诪拽诇拽诇 诪驻谞讬 砖讛讜讗 诪诇讗讻讛 砖讗讬谉 爪专讬讱 诇讙讜驻讛 讜驻讟讜专 注诇讬' 讜讗诐 转诪爪讬 诇讜诪专 诪砖谞讛 讞讜讘诇 讘爪专讬讱 诇讻诇讘讜 讜诪讘注讬专 讘爪专讬讱 诇讗驻专讜. 讜讗"转 讜讛专讬 讗祝 注诇 驻讬 讻谉 诪诇讗讻讛 砖讗"爪 诇讙讜驻讛 讛讬讗 讚讜诪讬' 讚讞讜驻专 讙讜诪讗 讜讗"爪 讗诇讗 诇注驻专讛 诇讗 转讟注讛 讘讝讛 砖讛讞讘诇讛 讘讻讗谉 讛讬讗 讛讚诐 注爪诪讜 砖讛讜讗 爪专讬讱 讜讻讘专 专诪讝转讬 诇讙讜讝讝 讜谞讜讟诇 砖注专讜 讜爪驻专谞讜 讘讬谉 诇转拽谉 讙讜驻讜 讜诇讬讬驻讜转 注爪诪讜 讜讘讬谉 诇爪讜专讱 讛砖注专 讜讛讙讬讝讛 讻讜诇谉 诪诇讗讻讛 讛爪专讬讻讛 诇讙讜驻讛 讛讜讗 诪驻谞讬 砖讛讻诇 讚讘专 讗' 讜讛谞讟讬诇讛 讛讬讗 讛诪诇讗讻讛 诪砖讗"讻 讘讞讜驻专 讙讜诪讗 砖讛讘谞讬谉 讘拽专拽注 讛讜讗 讜讛讜讗 讛谞拽专讗 诪诇讗讻讛 讜讻谉 讛讘注专讛 诇讗驻专 爪专讬讱 诇讙讜驻讜. 讜讻讗谉 讛讘谉 砖讜讗诇, 讘讬谉 诇讚讘专讬谞讜 讘讬谉 诇讚讘专讬 专讘讜转讬谞讜 讛爪专驻转讬诐 讝"诇 爪专讬讱 诇讻诇讘讜 讜爪专讬讱 诇讗驻专讜 诪转拽谉 讙诪讜专 讛讜讗 讜讗诪讗讬 诇讗 诪讬讞讬讬讘 诇讻"注 讜讛砖讬讘讜 讘讝讛 砖讻诇 诪讛 砖讗讬谉 讚专讻谉 砖诇 讘谞讬 讗讚诐 诇拽诇拽诇 讘砖讘讬诇 讗讜转讜 讛转讬拽讜谉 讗讬谉 讝讛 诪转拽谉 讗爪诇 砖讘转 讜讛讟注诐 诪砖讜诐 讚诪诇讗讻转 诪讞砖讘转 讘注讬谞谉 讜讗讬谉 讝讜 诪诇讗讻转 诪讞砖讘转 砖讬讛讗 讞讜讘诇 讘讗讚诐 诇爪讜专讱 讛讻诇讘 讜讬讚诇讬拽 讙讚讬砖 诇爪讜专讱 讛讗驻专 讗讘诇 砖讜讞讟 讜诪讚诇讬拽 注爪讬诐 诇讘砖诇 讘讛谉 诪转拽谉 讛讜讗 讗爪诇 砖讘转 诇讚"讛 讚讛讗 转谞谉 讘讗讘讜转 诪诇讗讻讜转 诪讘注讬专 讜诪讚诪讜住讬祝 专"讬 砖讜讘讟 讜诪讚拽讚拽 砖"诪 诪讜讚讛 讘讻讜诇讛讜 讜讗祝 注诇 讙讘 讚诇注谞讬谉 注"讝 讗诪专讬' 讘驻"拽 讚讞讜诇讬谉 住讻讬谉 砖诇 注"讝 诪讜转专 诇砖讞讜讟 讘讛 诪砖讜诐 讚诪拽诇拽诇 讛讜讗 讙讘讬 砖讘转 诪讬讛讜 诪讞讬讬讘. 讜专讘讬谞讜 转诐 讝"诇 诪驻专砖 讚讛讗 讚讞砖讬讘 诪拽诇拽诇 讗驻讬诇讜 爪专讬讱 诇讻诇讻讜 讜爪专讬讱 诇讗驻专讜 诇驻讬 砖讗讬谉 讛转讬拽讜谉 讘讗 讘砖注转 讛拽诇拽讜诇 讚诇讗讞专 砖谞注砖讬转 讛讞讘讜专讛 讘讗 讛讚诐 讜诇讗讞专 砖谞注砖讬转 讛讘注专讛 讘讗 讛讗驻专. 讜讗讬谉 讟注诐 讝讛 诪讞讜讜专 讜诇讗 诪住讻讬诐 诇讚注转讬谞讜. 讜讗砖讜讘 诇讚讘专讬 诇驻专砖 讟注诪讬讬讛讜 讚专讘讬 讗讘讜讛讜 讜专讘讬 讬讜讞谞谉 讛讜讬 讬讜讚注 讚讟注诪讗 讚专"砖 讚驻讟专 诪诇讗讻讛 砖讗"爪 诇讙讜驻讛 诪砖讜诐 诪诇讗讻转 诪讞砖讘' 讚讟注诪讗 讚讻诇 讛诪拽诇拽诇讬谉 驻讟讜专讬谉 谞诪讬 诪砖讜诐 讚讘注讬' 诪诇讗讻转 诪讞砖讘转 讻讚诪讜讻讞 讘驻专拽 拽诪讗 讚讞讙讬讙讛 诪砖讜诐 讛讻讬 住讘专 专' 讗讘讜讛讜 诇诪讬诪专 讛专讬 诇诪讚谞讜 诇专"砖 讚诪讬诇讛 拽诇拽讜诇 讛讜讗 诇讙讜驻讜 砖诇 谞讬诪讜诇 讜转讬拽讜谉 讛讜讗 讜讚讗讬 讗爪诇 讗讞专讬诐 砖注讜砖讛 谞讞转 专讜讞 诇讬讜爪专讜 讜讚专讻谉 砖诇 讘"讗 诇注砖讜转 讻谉 讗诇讗 讻讬讜谉 砖讗讬谉 讛转讬拽讜谉 诪诪砖 讘讙讜驻讜 讻转讬拽讜谉 (砖讛讜讗) 诪讙讜驻讛 砖诇 诪诇讗讻讛 诪转讞砖讘 讜谞诪爪讬谞讜 诪讞讬讬讘讬' 拽诇拽讜诇 讘讞讘讜专讛 诇专"砖 讛诇讻讱 讗驻讬' 讘砖讗"爪 诇讙讜驻讛 谞诪讬 诪讞讬讬讘 讚讛讬讬谞讜 诪拽诇拽诇 讙诪讜专 讘诇讗 砖讜诐 转讬拽讜谉 讜讻讜讜谞讛 讗"谞 谞讜讟诇 讗转 讛拽讜抓 讜讞讘诇 讚讛讗 讙诇讬 专讞诪谞讗 讚诇讗 讘注讬' 讘讛讗 诪诇讗讻转 诪讞砖讘转 讜讛"谞 讗诪专讬' 讻讛"讙 讘诪住' 讻专讬转讜转 讛谞讞 诇讞讘讜专' 讛讜讗讬诇 讜诪拽诇拽诇 讞讬讬讘 诪转注住拽 谞诪讬 讞讬讬讘 讚诇讗 拽驻讚讬' 讘讞讘讜专讛 讘诪诇讗讻转 诪讞砖讘转 讚诪转注住拽 诪砖讜诐 诪诇讗讻转 诪讞砖讘转 讛讬讗 驻讟讜专. 专' 讬讜讞谞谉 住讘专 诪讬诇讛 讜讛讘注专讛 讚讘转 讻讛谉 转专讜讜讬讬讛讜 诪诇讗讻讛 讛爪专讬讻讛 诇讙讜驻讛 谞讬谞讛讜 砖讛专讬 讚注转讜 砖讬讛讗 讙讜驻讜 谞讬诪讜诇 讜讚注转讜 诇讛砖转诪砖 讘讗砖 讛讝讛 砖讛讚诇讬拽 讜诪诇讗讻转 诪讞砖讘转 拽专讬谞谉 讘讛讜 讜讗讬谉 讚注转讜 诇讛讝讬拽 讜讗讬谉 诇讱 讗诇讗 讞讬讚讜砖讜 讘诇讘讚 转讬拽讜谉 诇讗 讘注讬' 诇讛讜 讻诇诇 讗讘诇 诪诇讗讻讛 讛爪专讬讻讛 诇讙讜驻讛 讘注讬' 讛讬诇讻讱 砖讗专 讞讜讘诇讬谉 讜诪讘注讬专讬谉 诇讛讝讬拽 讻讙讜谉 砖讛讚诇讬拽 讙讚讬砖 讘砖讘转 砖讗讬谉 诇讜 讘讙讜驻讜 砖诇 诪诇讗讻讛 砖讜诐 转砖诪讬砖 驻讟讜专. 讜讛讗 讚讗诪专讬' 讘驻' 讻诇 讻转讘讬 讜讘驻' 讗诇讜 讛谉 讛谞讞谞拽讬谉 讚诪诇讗讻讛 讛爪专讬讻讛 诇讙讜驻讛 讘注讬' 讻讚讻转讘' 诇注讬诇 讻讜诇讛讜 讗诇讬讘讗 讚专' 讬讜讞谞谉 讗转讬讗 讚诇专' 讗讘讜讛讜 诇讗 讘注讬' 诪诇讗讻讛 讛爪专讬讻讛 诇讙讜驻讛. 注讬"诇 讚诇专' 讗讘讜讛讜 诪诇讗讻讛 讛爪专讬讻讛 诇讙讜驻讛 讘注讬 讚讜诪讬讗 讚诪讬诇讛 讜诪"讛 驻讟专讬' 谞讜讟诇 讗转 讛拽讜抓 诪驻谞讬 砖讛讜讗 诪转讻讜讬谉 诇拽讜抓 讜诇讗 诇讞讘讜专讛 讗讘诇 住讘专 专"讗 讚讞讜讘诇 讘讞讘讬专讜 诪讗讞专 砖讛讜讗 诪转讻讜讬谉 诇讗讜转讜 拽诇拽讜诇 讜诇讗 诇讚讘专 讗讞专 讜谞诪爪讬谞讜 砖拽诇拽讜诇 讘讞讜讘诇 讞讬讬讘 讚诪诇讗讻讛 讛爪专讬讻讛 诇讙讜驻讛 诪讬拽专讬 砖讛专讬 讛讜讗 爪专讬讱 诇拽诇拽讜诇 讜讛转讜专讛 注砖转讛 诪拽诇拽诇 讻诪转拽谉 讘讞讘讜专讛 讜讘诪讬诇讛 注爪诪讛 诇讗 讞讬讬讘讛 讗讜转讜 讛转讜专讛 讗诇讗 诪驻谞讬 讛拽诇拽讜诇 讜讛专讬 讛讞讜驻专 讙讜诪讗 讻讚讬 砖讬讻砖诇讜 讘讛 讘"讗 讜讚讗讬 爪专讬讱 诇讙讜驻讛 诪讬拽专讬 讗诇讗 砖讛讜讗 拽诇拽讜诇 讜驻讟讜专 讛诇讻讱 讘讞讜讘诇 砖诪拽诇拽诇 讘讜 讞讬讬讘 讜讗诇讜 讛讬讛 爪专讬讱 诇讚诐 讻讗讜转讛 砖讗诪专讜 讘专讬砖 讻转讜讘' 讗讬 讚诐 讞讘讜专讬 诪讞讘专 讞讬讬讘 讚诇讚诐 讛讜讗 爪专讬讱. 讗"谞 专"讗 诇讗 驻诇讬讙 诪讬讚讬 讘专讬讬转讗 拽讗 转谞讬 讜专讘讬 讬讜讞谞谉 驻讬专砖讛 谞讬讛诇讬讛 讚爪专讬讱 诇讙讜驻讛 诪讬讛讗 讘注讬' 讜诪转讻讜讬谉 诇拽诇拽诇 诇讗 讻诇讜诐 讛讜讗 讛诇讻讱 诪诇讗讻讛 砖讗"爪 诇讙讜驻讛 讛讜讗 注讚 砖讬讛讗 诇讜 转砖诪讬砖 讘拽诇拽讜诇讜 砖诪讞诪转讜 讛讜讗 注讜砖讛 讝讛 讛拽诇拽讜诇 砖谞诪爪讗 拽诇拽讜诇 讞讘诇讛 讝讜 诪诇讗讻讛 讛爪专讬讻讛 诇讙讜驻讛 诪爪讚 讗' 讜讗祝 注诇 驻讬 砖讗讬谉 爪专讻讜 讻谞讙讚 拽诇拽讜诇讜 讘讚讘专讬诐 砖讘谞讬 讗讚诐 注讜砖讬谉 讻谉 讻诪讜 砖驻讬专砖转讬 讝讛讜 诪讛 砖讛注诇讬转讬 讘砖诪讜注讛 讝讜 诪转讜讱 驻诇驻讜诇讜 砖诇 专砖"讬 讝"诇 讜讗讬谉 讘讚讘专讬讜 诪诪砖 讜讚讘专 谞讻讜谉 讛讜讗 讜注讜诇讛 讻讛讜讙谉. 讜讗"转 讜诪讛 专讗讜 诇讜诪专 讻谉 诇专"砖 讘讞讜讘诇 讜诪讘注讬专 诪讞讬讬讘 讘诪拽诇拽诇 诪砖讜诐 讚诇讗 讞砖讬讘 转讬拽讜谉 讚诪爪讜讛 讗讚专讘讛 诇讬讙诪专 诪讬谞讬讬讛讜 诪诇讗讻讛 砖讗"爪 诇讙讜驻讛 讞讬讬讘 注诇讬讛 讜诪诪讬诇讗 讛讜"诇 诪转拽谉 讻讚专讘讬 讬讛讜讚讛 讬"诇 诪诇讗讻讛 砖讗"爪 诇讙讜驻讛 诪拽专讗 诪诇讗 讛讜讗 诪诇讗讻转 诪讞砖讘转 讜讞讬讚讜砖 讛讜讗 砖讞讚砖讛 转讜专讛 讘讗诇讜 砖转讬讛谉. 讜讛讗 讚讗诪专讬' 讘讟注诪讗 讚专"讬 诪讛 诇讬 诇转拽谉 诪讬诇' 诪"诇 诇转拽谉 讻诇讬. 诇驻讬 注谞讬讬谞讜 讜讚讘专讬 专砖"讬 讝"诇 爪"诇 讚讛"驻 诪"诇 诇转拽谉 讻诇讬 诪"诇 诇转拽谉 诪讬诇讛 讻讬讜谉 砖讛转讜专' 驻住诇讛 讘谞讜 注专诇讛 讛"讝 转讬拽讜谉 讘诪爪讜' 诪讛 诇讬 诇讘砖诇 住诪诪谞讬谉 诪讛 诇讬 诇讘砖诇 驻转讬诇讛 讛专讬 讗谞讜 爪专讬讻讬诐 诇讘讬砖讜诇 讛讝讛 诇砖诐 诪爪讜讛 讜爪专讻谞讜 讝讛 讻爪讜专讱 讛谞讗讛 砖诇 讘讬砖讜诇 讗讜讻诇讬谉 砖讗诐 转驻专砖 讚诇专砖"讬 转讬拽讜谉 谞诪讬 讚讙讜驻讜 诪砖讜讬 诇讬' 讛专讬 讻诇 讛驻讬' 砖诇谞讜 讘讟诇 讚诪谞诇"诇 讚专"砖 讛讜讗 诇讗 讞砖讬讘 转讬拽讜谉 讚讙讜驻讜 讚讗讬 诇讗 讘专讬讬转讗 讗诪讗谉 转专诪讬讬讛 讗讻转讬 诇专"讬 诇"诇 诇砖讜讬讬 转讬拽讜谉 讚讙讜驻讜 诇讬诪讗 诪砖讜诐 讚诪爪讜讛 讛讜讗 讜诇驻"讚 讛诇诇讜 讛讗 讚讗诪专讬' 讘诪住' 驻住讞讬诐 讘驻' 讗"讚 讻讬 讗讝诇转 诇拽诪讬' 讚专' 讝专讬拽讗 讘注讬 诪讬谞讬' 诇讚讘专讬 讛讗讜诪专 诪拽诇拽诇 讘讞讘讜专讛 驻讟讜专 砖讜讞讟 砖诇讗 诇讗讜讻诇讬讜 诪讗讬 转讬拽谉 诇讛讜爪讬讗 讗讘专 诪谉 讛讞讬 讚讜拽讗 诇专' 讬讛讜讚讛 驻专讬讱 讚讗诪专 诪拽诇拽诇 讘讞讘讜专讛 驻讟讜专 讚诇专"砖 讚讗诪专 讞讬讬讘 讗注"驻 砖讗讬谉 讘讜 砖讜诐 转讬拽讜谉 谞诪讬 诪讞讬讬讘 讘讬谉 诇专' 讗讘讜讛讜 讘讬谉 诇专' 讬讜讞谞谉 讚讛转诐 诪诇讗讻讛 讛爪专讬讻讛 诇讙讜驻讛 讛讜讗 砖讛讜讗 砖讜讙讙 讜住讘讜专 诇砖讞讜讟 讬驻讛 讜诪诇讗讻转 诪讞砖讘转 拽专讬谞讗 讘讬' 讜讝讛 住讬讜注 诇讚讘专讬. 讜诇讚讘专讬 专讘讜转讬谞讜 讛爪专驻转讬诐 讝"诇 讚诇专' 讬讜讞谞谉 讘注讬 讜讗诇讬讘讗 讚专"砖 讛讜讗 讚拽讘注讬 讜讛讜讗 谞讬讛讜 诪"讚 诪拽诇拽诇 讘讞讘讜专讛 驻讟讜专 讜讛讘讬讗讜 专讗讬' 诇讚讘专讬' 诪砖讜诐 讚讛讛讜讗 诪转谞讬' 讚讛转诐 讚诪讞讬讬讘讗 砖讜讞讟 砖诇讗 诇讗讜讻诇讬讜 诇讗讜 专' 讬讛讜讚讛 讛讬讗 讚拽转谞讬 专讬砖讗 讜砖讗专 讻诇 讛讝讘讞讬诐 砖砖讞讟谉 诇砖诐 驻住讞 讗诐 讗讬谞谉 专讗讜讬谉 讞讬讬讘 讜讗讜拽讬诪谞讗 讘讙诪专讗 讘讟讜注讛 讜讛讬讬谞讜 诪转注住拽 讗诇讗 诇诪讗谉 讚诪讞讬讬讘 诪拽诇拽诇 讘讞讘讜专讛. 讜讗讬谉 讝讛 谞讻讜谉 讚诪"讚 诪拽诇拽诇 驻讟讜专 讛讬讬谞讜 专' 讬讛讜讚讛 讜注诇讬讜 讗诪专讜 讻谉 讘讻"诪 讜讘讻诪讛 诪拽讜诪讜转 讗诪专讜 诇专"砖 讚讗诪专 诪拽诇拽诇 讘讞讘讜专讛 讞讬讬讘 讜讚拽讗 拽砖讬' 诇讛讜 专讬砖讗 讚诇讗 讻专"讬 谞讬讛讜 讚专讬砖讗 讚诪转谞讬' 诇讗讜 专"讬 讛讜讗 诪"诪 讬讻讜诇 讛讜讗 诇讬砖讗诇 诪讛 转讬拽谉 砖诇讗 诪爪讬谞讜 诪讬 砖讞讜诇拽 讘讝讛 诇驻讟讜专. 讜注讜讚 砖讗讬谞讜 讗诇讗 砖讗诇讛 讜讗诇讜 诇讗 诪讞讬讬讘 诪"讚 诪拽诇拽诇 讘讞讘讜专讛 驻讟讜专 讘砖讜讞讟 砖诇讗 诇讗讜讻诇讬讜 讛讬' 讬讻讜诇 诇讛砖讬讘 诪讗谉 砖诪注转 诇讬' 讚讗诪专 讛讻讬 专"讬 诇专"讬 讛"谞 讚驻讟讜专 讜注讜讚 讬砖 讞讬诇讜拽 讙讚讜诇 讘讬谉 诪转注住拽 讚砖谞讬 转讬谞讜拽讜转 诇砖讗专 讛讝讘讞讬诐. 讜讘讬专讜砖诇诪讬 讘专 拽驻专讗 讗诪专 讗驻讬' 讗"爪 诇讚诐 讜诇讗驻专 专"讬 讗诪专 讜讛讜讗 砖讬讛讬' 爪专讬讱 诇讚诐 讜讗驻专 诪转谞讬' 驻诇讬讙讗 注诇 专"讬 砖讜专讜 砖讛讚诇讬拽 讙讚讬砖 讘砖讘转 讞讬讬讘 讘转砖诇讜诪讬谉 讛讜讗 砖讛讚诇讬拽 讙讚讬砖 讘砖讘转 驻讟讜专 诪谉 转砖诇讜诪讬谉 诇驻讬 砖诪转讞讬讬讘 讘谞驻砖讜 砖讜专讜 砖诇讗 诇爪讜专讱 讗祝 讛讜讗 砖诇讗 诇爪讜专讱 讜诪"诪 诪转讞讬讬讘 讘谞驻砖讜 讗诪专 专讘 讞谞讬谞讗 讘专讬' 讚专讘 讛诇诇 讜讬讗讜转 诪讗讞专 砖讗诇讜 诇爪讜专讱 讛讬讛 诪转讞讬讬讘 讘谞驻砖讜 驻讟讜专 诪转砖诇讜诪讬谉 诪谉 讛讚讗 诪讻讛 讘讛诪讛 讬砖诇诪谞讛 诪讻讛 讗讚诐 讬讜诪转 诪讛 诪讻讛 讘讛诪讛 诇讗 讞诇拽转 讘讬谉 砖讜讙讙 诇诪讝讬讚 讗祝 诪讻讛 讗讚诐 诇讗 讞诇拽转 诇讞讬讬讘讜 讗诇讗 诇驻讜讟专讜 诪诪讜谉 讜拽砖讬' 注诇 讘专 拽驻专讗 (讜讻讜') (讗讬) 住讘专 讻专讘讬 讬讜住讬 讚讛讘注专讛 诇诇讗讜 讬爪讗转 注诇 注爪诪讛, 砖讗讬谞讛 讘诪讬转讛. 讜诇讬转 诇讬' 讞讬诇讜拽 诪诇讗讻讜转 讘转诪讬' 讗砖讻讞 转谞讗 讚讚专讬砖 诪讗讞转 诪讛谞讛 诇讞讬讬讘 注诇 讻诇 讗讞转 讜诪讝讛 讬诇驻讬谞谉 讞讬诇讜拽 诪诇讗讻讜转 讜诇讗 诪讛讘注专讛. 讜讚谞讬讞讗 讛讘注专讛, 讞讘讜专讛, 讗讘 诇爪讜专讱 讜转讜诇讚讛 砖诇讗 诇爪讜专讱, 诪讞诇讬祝 驻讬' 讞讘讜专讛 讗讘 讜砖讜讞讟 转讜诇讚讛 讜诇诪讛 转谞讬谞谉 注诪讛讜谉 驻讬' 讚转谞讬 砖讜讞讟 讘讬谉 讛讗讘讜转 诪砖讜诐 住讚专 住注讜讚讛 转谞讬 注诪讛谉 驻讬' 住讚专 住注讜讚' 转谞讬 (讗讜驻' 讞讜专砖) [诪讞讜专砖 注讚 讗讜驻讛] 转谞讬 讙"讻 砖讜讞讟 讜讛"诇 诇诪讬转谞讬 讞讜讘诇. 讜讛讜爪专讻谞讜 诇讻转讜讘 讻"讝 讻讚讬 砖诇讗 讬转拽砖讛 讗讚诐 讘讜 注诇 讚讘专讬谞讜:





专砖讘"讗

讻诇 讛诪拽诇拽诇讬谉 驻讟讜专讬谉 讞讜抓 诪讞讜讘诇 讜诪讘注讬专. 讗讜拽讬诪谞讗 讻专"砖, 讜诪转谞讬转讬谉 讚讻讬讬诇 讜转谞讬 讻诇 讛诪拽诇拽诇讬谉 讜诇讗 诪驻拽讬谞谉 讞讜讘诇 讜诪讘注讬专 专"讬 讛讬讗. 讜诪驻谞讬 砖诇讗 诪爪讬谞讜 诇诪讞诇讜拽转 讛讝讛 注讬拽专 讘砖讜诐 诪拽讜诐, 讚拽讚拽 专砖"讬 讝"诇 讚谞驻拽讗 诇讛讜 诪诪讞诇讜拽转谉 讘诪诇讗讻讛 讛爪专讬讻讛 诇讙讜驻讛, 讜讬住讜讚 讛注谞讬谉 诇驻讬 砖讻诇 讛诪诇讗讻讜转 诪诪砖讻谉 讙诪专讬谞谉 诇讛讜 讜讻讜诇谉 爪专讬讻讜转 讛讬讜 诇讙讜驻谉 讜转讬拽讜谉 讛讬讛 讘讛诐, 讜诇驻讬讻讱 住讘专 专"砖 讚讻诇 诪诇讗讻讛 砖讗讬谉 诇讜 转讬拽讜谉 讜爪讜专讱 讙讜祝 讛诪诇讗讻讛 诪诪砖, 驻讟讜专 注诇讬讛, 讜讻讬讜谉 砖讻谉 诪讬诇讛 讘砖讘转 诪谉 讛住转诐 诪讜转专转 砖讛专讬 讬砖 讘讜 讞讘诇讛 讜拽诇拽讜诇 讗爪诇 讛转讬谞讜拽, 讜转讬拽讜谉 讛诪讬诇讛 砖讛讜讗 注讜砖讛 讛诪爪讜讛 讗讬谞讜 转讬拽讜谉 讘讙讜祝 讛讚讘专 讗诇讗 砖讛讬讗  诪爪讜讛 讜转讬拽讜谉 诪爪讜讛 讗讬谉 诪转讞砖讘 诇讜, 讗注"驻 砖讛讜讗 诪转拽谞讜 诇转专讜诪讛 讜诇拽讚砖讬诐 讜诇讗讻讬诇转 驻住讞讬诐, 讗讬谉 讗讜转讜 转讬拽讜谉 讘讙讜祝 讛诪讬诇讛 讗诇讗 讗爪诇 讗讞专讬诐 讜诪诇讗讻讛 砖讗讬"爪 诇讙讜驻讛 讛讬讗, 讜讻讬讜谉 砖讻谉 诇讗 讛讬转讛 讛转讜专讛 爪专讬讻讛 诇讛转讬专 诪讬诇讛 讘砖讘转, 讗诇讗 诇讗砖诪讜注讬谞谉 讚讗注"讙 讚诪拽诇拽诇讬谉 讘注诇诪讗 驻讟讜专讬诐 讛诪拽诇拽诇 讘讞讘讜专讛 讞讬讬讘, 讜讞讬讚讜砖 讛讜讗 砖讞讚砖讛 转讜专讛 讘诪讬诇讛. 讜讻谉 讛讘注专讛 讚讘转 讻讛谉 诪谉 讛住转诐 诪讜转专转 讛讬转讛, 诇驻讬 砖讻诇 诪讘注讬专 诪拽诇拽诇 讛讜讗 讜讛转讬拽讜谉 讛讜讗 讗爪诇 讗讞专讬诐 讜诪诇讗讻讛 砖讗讬"爪 诇讙讜驻讛 讛讬讗, 讜诇驻讬讻讱 讻砖讗住专 讛讻转讜讘 讛讘注专讛 讚讘转 讻讛谉, 诇讞讚讜砖 讘讗 诇讗砖诪讜注讬谞谉 讚诪拽诇拽诇 讘讛讘注专讛 讞讬讬讘.



讜专' 讬讛讜讚讛 住讘专 讚诪诇讗讻讛 讛爪专讬讻讛 讘诇讘讚 讘注讬谞谉, 讻诇讜诪专: 砖讬讛讗 讘讛 转讬拽讜谉 诪爪讚 讗讞讚 讗讜 讘讙讜驻讛 砖诇 诪诇讗讻讛 讗讜 讗驻讬诇讜 讗爪诇 讗讞专讬诐, 讜诇驻讬讻讱 诪讬诇讛 讗住讜专讛 讛讬转讛 砖讛专讬 讬砖 讘讛 转讬拽讜谉 讗爪诇 讗讞专讬诐 讻诪讜 砖讗诪专谞讜, 讜诇驻讬讻讱 讛讜爪专讱 讛讻转讜讘 诇讛转讬专讛, 讜讻谉 讛讘注专讛 讚讘转 讻讛谉 诪谉 讛讚讬谉 讗住讜专讛 讛讬讗 讚讛专讬 讬砖 讘讛 转讬拽讜谉 讛讗讘专 砖讛讜讗 诪爪专驻讜, 讜讛专讬 讛讜讗 讻讘砖讜诇 住诪谞讬诐, 讜诇讗 讗住专讛 讛转讜专讛 讛讘注专转 讘转 讻讛谉 讗诇讗 诪爪讚 转讬拽讜谉 讛讗讘专, 讗讘诇 讛讘注专讛 讙讜驻讛 讚讘转 讻讛谉 拽诇拽讜诇 讙诪讜专 讛讜讗 讜诪讜转专 讛讬讛 诇讜诇讗 讛转讬拽讜谉 砖讬砖 讘讛 诪爪讚 讗讞专 砖讛讜讗 讘讬砖讜诇 讛驻转讬诇讛. (讜爪专讬讱 注讬讜谉 诇专讘讬 砖诪注讜谉 讘讘讬砖讜诇 讛驻转讬诇讛 砖讛讬讗 诪诇讗讻讛 讛爪专讬讻讛 诇讙讜驻讬讛 诇专讘 讗砖讬 [讜诇专讘讬 砖诪注讜谉] 讗讬谉 诇讜诪专 讻谉, 讜讻谉 讘驻专拽 拽诪讗 讚讬讘诪讜转 (讜, 讘) 讗讜诪专 讻谉. 讜爪专讬讱 注讬讜谉 讘讛讘注专讛 诇讞诇拽 讚讜拽讗 诇专讘讬 讬讛讜讚讛, 讜讻谉 [拽讘讜专转] 诪转 诪爪讜讛 诇专讘讬 砖诪注讜谉 诇讬讚讞讬 [砖讘转]). 讜诇注讜诇诐 诪拽诇拽诇讬谉 讙诪讜专讬谉 讗驻讬诇讜 讘讞讜讘诇 讜诪讘注讬专 谞诪讬 驻讟讜专讬谉, 讜诇讗 诪砖讻讞转 诇讛 诇专讘讬 讬讛讜讚讛 讚讞讬讬讘 讗诇讗 讘砖讬砖 讘讜 转讬拽讜谉 讗爪诇 讗讞专讬诐, 讞讜讘诇 讘爪专讬讱 诇讚诐 诇转转 诇讻诇讘讜 讜诪讘注讬专 讘爪专讬讱 诇讗驻专讜. 讜讗"转 诪讻诇 诪拽讜诐 诇诪讛 讛讜爪专讱 讛讻转讜讘 诇讗住讜专 讛讘注专讛 讘讘转 讻讛谉. 讜讬砖 诇讜诪专 讚诇讗 转讘注专讜 诇专讘讬 讬讛讜讚讛 诇讞诇拽, 讜诪讜砖讘讜转 讚诪讬谞讬讛 讚专砖讬谞谉 讛讘注专讛 讚讘讬转 讚讬谉 讻讚讗讬转讗 讘专讬砖 驻专拽 拽诪讗 讚讬讘诪讜转 (讜, 讘) 讗讬爪讟专讬讱, 讻讬 讛讬讻讬 讚诇讗 谞讬讚讞讬 诪讬转转 讘讬转 讚讬谉 砖讘转 诪拽诇 讜讞讜诪专 讻讚讗讬转讗 讛转诐 讘讬讘诪讜转. 讜注讚讬讬谉 爪专讬讱 诇转专抓 (砖讬讟转) [拽讜砖讬转] 讛专讗讘"讚 讝"诇 讚拽砖讛 (注诇讬讜) [诇讬讛] 讗诐 讻谉 诇专讘讬 讬讛讜讚讛 砖讗专 诪讬转讜转 讘"讚 讬讛讬讜 诪讜转专讜转 讘砖讘转, 讚讛讗 诪拽诇拽诇 讙诪讜专 讛讜讗. 讜讬砖 诇讜诪专 讚诇专讘讬 讬讛讜讚讛 谞诪讬 砖讗专 诪讬转讜转 讗住讜专讜转, 讚讬砖 讘讛诐 转讬拽讜谉 诪爪讚 砖讛谉 诪转讘注专讬谉 诪转讜讱 讛注讚讛, 讜讛讜讬讛 诇讛 讻讛讜爪讗转 讻讝讬转 诪谉 讛诪转 讜讻注讚砖讛 诪谉 讛砖专抓 (诇注讬诇 砖讘转 爪讙, 讘) 讚讞砖讬讘 转讬拽讜谉 讛专讞拽转 讛讟讜诪讗讛 讜住讬诇讜拽 讛谞讝拽. 讜讛讗 讚讗诪专讬谞谉 诪讛 诇讬 讘讬砖讜诇 驻转讬诇讛 诇专讘讜转讗 谞拽讟讬讛, 讜诇讗 爪专讬讱. 讜诇专讘讬 砖诪注讜谉 诇讗 讞砖讬讘讗 诇讬讛 讘讬砖讜诇 讛驻转讬诇讛 转讬拽讜谉. 讜诪讬讛讜 讗驻砖专 讚专讘 讗砖讬 诇讗讜 [诪砖讜诐] 讚诇讗 住讘讬专讗 诇讬讛 讻专"砖, 讗诇讗 拽讗 诪驻专砖 讟注诪讗 讚专' 讬讛讜讚讛. 讜讛转诐 谞诪讬 讘讬讘诪讜转 [诪讬讬转讬] 讛讚讬谉 讟注诪讗, 讜讗诪专 讗讬诪转 讚砖诪注转 诇讬讛 诇专讘讬 讬讜住讬 讚讛讘注专讛 诇诇讗讜 讬爪讗转 讛谞讬 诪讬诇讬 讛讘注专讛 讚注诇诪讗, 讛讘注专讛 讚讘"讚 讘讬砖讜诇 驻转讬诇讛 讛讜讗 讜讗诪专 专讘 讗砖讬 诪讛 诇讬 讘讬砖讜诇 驻转讬诇讛 诪讛 诇讬 讘讬砖讜诇 住诪谞讬谉, 讛转诐 讛讜讗 诪砖讜诐 讚讘讬谉 诇专讘讬 讬讜住讬 讘讬谉 诇专' 谞转谉 诇讬转 诇讛讜 讚专讘讬 砖诪注讜谉, 讚讛讗 诇专"砖            讛讘注专讛 诇讙讜驻讛 讗讬爪讟专讬讻讗 讜诇讞讚讜砖讗 讜诇讗 讬爪转讛 诇讗 诇讞诇拽 讜诇讗 诇诇讗讜, 讜谞诪爪讗转 讛讘注专讛 讘讘转 讻讛谉 讗住讜专讛 诇专' 砖诪注讜谉 诪讚讙诇讬 讘讛 拽专讗, 讜砖讗专 诪讬转讜转 诪诪讬诇讗, 讜讗讬爪讟专讬讻讗 诪讜砖讘讜转 讻讬 讛讬讻讬 讚诇讗 谞讚讞讬 诪拽"讜 诪注讘讜讚讛.
讜讗讻转讬 拽砖讬讗 诇讬 讻讬讜谉 讚拽讬讜诐 诪爪讜讛 诇讗 讞砖讬讘讗 诇讛 转讬拽讜谉 讘讙讜驻讜 砖诇 讚讘专 讜诪诇讗讻讛 砖诇讗 诇爪讜专讱 讛讜讗, 讗诐 讻谉 拽讘讜专转 诪转 诪爪讜讛 转讚讞讬 砖讘转, 讜讘砖诇诪讗 诇专讘讬 讬讛讜讚讛 讻讬讜谉 砖讬砖 转讬拽讜谉 讗爪诇 讛诪转 讗住讜专, 讜讻"砖 讚诇讬讻讗 讞驻讬专讛 讘拽专拽注 拽诇拽讜诇, 讗诇讗 诇专讘讬 砖诪注讜谉 拽砖讬讗. 讜讬砖 诇讜诪专 讚诇专讘讬 砖诪注讜谉 讗讬谉 讛讻讬 谞诪讬 讚砖专讬. 讜讛讗 讚拽讗诪专讬谞谉 讛转诐 拽讘讜专转 诪转 诪爪讜讛 转讜讻讬讞 砖讗讬谞讛 讚讜讞讛 讗转 讛砖讘转, 讚诇讗 讻专讘讬 砖诪注讜谉 讚诇专讘讬 砖诪注讜谉 讜讚讗讬 讚讜讞讛, 讜转讚注 讚讘驻专拽 讛诪爪谞讬注 (砖讘转 爪讚, 讗-讘) 驻讜讟专 讛讬讛 专讘讬 砖诪注讜谉 讘诪讜爪讬讗 讗转 讛诪转 诇拽讘专讜, 讜讻诇诇讗 讻讬讬诇 讗驻讬诇讜 讘诪转 诪爪讜讛. 讝讛 谞专讗讛 诇讬 诇驻讬 砖讬讟转 专砖"讬 讝"诇. 讜专讘讬 砖诪讜讗诇 讝"诇 讚拽讚拽 诪转讜讱 讚讘专讬讜 讜讻讜' 讜拽砖讛 注诇讬讜 讜讻讜'. 讜注讜讚 拽砖讛 讚诪讬 注讚讬祝 诪拽诇拽诇 诪诪转拽谉, 诪转拽谉 爪专讬讱 诇讙讜驻讛 诪拽诇拽诇 诇讗 爪专讬讱 诇讙讜驻讛, 讜讘住驻专 讛讬砖专 (住讬' 专爪) 驻讬专砖 讜讻讜'.
讜讬砖 诇讬 诇讚拽讚拽, 讗诐 讘诪拽诇拽诇 讘讞讘讜专讛 讞砖讬讘 诇爪讜专讱 讙讜驻讛, 讗诐 讻谉 讻诇 讛诪拽诇拽诇讬谉 驻讟讜专讬诐 讞讜抓 诪讞讜讘诇 讜诪讘注讬专 讛讻讬 拽讗诪专 讻诇 讛诪拽诇拽诇讬谉 讜讗驻讬诇讜 讬砖 讘讛谉 爪讜专讱 驻讟讜专讬诐, 讜讛讬讻讬 诪砖讻讞转 诇讛 诇驻讟讜专讗, 讜讛专讗讘"讚 讝"诇 讻转讘 讻诇诇讗 讚诪诇讗讻讛 讛爪专讬讻讛 诇讙讜驻讛 讜讻讜'.





讛诪讗讬专讬

讻诇 讛诪拽诇拽诇讬诐 驻讟讜专讬诐 讜讗驻讬' 讞讜讘诇 讜诪讘注讬专 讜讗驻讬' 诇讚注转 讛驻讜住拽讬诐 讻专' 讬讛讜讚讛 诇讞讬讬讘 讘诪诇讗讻讛 砖讗讬谞讛 爪专讬讻讛 诇讙讜驻讛 讜讗注"驻 砖讗诪专讜 讘讞讜讘诇 讘讞讘讬专讜 讗讜 诪讘注讬专 讙讚讬砖讜 讘砖讘转 砖驻讟讜专 诪驻谞讬 砖诪转讞讬讬讘 讘谞驻砖讜 讗讬谞讛 诪砖谞讛 砖讛专讬 讗讬谞讜 诪转讞讬讬讘 讘谞驻砖讜 讜讗诐 转诪爪讗 诇讜诪专 诪砖谞讛 讚讜拽讗 讻砖讬砖 砖诐 爪讚 转拽讜谉 讗注"驻 砖诪"诪 诪讻讜讬谉 诇拽诇拽诇 讞讜讘诇 讘爪专讬讱 诇讚诐 讛讬讜爪讗 诪谉 讛讞讘诇讛 讻讚讬 诇讬转谞讛 诇讻诇讘讜 砖谞诪爪讗 诪转拽谉 讗爪诇 讻诇讘讜 讜讻谉 诪讘注讬专 讘爪专讬讱 诇讗驻专讜 讜砖诇讗 讘讻讜谞转 讛砖讞转讛 诇讘讚 讜讻"砖 讞讜讘诇 讘爪专讬讱 诇讘砖专 讜诪讘注讬专 讘爪专讬讱 诇讛转讞诪诐 讗讜 诇讘砖诇 讗讜 诇讛讗讬专 讛讜讗讬诇 讜讛转拽讜谉 讛讜讗 讘砖注转 讛拽诇拽讜诇 讗讜 讘讙讜祝 讛拽诇拽讜诇 讗诇讗 砖转驻砖讜讛 讘爪专讬讱 诇讗驻专讜 讜诇讚诪讜 诪驻谞讬 砖讛诪砖谞讛 注住讜拽讛 讘诪讚诇讬拽 讙讚讬砖讜 砖诇 讞讘讬专讜 砖讛讜讗 诪讻讜讬谉 诇拽诇拽诇 讗讘诇 讗诇讜 转拽讜谉 讙诪讜专 讛诐 讜讗祝 讘讚讘专 砖讛拽诇拽讜诇 诪专讜讘讛 注诇 讛转拽讜谉 讛讜讗讬诇 讜诪转拽谉 讘讙讜祝 讛讚讘专 讻诪讜 砖讗诪专讜 讘驻住讞讬' 诇讚讘专讬 讛讗讜诪专 诪拽诇拽诇 讘讞讘讜专讛 驻讟讜专 砖讜讞讟 拽讚砖讬诐 讘讞讜抓 诪讛 转拽谉 转拽谉 诇讛讜爪讬讗讜 诪讬讚讬 讗讘专 诪谉 讛讞讬 讜讝讛 砖讗诪专 讘讘专讬讬转讗 讞讜抓 诪讞讜讘诇 讜诪讘注讬专 砖谞专讗讛 砖讘讞讜讘诇 讜诪讘注讬专 讞讬讬讘 讗祝 讘诇讗 砖讜诐 爪讜专讱 讛注诪讬讚讜讛 讘讙诪专讗 诇讚注转 专' 砖诪注讜谉 砖住讜讘专 诪拽诇拽诇 讘讞讘讜专讛 讞讬讬讘 讗祝 讘诇讗 砖讜诐 转拽讜谉 讜诪砖谞转谞讜 砖驻讜讟专转 讻专讘讬 讬讛讜讚讛 砖住讜讘专 诪拽诇拽诇 讘讞讘讜专讛 驻讟讜专 讻诇 砖讗讬谉 讘讛 爪讚 转拽讜谉 讜讘讝讜 讛诇讻讛 讻专' 讬讛讜讚讛 讗诇讗 砖诪讞诇拽转 讝讜 砖诇 诪拽诇拽诇 讘讞讘讜专讛 诇讗 诪爪讬谞讜 诇讜 注讬拽专 讘转诇诪讜讚 讜讙讚讜诇讬 讛专讘谞讬诐 讻转讘讜 砖讛讜讗 讬讜爪讗 诪注拽专 诪讞诇拽转诐 讘诪诇讗讻讛 砖讗讬谉 爪专讬讻讛 诇讙讜驻讛 砖专' 砖诪注讜谉 驻讜讟专 讜专' 讬讛讜讚讛 诪讞讬讬讘 讜讛诐 诪驻专砖讬诐 诇讚注转 专' 砖诪注讜谉 砖讗讬谉 诇讱 讞讜讘诇 讜诪讘注讬专 爪专讬讱 诇讙讜驻讛 讻诇诇 讜讻砖讞讬讬讘讛 讘讛诐 转讜专讛 讞讚讜砖 讛讜讗 砖讛专讬 讗祝 讛诪讘注讬专 诇讘砖诇 拽讚讬专讛 驻讟讜专 诪谉 讛讚讬谉 砖讛专讬 诪拽诇拽诇 讛讜讗 讘讛诐 讜诪讛 砖讛讜讗 诪转拽谉 讘讛诐 讗爪诇 讗讞专讬诐 讗讬谉 爪专讬讱 诇讙讜驻讛 讛讜讗 讜诪讗讞专 砖讞讬讬讘讛 讘讛诐 转讜专讛 诪诪讛 砖讗住专讛 砖专讬驻转 讘转 讻讛谉 讘砖讘转 砖诇讗 诪爪讚 谞讟讬诇转 谞砖诪讛 砖讛专讬 诪讬转转 讘讬转 讚讬谉 讛讬讛 专讗讜讬 砖转讛讗 讚讜讞讛 讗转 讛砖讘转 讗诇诪诇讗 砖讻转讜讘 讘讛 诇讗 转讘注专讜 讗砖 讘讻诇 诪讜砖讘讜转讬讻诐 讜驻讬' 讘诪讜砖讘讜转 讘"讚 讻诪讜 砖讛转讘讗专 讘专讘讬注讬 砖诇 住谞讛讚专讬谉 讜讻谉 诪诪讛 砖讛讜爪专讱 诇讛转讬专 诪讬诇讛 讘砖讘转 诇诪讚谞讜 砖讞讜讘诇 讜诪讘注讬专 讞讬讬讘 讗祝 讘诪拽诇拽诇 讙诪讜专 讜诇专' 讬讛讜讚讛 讘讗诇讜 诪转拽谉 讛讜讗 讗爪诇 讗讞专讬诐 砖讛专讬 讛诪讬诇讛 转拽讜谉 讛讗讬砖 讛讜讗 讘讛住专转 讛诪讜转专 讻诪讜 砖讗诪专讜 讘讚专砖 讻讘讻讜专讛 讘转讗谞讛 诪爪讗转讬 讗转 讗讘讜转讬讻诐 诪讛 转讗谞讛 讗讬谉 讘讛 驻住讜诇 讗诇讗 注讜拽抓 讗祝 讛讗讘讜转 诇讗 讛讬讛 讘讛诐 驻住讜诇 讗诇讗 讛注专诇讛 讘诇讘讚 讜诪讛 诇讬 诪转拽谉 讻诇讬 讘诪砖讻谉 诪讛 诇讬 诪转拽谉 讛讗讬砖 诪讛 诇讬 讘砖讜诇 住诪谞讬谉 讘诪砖讻谉 诪讛 诇讬 讘砖讜诇 驻转讬诇讛 砖诇 讗讘专 诇砖专讬驻讛 砖讛讜讗 转拽讜谉 讜爪讬专讜祝 讗爪诇 讛讗讘专 讜讗注"驻 砖诪"诪 诪诇讗讻讛 砖讗讬谉 爪专讬讱 诇讙讜驻讛 讛讬讗 讛专讬 诇讚注转讜 讞讬讬讘 注诇讬讛 讻诇 砖讬砖 讘讛 转拽讜谉 讜诪注转讛 诪拽诇拽诇 讘讞讘讜专讛 诪讬讛讗 讘诇讗 砖讜诐 转拽讜谉 驻讟讜专 讻砖讗专 讛诪拽诇拽诇讬诐 砖讛专讬 讗讬谉 讻讗谉 砖讜诐 讞讚讜砖:



讜讬砖 驻讜住拽讬诐 讗祝 讘讝讜 讻专' 砖诪注讜谉 讜讻讚注转 专' 讗讘讛讜 砖驻专讟 讜讗诪专 讞讜抓 诪讞讜讘诇 讜诪讘注讬专 讛讜讗讬诇 讜诪讞诇拽转诐 谞讙专专转 诪诪讞诇拽转 诪诇讗讻讛 砖讗讬谞讛 爪专讬讻讛 诇讙讜驻讛 讜讛诐 驻讜住拽讬诐 讘讛 讻专' 砖诪注讜谉 诇诪讚转 诇砖讬讟讛 讝讜 砖讻转讘谞讜 砖专' 讗讘讛讜 讜专' 讬讜讞谞谉 讞诇讜拽讬诐 讝讛 讘讝讛 讜讘讗 诇讜 专' 讗讘讛讜 讻专' 砖诪注讜谉 讜讻讘专讬讬转讗 讜专' 讬讜讞谞谉 讻专' 讬讛讜讚讛 讜讻诪砖谞转谞讜 讜讻砖讛拽砖讜 讘住讜讙讬讗 讝讜 诪诪砖谞转谞讜 诇讗 讛拽砖讜 诪诪谞讛 讗诇讗 诇专' 讗讘讛讜 讜诇诪讚转 砖专' 砖诪注讜谉 诪讞讬讬讘 讘诪拽诇拽诇 讘讞讘讜专讛 讗祝 讘诇讗 砖讜诐 转拽讜谉 讜专' 讬讛讜讚讛 驻讜讟专 讗诇讗 砖讗祝 讛讜讗 诪讜讚讛 诇讞讬讬讘 讘诪拽讜诐 拽爪转 转拽讜谉 讻讙讜谉 讞讜讘诇 讜爪专讬讱 诇讻诇讘讜 讜诪讘注讬专 讜爪专讬讱 诇讗驻专讜:



讜诪"诪 讞讻诪讬 讛讛专 砖讜讗诇讬诐 讘讛 讜讛诇讗 讘讞讜驻专 讙讜诪讗 讜讗讬谉 爪专讬讱 讗诇讗 诇注驻专讛 驻讟讜专 讗祝 诇讚注转 专' 讬讛讜讚讛 讗讞专 砖讛讜讗 诪拽诇拽诇 讜讻诪讜 砖讗诪专讜 讘驻专拽 讻诇诇 讙讚讜诇 讜讗驻讬' 诇专' 讬讛讜讚讛 讚讗诪专 诪诇讗讻讛 砖讗讬谞讛 爪专讬讻讛 诇讙讜驻讛 讞讬讬讘 注诇讬讛 讛"诪 诪转拽谉 讗讘诇 诪拽诇拽诇 驻讟讜专 讜讞讜驻专 讙讜诪讗 诪拽诇拽诇 讛讜讗 讜诪注转讛 讗祝 讞讜讘诇 诪拽诇拽诇 讛讜讗 讜讗诐 爪专讬讱 诇讚诪讜 诇讻诇讘讜 讗祝 讝讛 爪专讬讱 诇注驻专讛 诇讻住讜转 讘讛 爪讜讗讛 讜诪"诪 谞专讗讛 诇讬 砖讗讬谉 讚诪讬讜谉 讘讬谞讬讛诐 砖讞讘诇讛 诇爪讜专讱 讛讜爪讗转 讚诐 讛讞讘诇讛 注爪诪讛 讛讜讗 爪讜专讱 讛讜爪讗转 讚诐 讜砖讗讬 讗驻砖专 讘讝讜诇转讛 讜讻谉 砖讛讻诇 讘讗 讻讗讞讚 诪讛 砖讗讬谉 讻谉 讘讞驻讬专讛 砖讗讬谉 讘讛 爪讜专讱 诇讛讜爪讗转 讛注驻专 讻诇 讻讱 砖讛专讬 讛注驻专 诪爪讜讬 诇讜 讘讻诪讛 诪拽讜诪讜转 讜讻谉 砖讗讬谉 讛转拽讜谉 讘讗 诇讜 讗诇讗 诇讗讞专 讝诪谉 讜诪"诪 讛诐 讞讜讝专讬诐 讜诪拽砖讬诐 诪诪讛 砖讗诪专讜 讘讻转讜讘讜转 诪讛讜 诇讘注讜诇 讘转讞诇讛 讘砖讘转 诪转拽谉 讛讜讗 讗爪诇 讛驻转讞 讗讜 诪拽诇拽诇 讗诐 转诪爪讗 诇讜诪专 诪拽诇拽诇 讛讜讗 讘诪拽诇拽诇 讘讞讘讜专讛 讛诇讻讛 讻专' 讬讛讜讚讛 讚驻讟专 讗讜 讻专' 砖诪注讜谉 讚诪讞讬讬讘 讗诇诪讗 砖专' 讬讛讜讚讛 驻讜讟专 讗祝 讘诪拽讜诐 转拽讜谉 专"诇 诪爪讜转 讘注讬诇讛 专讗砖讜谞讛 砖讛专讬 讗祝 讘诪砖谞转谞讜 讛讜讗 拽讜专讗 拽讬讜诐 诪爪讜讛 爪讚 转拽讜谉 讻讙讜谉 拽专讬注讛 注诇 诪转讜 讜诪"诪 讬专讗讛 诇讬 砖诇讗 谞拽专讗 爪讚 转拽讜谉 讛讜讗讬诇 讜讗讬谉 讘讘讬讗讛 讝讜 住专讱 诇驻专讬讛 讜专讘讬讛 讗诇讗 砖诪"诪 讛诐 讞讜砖砖讬诐 诇拽讜砖讬讜转 讗诇讜 讜讻谉 砖拽砖讛 诇讛诐 诇讜诪专 诪讛 砖讻转讘讜 讙讚讜诇讬 讛专讘谞讬诐 砖讗祝 诪讘注讬专 诇讘砖诇 转讘砖讬诇讜 讬讛讗 拽专讜讬 诪拽诇拽诇 讜诪诇讗讻讛 砖讗讬谞讛 爪专讬讻讛 诇讙讜驻讛 讜讻谉 谞专讗讛 诇讬 砖讛专讬 砖讜讞讟 讜诪讘注讬专 诪讗讘讜转 诪诇讗讻讜转 讛诐 讜诪爪讬谞讜 砖专' 讬讛讜讚讛 诪讜讚讛 讘讻诇诐 讻诪讜 砖讗诪专讜 专讘讬 讬讛讜讚讛 诪讜住讬祝 讗祝 讛砖讜讘讟 讜讛诪讚拽讚拽 讜讗讬谉 讛讜住驻讛 讗诇讗 讘诪讜讚讛 注诇 讛专讗砖讜谞讜转 讜诪驻专砖讬诐 诪转讜讱 讚讘专讬诐 讗诇讜 砖诪讞诇拽转 诪拽诇拽诇 讘讞讘讜专讛 讗讬谞讜 转诇讜讬 讘诪诇讗讻讛 砖讗讬谉 爪专讬讻讛 诇讙讜驻讛 讻诇诇 讗诇讗 砖拽讘诇讛 讛讬转讛 讘讬讚诐 砖专' 讬讛讜讚讛 驻讜讟专 讘诪拽诇拽诇 讘讞讘讜专讛 讜专' 砖诪注讜谉 诪讞讬讬讘 讜注拽专 讛诪讞诇拽转 转诇讜讬 讘讟注诪讬诐 讗诇讜 砖讛讜讝讻专讜 讻讗谉 讘诪讞诇拽转 诪讬诇讛 讜砖专讬驻转 讘转 讻讛谉 讜讻谉 诪驻专砖讬诐 砖专' 讬讛讜讚讛 驻讜讟专 讗驻讬' 讘诪拽讜诐 砖讬砖 砖诐 转拽讜谉 诪爪讚 讗讞专 讜讛讜讗 砖讗诪专讜 讘诪砖谞转谞讜 讻诇 讛诪拽诇拽诇讬谉 驻讟讜专讬诐 讜讗驻讬' 讞讜讘诇 讜诪讘注讬专 讜诪砖谞转谞讜 讘砖讬砖 砖诐 拽爪转 转拽讜谉 讚讜诪讬讗 讚拽讜专注 注诇 诪转讜 讜讗注"驻 砖讛注诪讚谞讜 讝讜 砖诇 拽讜专注 注诇 诪转讜 讻专' 砖诪注讜谉 专讬砖讗 专' 砖诪注讜谉 讜住讬驻讗 专' 讬讛讜讚讛 讗讜 砖诪讗 转谞讗 砖诇 诪砖谞转谞讜 住讜讘专 讻专' 砖诪注讜谉 讘讗讞转 讜讞讜诇拽 注诇讬讜 讘讗讞转 讜讘专讬讬转讗 砖讞讬讬讘讛 讘讞讜讘诇 讜诪讘注讬专 专' 砖诪注讜谉 砖讗诪专 诪拽诇拽诇 讘讞讘讜专讛 讞讬讬讘 讜诪"诪 讚讜拽讗 讘爪讚 转拽讜谉 砖讛专讬 诇诪讚讛 诪讛讘注专转 讘转 讻讛谉 讜诪讬诇讛 讜讬砖 讘讗诇讜 爪讚 转拽讜谉 砖诇 拽讬讜诐 诪爪讜讛 讜讗"讻 讗祝 讝讛 讞讜讘诇 讘爪专讬讱 诇讻诇讘讜 讜诪讘注讬专 讘爪专讬讱 诇讗驻专讜 讜讗注"驻 砖拽讬讜诐 诪爪讜讛 讗讬谞讜 拽专讜讬 转拽讜谉 诇专' 砖诪注讜谉 讘拽讜专注 注诇 诪转讜 讘讞讜讘诇 讜诪讘注讬专 谞拽专讗 转拽讜谉 讚讜诪讬讗 讚诪讬诇讛 讜讘转 讻讛谉 讜讗"讻 讗祝 专' 讗讘讛讜 砖讜讛 诇讚注转 讝讛 讗诇讗 砖专' 讬讜讞谞谉 讘讬讗专 讗转 讚讘专讬讜 讜讻砖讛拽砖讜 诪诪砖谞转谞讜 讘讬谉 诇专' 讗讘讛讜 讘讬谉 诇专' 讬讜讞谞谉 讛拽砖讜 讜诪"诪 讗祝 诇砖讬讟讛 讝讜 讗讬驻砖专 砖专' 讗讘讛讜 讞讜诇拽 讘讛 注诐 专' 讬讜讞谞谉 讜讻谉 谞专讗讛 诇讬 诪诪讛 砖讗诪专讜 讘砖诇讬砖讬 砖诇 拽诪讗 讬砖 讞讬讬讘 注诇 诪注砖讛 砖讜专讜 讜驻讟讜专 注诇 诪注砖讛 注爪诪讜 讻讬爪讚 砖讜专讜 砖讛讚诇讬拽 讙讚讬砖讜 砖诇 讞讘讬专讜 讞讬讬讘 讛讜讗 注爪诪讜 驻讟讜专 诪驻谞讬 砖诪转讞讬讬讘 讘谞驻砖讜 讜讚讬讬拽 讘讛 专' 讗讘讛讜 砖讜专讜 讚讜诪讬讗 讚讬讚讬讛 诪讛 砖讜专讜 讚诇讗 讘注讬 诇讬讛 讻诇诇 讗祝 讛讜讗 注爪诪讜 讜讗驻讬' 讛讻讬 驻讟讜专 讘诪诪讜谉 诪驻谞讬 砖诪转讞讬讬讘 讘谞驻砖讜 讜专' 讬讜讞谞谉 住讘专 砖讜专讜 讚讜诪讬讗 讚讬讚讬讛 讜讘砖讜专 驻拽讞 注住拽讬谞谉 讚讗讬转 诇讬讛 诪讻讛 讜讘注讬 诇讗讬讙谞讚讜专讬 讘拽讟诪讬讛 讜诪"诪 讗讬驻砖专 砖讗祝 讘讝讜 专' 讬讜讞谞谉 驻讬专砖 诇讜 讚讘专讬讜 讜谞诪爪讗 诪"诪 诇讚注转 讝讛 砖诇讗 讬转讞讬讬讘 讞讜讘诇 诇专讘讬 讬讛讜讚讛 讗诇讗 诇砖讞讬讟讛 讜诇讗 诪讘注讬专 讗诇讗 诇讛讬住拽 讜诇讗驻讬讛:



讜讘讬讗讜专 讛住讜讙讬讗 诇砖讬讟讛 讝讜 诪讚讗爪讟专讬讱 诇诪讬砖专讗 诪讬诇讛 讞讜讘诇 讘注诇诪讗 讞讬讬讘 讘拽爪转 转拽讜谉 讜讻谉 讘讛讘注专讛 诪诪讛 砖讗住专讛 讘讘转 讻讛谉 讜讗讬谉 诇诇诪讜讚 讛讗讞专讬诐 诪砖转讬 讗诇讜 砖砖谞讬 讻转讜讘讬诐 讛诐 讜讗注"驻 砖爪专讬讻讬诐 讛诐 砖讛专讬 讝讛 讘讗 诇讛转讬专 讜讝讛 诇讗住讜专 讗讬驻砖专 诇转专抓 讘讛 砖诪讗讞专 砖讻诇 讛诪诇讗讻讜转 讗讬谞谉 讘转拽讜谉 诪爪讚 讗讞专 讗诇讗 讘讗讜转讜 讚讘专 讘注爪诪讜 谞诪爪讗 讞讜讘诇 讜诪讘注讬专 讞讚讜砖 讜诪讞讚讜砖 诇讗 讙诪专讬谞谉 讜讗注"驻 砖讗讬谉 讗讜诪专讬谉 讞讚讜砖 讛讜讗 讘砖谞讬 讚讘专讬诐 讻诪讜 砖讗诪专讜 讘驻住讞 专讗砖讜谉 诪讗讬 讞讚讜砖 讝讛 讘驻谞讬 注爪诪讜 讜讝讛 讘驻谞讬 注爪诪讜 谞专讗讛 砖讘讝讜 讻讗讞转 讛讬讗 讗讜 砖诪讗 讻讱 讛讬转讛 讛拽讘诇讛 砖诇讗 诇诇诪讜讚 诪砖诐 讜诇专' 讬讛讜讚讛 砖驻讟专 讗祝 讘讞讜讘诇 讜诪讘注讬专 讗祝 讘转拽讜谉 讛讘讗 诪爪讚 讗讞专 谞转谉 讟注诐 诇讛讬转专 诪讬诇讛 讜讗讬住讜专 讛讘注专讛 讘讘转 讻讛谉 诪砖讜诐 讚讛转诐 诪转拽谉 讛讜讗 讜讗讬谉 砖诐 拽诇拽讜诇 讜诇讗 诪爪讚 拽讬讜诐 讛诪爪讜讛 诇讘讚 讗诇讗 砖讛诪讬诇讛 诪转拽谞转讜 诇讗讻讜诇 驻住讞 讜拽讚砖讬诐 讜谞诪爪讗转 讞讘诇转讜 爪专讬讱 诇讛谞讗转讜 讜讛专讬 讛讜讗 转拽讜谉 讙诪讜专 讻讞讜讘诇 讘砖讞讬讟讛 砖诇讗 谞拽专讗 诪转拽谉 诪爪讚 诪爪讜转 讛砖讞讬讟讛 诇讘讚 讗诇讗 诪驻谞讬 爪讜专讱 讗讻讬诇转讛 讗讜 砖诪转讜讱 诪讬讗讜住讛 讛讜讗 转拽讜谉 讙诪讜专 讻转拽讜谉 讻诇讬 讜讻谉 讘讛讘注专讛 诇讘转 讻讛谉 讛讜讗 诪转拽谉 讙诪讜专 砖讛讜讗 讻诪讘注讬专 注爪讬诐 诇讘砖诇 住诪谞讬谉 讗讜 拽讚专转讜 讗讜 诇讛转讞诪诐 砖讛讜讗 讞讬讬讘 讗注"驻 砖讛讜讗 诪拽诇拽诇 讗爪诇 讛注爪讬诐 讛讜讗讬诇 讜讚专讱 诪诇讗讻转诐 讜讛谞讗转诐 讘讻讱 讜讗祝 讘砖讜诇 驻转讬诇讛 讘讚专讱 讝讛 讛讜讗 讜谞诪爪讗转 讛讘注专转讜 转拽讜谉 讜讛谞讗讛 诇爪讜专讱 讙讜驻讜 砖注砖讛 诪讛谉 诪诇讗讻转讜 讛爪专讬讻讛 诇讜 讜讗注"驻 砖讗讬谉 讝讛 讛谞讗转 讙讜驻讜 讻讚专讱 砖讘讬讗专谞讜 讘诪爪讜转 诪讬诇讛 砖讛谞讗转讛 诇讛讻砖讬专讜 讘讗讻讬诇转 拽讚砖讬诐 讜讗讬谉 讘讘讬注讜专 讝讛 讗诇讗 讛谞讗转 拽讬讜诐 诪爪讜转 讜讘注专转 讛专注 讜诪"诪 讘砖注转 讛讘砖讜诇 讗讬谉 讻讗谉 诪爪讜讛 讗诇讗 讛谞讗转 讛讙讜祝 诇注砖讜转 诪诇讗讻讛 讛爪专讬讻讛 诇讜 讗讜 砖诪讗 讘讬注讜专 讛专砖注讬诐 讛谞讗转 讙讜驻讜 讻诪讜 砖讗诪专讜 诪讬转讛 诇专砖注讬诐 讛谞讗讛 诇讛诐 讜讛谞讗讛 诇注讜诇诐 讜讗"讻 诪讛 诇讬 讘砖讜诇 驻转讬诇讛 诪讛 诇讬 讘砖讜诇 住诪谞讬诐 讜讬"诪 诇砖讬讟讛 讝讜 砖诇讗 谞讗住专讛 讛讘注专讛 讘讘转 讻讛谉 诪转讜专转 讛讘注专讛 砖讘讛讘注专讛 讜讚讗讬 驻讟讜专 讛讜讗讬诇 讜诪拽诇拽诇 讛讜讗 讘注爪讬诐 讜砖诇讗 诇讛谞讗转 讙讜驻讜 讗诇讗 诇讛谞讗转 诪爪讜讛 讗诇讗 讞讬讜讘 讝讛 诇讗 讛讬讛 讗诇讗 诪砖讜诐 诪讘砖诇 砖讛讜讗 诪诇讗讻讛 讘驻谞讬 注爪诪讛 讜讛专讬 诇注谞讬谉 讘讬砖讜诇 讗讬谉 讻讗谉 拽诇拽讜诇 讻诇诇 讜讗注"驻 砖讘砖讜诇讜 讘讗 诇拽诇拽诇 讘转 讛讻讛谉 讛专讬 讝讛 讻讗讜驻讛 驻转讜 讻讚讬 诇讝专拽讜 诇讬诐 讜讛讜讗 砖讗诪专 诪讛 诇讬 诇讘砖诇 驻转讬诇讛 诪讛 诇讬 诇讘砖诇 住诪谞讬谉 砖讻诪讜 砖讞讬讬讘 讘讘砖讜诇 住诪谞讬谉 讻讱 讞讬讬讘 讘讘砖讜诇 驻转讬诇讛 讗注"驻 砖讛住诪谞讬谉 诪砖转谞讬谉 注诇 讬讚讬 讛讗讜专 讜讗讬谉 讞讜讝专讬诐 诇拽讚诪讜转诐 讜驻转讬诇转 讛讗讘专 诪转拽砖讛 讜讞讜讝专转 讻诪讜 砖讛讬转讛 砖讗注驻"讻 讘砖讜诇 讛讜讗 讻诪讜 砖讘讬讗专谞讜 讘驻专拽 讻诇诇 讙讚讜诇 讘砖诪讜注转 讛讗讬 诪讗谉 讚讗专转讞 (住驻专讗) [讻讜驻专讗]:



讜诇砖讬讟讛 讝讜 讻诇诇讜 诪驻专砖讬诐 讗诇讜 讘注谞讬谉 讝讛 砖讻诇 讛诪拽诇拽诇 注诇 讛讚专讱 砖讗讚诐 专讙讬诇 讘讗讜转讜 讚讘专 诇爪讜专讱 转拽讜谞讜 讜讛谞讗转讜 讜砖讛讚讘专 谞讬讻专 讘砖注转 讛拽诇拽讜诇 砖诇爪讜专讱 转拽讜谉 讛讜讗 讞讬讬讘 讗祝 诇专' 砖诪注讜谉 砖驻讜讟专 讘诪诇讗讻讛 砖讗讬谉 爪专讬讻讛 诇讙讜驻讛 讜讗诐 讛讜讗 讘讞讘讜专讛 讗祝 诇讚注转 专' 讬讛讜讚讛 讛驻讜讟专 讘诪拽诇拽诇 讘讞讘讜专讛 讜讗讬谉 讝讛 拽诇拽讜诇 讻诇诇 讗诇讗 转拽讜谉 讻讙讜谉 讞讜讘诇 讘砖专爪讬诐 讜驻讜爪注 讘讞诇讝讜谉 讜讞讜讘诇 讘砖讞讬讟讛 讜诪讘注讬专 诇讗驻讜转 讗讜 诇讘砖诇 讗讜 诇讞诪诐 讜讗驻讬' 讛讬讛 讛拽诇拽讜诇 讬转专 注诇 讛转拽讜谉 讻诪讜 砖讻转讘谞讜 诇诪注诇讛 讜讻谉 砖讗诪专讜 讘驻住讞讬诐 驻住讞 砖砖讞讟讜 砖诇讗 诇砖诪讜 讞讬讬讘 讗祝 诇专' 讬讛讜讚讛 讛驻讜讟专 讘诪拽诇拽诇 讘讞讘讜专讛 砖讛专讬 转拽谉 讘讛 砖讗诐 注诇讜 诇讗 讬专讚讜 讜讛讟注诐 诪驻谞讬 砖讝讛讜 诪转拽谞讜 讻诪谞讛讙 讛注讜诇诐 讜讻谉 谞爪专专 讛讚诐 讗注"驻 砖诪拽诇拽诇讜 谞拽专讗 转拽讜谉 砖讚专讱 讛注讜诇诐 诇讛讻讜转诐 讻讚讬 诇讛讞诇讬砖诐 砖讬讛讜 谞讜讞讬谉 诇讬讻讘砖 讜驻讜爪注 讞诇讝讜谉 讗注"驻 砖讗讬谞讜 爪专讬讱 诇讞诇讝讜谉 注爪诪讜 讗诇讗 诇讚诐 讛讬讜爪讗 诪诪谞讜 讜讗讬谉 讝讛 讻讞讜讘诇 讜爪专讬讱 诇讚诐 诇讻诇讘讜 讜讞讜驻专 讙讜诪讗 讜爪专讬讱 诇注驻专讛 砖讚专讱 讛注讜诇诐 诇讛讜专讙讜 讘砖讘讬诇 讛讚讘专 砖爪讜讘注讬谉 讘讜 讜诪诇讗讻讛 讛爪专讬讻讛 诇讙讜驻讛 讛讬讗 砖讛讜爪讗转 讛讚诐 讛讬讗 注讬拽专 讛诪诇讗讻讛 讜诪讟注诐 讝讛 谞拽专讗讬诐 讝讜专讛 讜讘讜专专 诪诇讗讻讛 讛爪专讬讻讛 诇讙讜驻讛 讗注"驻 砖讗讬谉 讛讻讜谞讛 讗诇讗 诇讚讞讬讬转 讛诪讜抓 讘讝讜专讛 讜讛驻住讜诇转 讜讛爪专讜专讜转 讘讘讜专专 诪驻谞讬 砖讛讜讗 诪转拽谞讛 注诇 诪谞讛讙 讛注讜诇诐 讜讗讬谉 讗讜诪专讬谉 讗讬谉 讝讛 讗诇讗 讛住专转 谞讝拽 砖讗讬谉 讗讜诪专讬谉 讻谉 讘诪讛 砖砖转讬讛谉 谞讘专讗讬谉 讬讞讚 讻讙讜谉 讛诪讜抓 讜讛转讘讜讗讛 讜讞讬讜讘 讻诇 讗诇讜 讜讻讬讜爪讗 讘讛诐 讘讬谉 诇专' 讬讛讜讚讛 讘讬谉 诇专' 砖诪注讜谉:



讜讬砖 诪拽诇拽诇 砖拽诇拽讜诇讜 讘讚讘专 讗讞讚 讜转拽讜谞讜 讘讚讘专 讗讞专 讜讘砖注转 讛拽诇拽讜诇 讗讬谉 讛讚讘专 谞讬讻专 砖讬讛讗 注砖讜讬 诇转拽讜谉 讝讛 讻讙讜谉 讞讜驻专 讙讜诪讗 讜爪专讬讱 诇注驻专讛 诇讻住讜转 讘讛 爪讜讗讛 讜讘讝讜 驻讟讜专 诇讚讘专讬 讛讻诇:



讜讬砖 讘讛 爪讚 砖诇讬砖讬 讜讛讜讗 诪拽诇拽诇 砖转拽讜谞讜 讗讬谞讜 讘讗讜转讜 讚讘专 讗诇讗 讘讚讘专 讗讞专 讗讘诇 讛转拽讜谉 谞讬讻专 讘砖注转 讛拽诇拽讜诇 讻讙讜谉 讛讜专讙 谞讞砖讬诐 讗讜 爪讚谉 砖诇讗 讬砖讻讜讛讜 讜诪讻讘讛 讗转 讛谞专 讘砖讘讬诇 讛讞讜诇讛 讜讞住 注诇 讛砖诪谉 讜讛谞专 讜拽讜专注 讘讞诪转讜 诇讛讟讬诇 讗讬诪讛 讜注诇 诪转讜 诇拽讬讜诐 诪爪讜讛 讜讗诇讜 讛诐 讛谞拽专讗讬诐 诪诇讗讻讛 砖讗讬谉 爪专讬讻讛 诇讙讜驻讛 砖讛诐 讘诪讞诇拽转 砖专' 讬讛讜讚讛 诪讞讬讬讘 讜专讘讬 砖诪注讜谉 驻讜讟专 讜讻谉 讛诪讞诇拽转 讘诪拽诇拽诇 砖转拽讜谞讜 讘讗讜转讜 讚讘专 讗诇讗 砖讗讬谉 讛转拽讜谉 谞讬讻专 讜讗讬谞讜 讘讗 注讚 诇讗讞专 讝诪谉 讻讙讜谉 住讜转专 注诇 诪谞转 诇讘谞讜转 诪讜讞拽 注诇 诪谞转 诇讻转讜讘 拽讜专注 注"诪 诇转驻讜专 讜讻讬讜爪讗 讘讗诇讜 讘拽诇拽讜诇 砖讛转拽讜谉 讛讘讗 讗讞专讬讛诐 讛讜讗 讘诪诇讗讻讛 讗讘诇 讗诐 讗讬谉 砖诐 诪诇讗讻讛 讻讙讜谉 住讜转专 诇讬砖讘 注诇 讛讗讘谞讬诐 讗讬谞讜 转拽讜谉 讗讗"讻 讛讜讗 谞讬讻专 讘砖注转 讛拽诇拽讜诇 讜讻谉 讛诪讞诇拽转 讘诪诇讗讻讛 砖讛讬讗 爪专讬讻讛 诇讜 讗诇讗 砖讘讗讛 诇讜 讘讛讻专讞 讜注讜砖讛 讗讜转讛 诇讛住讬专 讛谞讝拽 讻讙讜谉 诪讜爪讬讗 讗转 讛诪转 诇拽讘专讜 讜讻讝讬转 诪谉 讛谞讘诇讛 讗讜 诪谉 讛诪转 讜讻注讚砖讛 诪谉 讛砖专抓 诇驻谞讜转 讗转 讛讟讜诪讗讛 讜诪讜爪讬讗 讻讬住 砖诇 讝讘 诇讛爪讬诇 诪谉 讛讟谞讜祝 讜讻谉 讛诪讞诇拽转 讘讞讜讘诇 讜爪专讬讱 诇讻诇讘讜 讜诪讘注讬专 讜爪专讬讱 诇讗驻专讜 讗诇讗 砖讘砖谞讬 讗诇讜 讛住讘专讗 诪转讛驻讻转 诇讛讬讜转 专' 讬讛讜讚讛 驻讜讟专 讜专' 砖诪注讜谉 诪讞讬讬讘 讜专' 讬讛讜讚讛 驻讜讟专 讘讛诐 讗驻讬诇讜 讻砖讬砖 讘讛 转拽讜谉 讘砖注转 讛拽诇拽讜诇 讻诪讜 砖讛转讘讗专 讘讘注讬诇讛 讘转讞诇讛 讘砖讘转 讜诪讬诇讛 讜讛讘注专讛 讞讬讜讘诐 诪驻谞讬 砖讗讬谉 砖诐 拽诇拽讜诇 讗诇讗 转拽讜谉 讙诪讜专 讜专"砖 诪讞讬讬讘 讘砖谞讬 讗诇讜 诪讻讞 诪讬诇讛 讜讛讘注专转 讘转 讻讛谉 砖诇讗 谞讞砖讘讜 讗爪诇讜 转拽讜谉 讙诪讜专 讘讗讜转讜 讚讘专 讗诇讗 转拽讜谉 诪爪讚 讛诪爪讜讛 砖讗讬谉 讝讛 谞拽专讗 转讬拽讜谉 讜讛"诇 诇驻讟专诐 讗诇讗 砖讛讻转讜讘 诪讞讬讬讘诐 讜诪"诪 讚讜拽讗 讘转拽讜谉 讻诇 砖讛讜讗 讻讙讜谉 爪专讬讱 诇讻诇讘讜 讚讜诪讬讗 讚诪讬诇讛 讜讛讘注专讛 砖讬砖 讘讛诐 转讬拽讜谉 拽爪转 讛讗 讗诐 讗讬谉 爪专讱 讻诇诇 诇讗 诇讞讘诇讛 讜诇讗 诇讚诐 讗注"驻 砖讛讞讘诇讛 爪专讬讻讛 诇讜 诇讚讘专 讗讞专 驻讟讜专 诇专讘讬 砖诪注讜谉 讜诪爪讚 诪诇讗讻讛 砖讗讬谞讛 爪专讬讻讛 诇讙讜驻讛 讜讛讜讗 讛注谞讬谉 砖讗诪专讜 讘住谞讛讚专讬谉 驻' 讞谞拽 讗诇讗 讛讗 讚转谞谉 诪讞讟 砖诇 讬讚 诇讬讟讜诇 讘讛 讗转 讛拽讜抓 诇讬讞讜砖 讚讬诇诪讗 注讘讬讚 讞讘讜专讛 讜转讬专抓 诪拽诇拽诇 讘讞讘讜专讛 讛讜讗 (讜转讬专抓) 讛谞讬讞讗 诇诪讗谉 讚讗诪专 驻讟讜专 讗诇讗 诇诪讗谉 讚讗诪专 讞讬讬讘 诪讗讬 讗讬讻讗 诇诪讬诪专 讜转讬专抓 诪讗谉 砖诪注转 诇讬讛 讚讗诪专 讞讬讬讘 专' 砖诪注讜谉 讛讗 讗诪专 诪诇讗讻讛 砖讗讬谉 爪专讬讻讛 诇讙讜驻讛 驻讟讜专 注诇讬讛 讗诇诪讗 讻诇 讞讘诇讛 砖讗讬谞讜 爪专讬讱 诇讙讜驻讛 讻讝讜 砖讗讬谞讜 诇讗 诇讞讘诇讛 讜诇讗 诇讚诐 讛讬讜爪讗 诪诪谞讛 讗诇讗 诇讛讜爪讬讗 讗转 讛拽讜抓 砖讗讬谞讜 诪讙讜驻讜 讻诇诇 砖专' 砖诪注讜谉 驻讜讟专:



讝讜 讛讬讗 砖讟转诐 讜讛讚讘专讬诐 谞讗讬诐 讜诪转拽讘诇讬诐 讞讜抓 诪诪"砖 砖住讜转专 注诇 诪谞转 诇讘谞讜转 讜诪讜讞拽 注诇 诪谞转 诇讻转讜讘 讛讬讗 讘诪讞诇拽转 讜讗讬谉 讝讛 谞专讗讛 讗诇讗 砖讗祝 专' 砖诪注讜谉 诪讜讚讛 讘讗诇讜 讜讻讘专 讻转讘谞讜 讚讘专 讝讛 讘驻专拽 砖谞讬 讜诪讟注诐 砖拽诇拽讜诇 讝讛 讛讜讗 转讞诇转 讛转拽讜谉 讜讗讬谉 诪拽讜诐 诇转拽讜谉 讘讝讜诇转 讛拽诇拽讜诇 讜讻谉 讻诇 诪诇讗讻讛 砖讛讬讗 诇专驻讜讗讛 讻讙讜谉 爪讚 谞讞砖 诇专驻讜讗讛 讜诪驻讬住 诪讜专住讗 诇注砖讜转 诇讛 驻讛 讻讚专讱 砖讛专讜驻讗讬诐 注讜砖讬诐 讜讻谉 诪讜爪讬讗 专讬讞 专注 诇讙诪专 讜诪拽讬讝 讚诐 诇专驻讜讗讛 讞讬讬讘 诇讚讘专讬 讛讻诇 砖诪诇讗讻讛 讛爪专讬讻讛 诇讙讜驻讛 讛讬讗 讜讻讘专 讻转讘谞讜 讘驻专拽 砖谞讬 砖讙讚讜诇讬 讛诪讞讘专讬诐 驻住拽讜 讻专' 讬讛讜讚讛 讘诪诇讗讻讛 砖讗讬谞讛 爪专讬讻讛 诇讙讜驻讛 讗诇讗 砖讛讚讘专讬诐 谞专讗讬诐 诇驻住讜拽 讘讛 讻专' 砖诪注讜谉 讛讻诇 讻诪讜 砖讻转讘谞讜 砖诐:



讝讛 砖讻转讘谞讜 讘诪拽诇拽诇 讘讞讘讜专讛 砖讛讜讗 讘诪讞诇拽转 专' 讬讛讜讚讛 讜专' 砖诪注讜谉 讗祝 讘讛讘注专讛 讻谉 砖讞讜讘诇 讜诪讘注讬专 讘诪讚讛 讗讞转 讛谉 讜讻谉 讻转讘讜讛 讙讗讜谞讬 注讜诇诐 讻诇砖讜谉 讝讛 诇专' 讬讛讜讚讛 诪拽诇拽诇 讘讞讘讜专讛 讜讘讛讘注专讛 驻讟讜专 诇专' 砖诪注讜谉 讞讬讬讘 讜讻谉 讗转讛 诇诪讚 讻谉 诪诪住讻转 讻专讬转讜转 驻专拽 住驻拽 讗讻诇 讞诇讘 讘砖诪讜注转 讛讞讜转讛 讙讞诇讬诐 讘砖讘转 讻诪讜 砖讬转讘讗专 诇诪讟讛 讜讗注"驻 砖讘砖讗专 注谞讬谞讬 砖讘转 专' 砖诪注讜谉 诇拽讜诇讗 讜专' 讬讛讜讚讛 诇讞讜诪专讗 讘诪讜拽爪讛 讜谞讜诇讚 讜讘诪诇讗讻讛 砖讗讬谉 爪专讬讻讛 诇讙讜驻讛 讞讜讘诇 讜诪讘注讬专 谞砖转谞讜 诇讛诐 诪砖讗专 诪诇讗讻讜转 诇讛驻讱 讘讛诐 住讘专转诐 诪讻讞 拽讘诇转诐 讘注谞讬谉 诪讬诇讛 讜讛讘注专转 讘转 讻讛谉 砖诇专' 砖诪注讜谉 诪讬诇讛 诪诇讗讻讛 砖讗讬谉 爪专讬讻讛 诇讙讜驻讛 讛讬讗 讗诇讗 诇讛住专转 讛诪讜转专 讜诇讗 讛讬讛 爪专讬讱 诇讛转讬专讛 讗诇讗 砖诪注 诪讬谞讛 讞讜讘诇 讘注诇诪讗 讞讬讬讘 讜讛讜讗讬诇 讜讞讚砖 讘讛 讞讚砖 诇讞讬讬讘 讗祝 讘诪拽诇拽诇 讜诇专' 讬讛讜讚讛 讗讬谉 讘讛 讞讚讜砖 讻诇诇 讜驻讟讜专 讘讛诐 诪讚讬谉 诪拽诇拽诇 注诇 讛讚专讻讬诐 砖讘讬讗专谞讜:



讘诪住讻转 讻专讬转讜转 讗诪专讜 讛讞讜转讛 讙讞诇讬诐 讘砖讘转 诇讛转讞诪诐 讘讛诐 讜讛讜讘注专讜 诪讗诇讬讛谉 转讗谞讬 讞讚讗 讞讬讬讘 讜转讗谞讬 讞讚讗 驻讟讜专 讛讗 讚转谞讬 讞讬讬讘 拽住讘专 诪诇讗讻讛 砖讗讬谞讛 爪专讬讻讛 诇讙讜驻讛 讞讬讬讘 注诇讬讛 讜讛讗 讚转谞讬 驻讟讜专 拽住讘专 诪诇讗讻讛 砖讗讬谞讛 爪专讬讻讛 诇讙讜驻讛 驻讟讜专 注诇讬讛 讗诇诪讗 砖诪讘注讬专 诇讛转讞诪诐 诇专' 砖诪注讜谉 驻讟讜专 讜讘讻讗谉 讗诪专讜 诇讚注转讜 砖讗祝 诪讘注讬专 诇拽诇拽诇 讞讬讬讘 讜诪"诪 讘讙诪专讜转 诪讚讜讬拽讜转 讗讬谉 讙讜专住讬谉 砖诐 诇讛转讞诪诐 讜讗祝 诇诪讬 砖讙讜专住 讻谉 驻讬专讜砖讜 砖讛讛讘注专讛 讗讬谞讛 谞讜讞讛 诇讜 讜讛讜讗 砖讗讜诪专 讜讛讜讘注专讜 诪讗诇讬讛谉:



诪讛 砖讻转讘谞讜 砖诇专' 讬讛讜讚讛 诪拽诇拽诇 讘讛讘注专讛 驻讟讜专 讬砖 砖讜讗诇讬诐 讘讛 诪诪讛 砖讗诪专讜 讘诪住讻转 讻专讬转讜转 讛讞讜转讛 讙讞诇讬诐 讘砖讘转 讞讬讬讘 讞讟讗转 讜专' 讗诇注讝专 讘专' 爪讚讜拽 诪讞讬讬讘 砖转讬诐 讗讞转 诪砖讜诐 诪讻讘讛 讜讗讞转 诪砖讜诐 诪讘注讬专 诪驻谞讬 砖讛讜讗 诪讻讘讛 讗转 讛注诇讬讜谞讜转 讜诪讘注讬专 讗转 讛转讞转讜谞讜转 讜讛注诪讬讚讜讛 砖诐 讘谞转讻讜讜谉 诇讻讘讜转 讜讛讜讘注专讜 诪讗诇讬讛谉 转谞讗 拽诪讗 住讘专 诇讛 讻专' 砖诪注讜谉 讚讚讘专 砖讗讬谉 诪转讻讜讬谉 诪讜转专 讜专' 讗诇注讝专 讘专' 爪讚讜拽 住讘专 诇讛 讻专' 讬讛讜讚讛 讚讗诪专 讚讘专 砖讗讬谉 诪转讻讜讬谉 讗住讜专 讜讛专讬 砖讘讻讗谉 讗讬谉 爪专讱 诇讛讘注专讛 讻诇诇 讜谞诪爪讗 诪拽诇拽诇 讘讛讘注专讛 讜讞讬讬讘 讗祝 诇专' 讬讛讜讚讛 讜转讬专爪讜 讘讛 砖专' 讗诇注讝专 讘专' 爪讚讜拽 住讘专 诇讛 讻专' 讬讛讜讚讛 讘讚讘专 砖讗讬谉 诪转讻讜讬谉 讜讘诪诇讗讻讛 砖讗讬谉 爪专讬讻讛 诇讙讜驻讛 讜讻专' 砖诪注讜谉 讘诪拽诇拽诇 讘讛讘注专讛 讜诪"诪 讬砖 诇讱 诇砖讗讜诇 诇讚注转 讛转讜诇讛 诪讞诇拽转 诪拽诇拽诇 讘讞讘讜专讛 讜讛讘注专讛 讘诪讞诇拽转 诪诇讗讻讛 砖讗讬谞讛 爪专讬讻讛 诇讙讜驻讛 讛讬讗讱 讗转讛 讗讜诪专 讻谉 讗诇讗 砖讗转讛 讬讻讜诇 诇驻专砖 砖讗祝 讘诪诇讗讻讛 砖讗讬谉 爪专讬讻讛 诇讙讜驻讛 住讜讘专 讻专' 砖诪注讜谉 讜讗注"驻 砖诪讞讬讬讘 讘讻讘讜讬 讗转讛 诪驻专砖讛 讘讻讘讜讬 砖诇 驻讞诪讬谉 砖谞诪爪讗 讙讜祝 讛讻讘讜讬 爪专讬讱 诇讛:



讛诪砖谞讛 讛砖谞讬讛 专' 讬讛讜讚讛 讗讜诪专 讛爪讚 爪驻讜专 诇诪讙讚诇 讜爪讘讬 诇讘讬转 讞讬讬讘 讜讞讻诪讬诐 讗讜诪专讬诐 爪驻讜专 诇诪讙讚诇 讜爪讘讬 诇讙谞讛 讜诇讞爪专 讜诇讘讬讘专讬诐 专砖讘"讙 讗讜诪专 诇讗 讻诇 讛讘讬讘专讬谉 砖讜讬诐 讝讛 讛讻诇诇 讻诇 讛诪讞讜住专 爪讬讚讛 驻讟讜专 讜砖讗讬谞讜 诪讞讜住专 爪讬讚讛 讞讬讬讘 讗诪专 讛专"诐 驻讬' 讘讬讘专 诪拽讜诐 砖诪讻谞讬住讬诐 讘讜 讛注讜驻讜转 讜讛讘讛诪讜转 讜讛诇讻讛 讻讞讻诪讬诐 讻讗砖专 驻讬专砖 专讘谉 砖诪注讜谉 讘谉 讙诪诇讬讗诇:



讗诪专 讛诪讗讬专讬 讛诪砖谞讛 讛砖谞讬讛 讜讛讻讜谞讛 讘讛 诇讘讗专 讛讞诇拽 讛砖谞讬 讜讛讜讗 砖讗诪专 专' 讬讛讜讚讛 讗讜诪专 讛爪讚 爪驻讜专 诇诪讙讚诇 专"诇 砖讛驻专讬讞讜 注讚 砖讛讻谞讬住讜 诇诪讙讚诇 砖诇 注抓 砖讛讜讗 砖诪讜专 讘转讜讻讜 讜讛专讬 讛讜讗 谞讬爪讜讚 讜诪讙讚诇 讝讛 驻讬专讜砖讜 诪注谞讬谉 砖讬讚讛 转讬讘讛 讜诪讙讚诇 讜讻谉 讛专讜讚祝 讗转 讛爪讘讬 注讚 砖谞讻谞住 诇讘讬转 讞讬讬讘 讛讗 爪驻讜专 诇讘讬转 讗讬谞讜 谞讬爪讜讚 砖讬讜爪讗 讛讜讗 讚专讱 讞诇讜谞讜转 讗讜 讚专讱 讞讜专讬 讛讘讬转 讗讜 讚专讱 讛专注驻讬诐 讜讻谉 爪讘讬 讗诐 讛讻谞讬住讜 诇讙讬谞讛 讗讜 诇讞爪专 讗讬谞讜 谞讬爪讜讚 讜驻讟讜专 讜讞讻诪讬诐 讗讜诪专讬诐 爪驻讜专 诇诪讙讚诇 讻讚讘专讬 专' 讬讛讜讚讛 讗讘诇 爪讘讬 讗祝 诇讙讬谞讛 讜诇讞爪专 讞讬讬讘 砖谞讬爪讜讚 讛讜讗 讜讻谉 讘讘讬讘专讬谉 专"诇 拽专驻讬驻讜转 讛诪讜拽驻讬诐 讛讗 讘讟专拽诇讬' 讙讚讜诇讬诐 驻讟讜专 砖讗讬谉 讝讜 爪讬讚讛 讜讛讜讗 砖讛讘讬讘专讬谉 砖讛讝讻专谞讜 驻讬专砖 讘讜 专讘谉 讙诪诇讬讗诇 讚讜拽讗 讘讬讘专 拽讟谉 讜驻讬' 讘讙诪' 讚诪讟讬 诇讬讛 讘讞讚 砖讞讬讬讗 专"诇 砖诪讙讬注 诇讜 讘讻驻讬驻讛 讗讞转 讜讬砖 讙讜专住讬谉 讘讞讚 砖讛讬讬讗 讻诇讜诪专 砖诪讙讬注讜 讘专讬爪讛 讗讞转 讜讻谉 讛讚讬谉 讘拽专驻祝 砖讻讜转诇讬讜 拽专讜讘讬诐 讻诇 讻讱 砖讛爪诇 诪转注专讘 诪砖诇 讝讜 诇讝讜 讜讛诇讻讛 讻讞讻诪讬诐 讜讘讘讬讗讜专 砖诇 专讘谉 讙诪诇讬讗诇:





诪讛专砖"讗 - 讞讬讚讜砖讬 讛诇讻讜转

讘转讜住' 讘讚"讛 讞讜抓 诪讞讜讘诇 讻讜' 讚专讘讬 讗讘讛讜 讻讜' 讗注"驻 砖讗讬谞讜 爪专讬讱 诇讻诇讘讜 讻讜' 讛讗讬 讗讬谞讜 爪专讬讱 诇讻诇讘讜 专"诇 砖讗讬谞讜 爪专讬讱 诇讜 注转讛 诇讗讞专 砖讞讘诇 讻讙讜谉 砖讛讜讗 讗讬住讜专 讛谞讗讛 讜诪砖"讛 讛讜讛 诪拽诇拽诇 讙诪讜专 讻诪"砖 讛转讜住' 诇拽诪谉 诪讬讛讜 讗讬讬专讬 讚讘砖注讛 砖讞讘诇 讛讬讛 讟讜注讛 讜住讘专 砖讬讻讜诇 诇讬转谉 诇讻诇讘讜 讚讗诇"讻 诇讗 讛讜讛 爪专讬讱 诇讙讜驻讛 讜专"砖 讗讬谞讜 诪讞讬讬讘 诪拽诇拽诇 讜讞讜讘诇 讗诇讗 讘爪专讬讱 诇讙讜驻讛 讻诪"砖 讛转讜住' 诇拽诪谉 讜诪讛专砖"诇 讚讞拽 注爪诪讜 讘讝讛 诇拽诪谉 讜讚讜"拽:


讘讗"讚 讗讘诇 诇专"讬 讗驻讬' 爪专讬讱 诇讗驻专讜 讜诇讻诇讘讜 驻讟讜专 讚讗讬谉 讝讛 转讬拽讜谉 讞砖讜讘 讻讜' 注讻"诇 讜诇讗 谞讬讞讗 诇讛讜 诇诪讬诪专 诇专' 讬讜讞谞谉 讚专"讬 诇讗 驻诇讬讙 注诇讛 讚专"砖 讘讛讗 讚讘讻诪讛 讚讜讻转讬谉 讘转诇诪讜讚讗 讗诪专讬谞谉 讚驻诇讬讙讬 专"讬 讜专"砖 讘诪拽诇拽诇 讘讞讘讜专讛 讜讛讘注专讛 讜诇讗 诪住转讘专 讚专' 讬讜讞谞谉 驻诇讬讙 讗讻诇 讛谞讛讜 住讜讙讬讜转 砖讘转诇诪讜讚 讜爪"注:


讘讗"讚 讗注"讙 讚讻诇 砖讜讞讟 诪拽诇拽诇 讛讜讗 讻讜' 诪讜讚讛 专"讬 讚诇注谞讬谉 砖讘转 讚讞讬讬讘 讻讜' 注讻"诇 讚诇专"砖 讚诪拽诇拽诇 讙诪讜专 讘讞讘讜专讛 讞讬讬讘讛 讛转讜专讛 诇注谞讬谉 砖讘转 谞讬讞讗 讘砖讜讞讟 讚诇注谞讬谉 注"讝 诪拽诇拽诇 讙诪讜专 讛讜讗 诪讜转专 诇砖讞讜讟 讘住讻讬谉 砖诇 注"讝 砖讛专讬 诇讗 谞讛谞讛 讻诇讜诐 讗讘诇 诇专"讬 讚诪拽诇拽诇 讘讞讘讜专讛 驻讟讜专 讜注"讻 砖讜讞讟 诪转拽谉 讛讜讗 讜诇讻讱 讞讬讬讘 讘砖讘转 讜讗"讻 转拽砖讬 诇讱 讘注"讝 谞诪讬 讬讛讗 讗住讜专 诇砖讞讜讟 讘住讻讬谉 砖诇 注"讝 讜诇讝讛 讛讜爪专讻讜 诇诪讬诪专 讚诇注谞讬谉 砖讘转 讞讬讬讘 讚讛讜讬 转讬拽讜谉 讻讬讜谉 讚讚专讱 诇砖讞讜讟 讜讗讬谞讜 讚讜诪讛 诇讞讜讘诇 讜诪讘注讬专 讚讗讬谉 讚专讱 诇讞讘讜诇 讻讜' 讜诪讬讛讜 诇注谞讬谉 注"讝 讛讜讬 讛砖讜讞讟 诪拽诇拽诇 讻讬讜谉 砖讛讜讗 讬转专 注诇 转拽讜谞讜 讜拽"诇:


讘讚"讛 讘讞讜讘诇 讻讜' 讜讗"转 讜专' 讗讘讛讜 讻讜' 讜讗"转 爪专讬讱 诇讻诇讘讜 讻讜' 注讻"诇 讛讬讬谞讜 诇专' 讬讜讞谞谉 诇砖讬讟转 讛转讜住' 讜讬砖 诇讚拽讚拽 讚诪转讜讱 讛讱 拽讜砖讬讗 讗诪讗讬 诇讗 讚讞讜 讘驻砖讬讟讜转 驻讬专砖"讬 讘爪专讬讱 诇讻诇讘讜 讚讛讜讬 诪诇讗讻讛 砖讗讬谞讛 爪专讬讻讛 诇讙讜驻讛 讜讗"讻 讗诪讗讬 诪讞讬讬讘 专"砖 讚讛讗 诇讗 诪讞讬讬讘 专"砖 诪拽诇拽诇 讗诇讗 讘爪专讬讱 诇讙讜驻讛 讜讻谉 讚讞讜 讛转讜住' 驻专砖"讬 讚讛讻讗 讘专"驻 讛谞讞谞拽讬谉 讜讬砖 诇讬讬砖讘 讚讛转讜住' 讚讛讻讗 诇讗 诪砖诪注 诇讛讜 诇讚讞讜转 驻专砖"讬 诪讻讞 讝讛 讚讗讬讻讗 诇诪讬诪专 诇驻专砖"讬 讘爪专讬讱 诇讻诇讘讜 讜讚讗讬 专"讬 讚诪讞讬讬讘 诪砖讜诐 讚诪讞讬讬讘 讘诪诇讗讻讛 砖讗讬谞讛 爪专讬讻讛 诇讙讜驻讛 讜专"砖 驻讜讟专 讘讝讛 讗诇讗 讚专"砖 诪讞讬讬讘 讘诪拽诇拽诇 讙诪讜专 讘讛讘注专讛 讻讙讜谉 讘讗讬住讜专讬 讛谞讗讛 讜诪砖讻讞转 诇讛 讘爪专讬讱 诇讙讜驻讛 砖讛讬讛 住讘讜专 诇讘砖诇 讘讜 拽讚专讛 讜讻讬讜爪讗 讘讝讛 讘讞讜讘诇 讗"谞 诪拽诇拽诇 讙诪讜专 讘爪讜专讱 诪爪讜讛 砖讗讬谞讜 诪讬诇讛 讚诪讬拽专讬 爪专讬讻讛 诇讙讜驻讛 讜讞讬讬讘 诇专"砖 讗讘诇 诇专"讬 讚驻讜讟专 讻诇 讛诪拽诇拽诇讬诐 驻讜讟专 谞诪讬 讘爪专讬讻讛 诇讙讜驻讛 讜讚讜"拽:


讘讗"讚 讘讗讬住讜专讬 讛谞讗讛 讻讜' 讜诇讘砖诇 讘讜 拽讚专讛 讻讜' 注讻"诇 谞拽讟讜 诇讘砖诇 讘诪拽讜诐 砖住讘讜专 诇讬讛谞讜转 诪讗驻专讜 诪砖讜诐 讚讻诇 讛谞砖专驻讬谉 讘讗讬住讜专讬 讛谞讗讛 讬讻讜诇 诇讬讛谞讜转 诪讗驻专讜 讗讘诇 诇讘砖诇 讗住讜专 讜讛讜讛 砖驻讬专 诪拽诇拽诇 讜拽"诇:


讘讚"讛 诪"诇 诇讘砖诇 讻讜' 讜讘驻"拽 讚讬讘诪讜转 讻讜' 讚讛讜讛 住"讚 诇诪砖专讬 讻讜' 注讻"诇 讜诪讬讛讜 讬诇驻讬谞谉 谞诪讬 诇专"讬 讛讘注专讛 诇诇讗讜 讬爪讗转 讗讜 诇讞诇拽 诪讚讻转讬讘 诇讗 转讘注专讜 讚诪砖讜诐 讚讛讜讛 住"讚 诇诪砖专讬 诪拽"讜 讻讜' 诇讗 讛讜讛 讗爪讟专讬讱 诇诪讻转讘 讗诇讗 诇讗 转注砖讜 诪诇讗讻讛 讘讻诇 讻讜' 讜注讬讬谉 讘转讜住' 驻"拽 讚讬讘诪讜转 讜拽"诇:





讞讻诪转 砖诇诪讛

专砖"讬 讘讚"讛 讻讬 讻住转讗 讻讜' 讜诪讜诇诇 诇驻谞讬诐 讜讛转驻讬专讛 诪转讬讬砖讘转 讛住讬讟 讻讜' 讻爪"诇:


讘讚"讛 讛住讬讟 讻驻讜诇 砖讘讬谉 讗爪讘注 诇讗诪讛 讻诪讜 讻讜' 讻爪"诇:


讘讚"讛 谞专讗讛 讘注讬谞讬 讻讜' 讘讞诪转讜 讜讘讗讘诇讜 讜注诇 讻讜' 讜讘讗讘诇讜 讜注诇 诪转讜 讻讜' 讻爪"诇:


讘讚"讛 讜讛讗 诪转讜 谞诪讬 拽转谞讬 讘诪转谞讬' 讻爪"诇:


讘讚"讛 讜驻专讻讬谞谉 讜讗讬 讞讻诐 讛讜讗 讝讛 砖诪转 讞讬讜讘讬 讜讻讜' 讻爪"诇 讜讛讚"讗:


转讜住' 讗讞专 讚"讛 诇讗 爪专讬讻讗 讻讜'. 谞"讘 讚"讛 砖专讙砖 注诇讬讛谉 讛讛专 诇讛讜专讙谉 讻讜' 诪砖讜诐 砖诇讗 讗砖讻讞谉 讚讻转讬讘 讘讬讛 讜讬讘讻讜 讗讜转讜 砖诇砖讬诐 讬讜诐 讘诪砖讛 讜讗讛专谉 注"讻 转讜住' 砖谞"抓:


专砖"讬 讘讚"讛 讞讜抓 诪讞讜讘诇 讻讜' 驻讟讜专 诪讻讜诇诐 诪驻谞讬 讻讜' 讻爪"诇:


讘讚"讛 讜讘专讬讬转讗 讻讜' 注爪讬诐 讘讗讜专 诇拽讚专转讜 讻讜' 讻爪"诇:


讘讚"讛 讛爪讚 讻讜' 讘诇注"讝 讞讬讬讘 讚讝讜 讛讬讗 讻讜' 讻爪"诇 讜讛讚"讗:


转讜住' 讘讚"讛 讘讞讜讘诇 讜爪专讬讱 讻讜' 讗驻讬' 讘讗讬谉 爪专讬讱 诇讻诇讘讜 讻讜'. 谞"讘 诇讗讜 讚讜拽讗 讗诇讗 讻诇讜诪专 诪拽诇拽诇 讙讚讜诇 砖讗讬谉 讘讜 转讬拽讜谉 讻诇诇 讜讛砖转讗 住"讚 讗驻讬' 讘讗讬谉 爪专讬讱 讻讜' 讗讘诇 诇驻讬 讛讗诪转 诇讗 诪讞讬讬讘 专"砖 讗诇讗 讘爪专讬讱 诇讻诇讘讜 讗祝 诇专' 讗讘讛讜 讜诪"诪 讗讬讬专讬 讘讚诇讬转 讘讬讛 转讬拽讜谉 讻诇诇 讻讙讜谉 砖讛讜讗 讘讗讬住讜专讬 讛谞讗讛 讗诇讗 诪讞诪转 砖讛讜讗 住讘专 砖诪讜转专 诇讬讛谞讜转 讘讜 讻讜' 讜爪专讬讱 诇讜 讛讜讬 爪专讬讻讛 诇讙讜驻讛 讜专' 讬讜讞谞谉 驻讜讟专 讻讛"讙 讗祝 诇专"砖 讚住讜祝 住讜祝 诪拽诇拽诇 讙诪讜专 讘诇讬 转讬拽讜谉 讛讜讗 讜讚讜"拽:





专砖"砖

专砖"讬 讘讚"讛 讜讘专讬讬转讗 专"砖. 讛诇讻讱 讗讬谉 诇讱 讞讜讘诇 讜诪讘注讬专 砖讗讬谉 诪拽诇拽诇 讻讜'. 诇讻讗讜专讛 拽砖讛 诇驻"讝 诪"拽 诪"讟 讚专"砖 讛讗 讗"诇 讚诪讬谞讬讬讛讜 讙讜驻讬讬讛讜 讬诇讬祝 讚谞诪谞讜 讘讗讘讜转 诪诇讗讻讜转 讜诪砖讜诐 讚讛讜讜 讘诪砖讻谉 讜诇讗 诪砖讻讞转 讘讛讜 讗诇讗 讘诪拽诇拽诇 讜注讬' 诇注讬诇 (爪讜 讘') 讘转讚"讛 讗讬转 讚讙专住讬:



讘诪砖谞讛 讚"讛 讛爪讚. 砖讬讜爪讗 讚专讱 讞诇讜谞讜转. 爪"注 讚诪讜讻讞 讘讙诪专讗 讚讛讟注诐 诪砖讜诐 讚诪砖转诪讬讟 注"砖:





讙诇讬讜谉 讛砖"住 - 专讘讬 注拽讬讘讗 讗讬讙专

讙诪' 驻讜拽 转谞讬 诇讘专讗. 注讬专讜讘讬谉 讟 注"讗 讘讬爪讛 讬讘 注"讗 讬讜诪讗 诪讙 注"讘 讬讘诪讜转 注讜 注"讘 住谞讛讚' 住讘 注"讗:





讞讬讚讜砖讬 专讘讬 注拽讬讘讗 讗讬讙专

讙诪' 转谞讬 讜讻讜' 讻诇 讛诪拽诇拽诇讬诐 驻讟讜专讬诐 讞讜抓 诪讞讜讘诇 讜诪讝讬拽.
砖"注 讬讜"讚 (住讬' 讘' 住"讛) 诪讜诪专 诇讛讻注讬住 讗驻讬诇讜 诇讚"讗 讗讜 砖讛讜讗 诪讜诪专 诇注讻讜"诐 讗讜 诇讞诇诇 砖讘转 讘驻专讛住讬讗 讚讬谞讜 讻注讻讜"诐:
讗)
讚砖 诇注讬讬谉 讘诪讜诪专 诇讞诇诇 讬讜讛"讻 讘驻专讛住讬讗 讗讬 讚诪讬 诇砖讘转 讜讛讜讬 讙"讻 诪讜诪专 诇讻诇 讛转讜专讛 讻讜诇讛 讗讜 诇讗, 讜讘讗讛"注 (住讬' 拽讻讙) 诪砖诪注 讚讬讜讛"讻 讚讬谞讜 讻砖讘转 诇注谞讬谉 讝讛, 讚讗讬转讗 砖诐 (讘住讜祝 住讬') 讘讛讙讛"讛 讚住讜驻专 砖讻转讘 讙讟 讘讝讚讜谉 讘砖讘转 讜讘讬讜讛"讻 讛讙讟 讘讟诇 诪讚讗讜专讬讬转讗, 讜讛讜讗 诪讚讘专讬 讛讘"讬 砖诐, 讚讛讜爪讬讗 讻谉 诪讚讘专讬 讛专诪讘"诐 (住驻"讙 诪讛诇讻讜转 讙讬专讜砖讬谉) 讜讝讛讜 讘讗诪转 专讗讬讛 讘专讜专讛 讚讚注转 讛讘"讬 讜讛专诪"讗 讚诪讜诪专 诇讞诇诇 讬讜讛"讻 讘驻专讛住讬' 讛讜讬 诪讜诪专 诇讻诇 讛转讜专讛 讻讜诇讛, [讜专讗讬转讬 讘转讘讜讗转 砖讜专 (住注讬祝 讟讝) 专诪讝 讙"讻 诇住讬' 拽讻"讙 讘砖"注 讛谞"诇].
讗讜诇诐 注讻"讝 讚讘专 讝讛 爪专讬讱 专讗讬讛 讙讚讜诇讛 诪讛砖"住, 讻讬 讘驻砖讜讟讜 诪住转讘专 讚讚讜拽讗 讘砖讘转 讜诪讟注诪讗 讚驻讬专砖"讬 驻"拽 讚讞讜诇讬谉 讚讛讜讬 讻讻讜驻专 讜诪注讬讚 注讚讜转 砖拽专 砖诇讗 砖讘转 讛拽讘"讛 讘诪注砖讛 讘专讗砖讬转 诪砖讗"讻 讘讬讜讛"讻 讚诇"砖 讻谉:
讘)
转讜 讬砖 诇注讬讬谉 诇讚讬谞讗 讘诪讜诪专 诇讞诇诇 砖讘转 讘驻专讛住讬讗 讘诪诇讗讻讛 讚专讘谞谉 讗诐 讛讜讬 诪讚专讘谞谉 讻诪讜诪专 诇讻讛"转 讜砖讞讬讟转讜 讗住讜专讛 诪讚专讘谞谉, 讜谞讞诇拽讜 讘讝讛 讙讚讜诇讬 讛讗讞专讜谞讬诐 讛讘讬转 讛诇诇 讻转讘 讚讛讜讬 讻诪讜诪专 诇讻讛"转, 讜讛驻专"讞 讘拽"讗 讞讜诇拽 注诇讬讜:
讙)
讜谞"诇 讘讛拽讚诐 讚讘专讬 转讜住' 驻专拽 讛讗讜专讙 砖讘转 (讚祝 拽讜 注"讗) 讚"讛 讞讜抓 诪讞讜讘诇 讜讻讜', 转讜讻谉 讚讘专讬讛诐 讚诇专' 讬讜讞谞谉 讙诐 诇专"砖 诪拽诇拽诇 讙诪讜专 讘讞讘讜专讛 驻讟讜专, 讜诇讗 诪讞讬讬讘 专拽 讘爪专讬讱 诇讻诇讘讜, 讜诇专' 讬讛讜讚讛 讙诐 讘讝讛 驻讟讜专, 讜讻转讘讜 砖诐 诇讞诇拽 诇专"讬 讘讬谉 讞讜讘诇 讜爪专讬讱 诇讻诇讘讜 诇讘讬谉 讻诇 砖讜讞讟 讚注诇诪讗 讘砖谞讬 驻谞讬诐, 讗诐 诪砖讜诐 讚讗讬谉 讚专讱 诇讞讘讜诇 讘砖讘讬诇 讻诇讘讜. 讗诐 诪砖讜诐 讚讞讜讘诇 讜爪专讬讱 诇讻诇讘讜 讗讬谉 讛转讬拽讜谉 诪讬讚 讘砖注转 讛拽诇拽讜诇, 讗诇讗 诇讗讞专 诪讬讻谉 讚诇讗讞专 砖注砖讛 讛讞讘讜专讛 讘讗 讛讚诐, 诪砖讗"讻 讘砖讜讞讟 讚诪讬讚 讘砖注转 讛拽诇拽讜诇 讘讗 讛转讬拽讜谉 诇讛讜爪讬讗 诪讬讚讬 讗讘专 诪谉 讛讞讬 注讬讬"砖:
讚)
讜诇讘讗专 讘' 讗讜驻谞讬诐 讛讗诇讜, 谞拽讚讬诐 讚讘专讬 讛转讜住驻讜转 驻专拽 拽诪讗 讚讞讜诇讬谉 (讚祝 讬讚) 讚"讛 讛砖讜讞讟 讘砖讘转 讚讛注诇讜 讗祝 讛砖讜讞讟 讘砖讘转 讘驻专讛住讬讗 讘诪讝讬讚 砖讞讬讟转讜 讻砖专讛 讚诪砖讜诐 驻注诐 讗讞讚 诇讗 谞注砖讛 诪讜诪专, 讛专"谉 讘讞讬讚讜砖讬讜 诇讞讜诇讬谉 讻转讘 讘砖诐 转讜住' 讛讟注诐 讚砖讞讬讟转讜 讛专讗砖讜谞讛 砖砖讞讟 讘砖讘转 讘驻专讛住讬讗 诇讗 谞讗住专讛 砖讗讬谞讜 谞注砖讛 诪讜诪专 注讚 讙诪专 讛砖讞讬讟讛, 讜专讗讬讛 诇讝讛 诪讛讗 讚驻' 讗讜转讜 讜讗转 讘谞讜, 讚讗诪专讬谞谉 专讗砖讜谉 诇砖讜诇讞谞讜 讜讛砖谞讬 诇注"讝 讚讞讬讬讘 诪砖讜诐 讗讜转讜 讜讗转 讘谞讜, 讜讗"讗 讚砖讞讬讟转讜 讛专讗砖讜谞讛 砖讞讬讟转 诪讜诪专 诪砖讜讬谞谉 诇讛 讗诪讗讬 诪讞讬讬讘讬 专讘谞谉, 讜讛诇讗 讗讬谞讜 砖讜讞讟 讻诇诇 讗诇讗 谞讞讬专讛 讘注诇诪讗, 讗"讜 诪砖诪注 讚诇讗讜 砖诐 砖讞讬讟转 诪讜诪专 注诇讬讜 讗诇讗 诪讗讜转讜 砖讞讬讟讛 讜讗讬诇讱, 讜讬砖 讚讜讞讬谉 讚诇讗 讚诪讬 砖讘转 诇注"讝, 讚讘砖讜讞讟 诇注"讝 讚讗讬谞讜 注讜讘讚 讗讜转讛 讗诇讗 讘讙诪专 讝讘讬讞讛, 讛讚讬谉 讛讜讗 讚谞讻砖讬专 砖讞讬讟转讜 讛讗' 讚谞注砖讬转 讘讛讻砖专, 讗讘诇 砖讜讞讟 讘砖讘转 讛专讬 讘转讞讬诇转 砖讞讬讟转讜 讞讬诇诇 砖讘转 讚讞讜讘诇 讛讜讗, 讛诇讻讱 讗驻讬诇讜 讘砖讞讬讟转讜 讛专讗砖讜谞讛 讛讜讬 诪讜诪专, 讜讗讬谉 讝讛 讻诇讜诐 讗爪诇讬 讚讘砖讘转 谞诪讬 讗讬谞讜 讞讬讬讘 注讚 讙诪专 砖讞讬讟讛 讚诪拽诪讬 讛讻讬 讛讜"诇 诪拽诇拽诇 讘讞讘讜专讛 讚拽讬讬"诇 讚驻讟讜专, 讗诇讗 砖讚讜讞讬谉 注讜讚 讚讗驻砖专 讚砖讞讬讟转 诪讜诪专 谞讛讬 讚诪转住专讗 讘讗讻讬诇讛, 诪"诪 诇讗 讛讜讬 讻砖讞讬讟转 谞讻专讬 诇讟诪讗 讘诪砖讗, 讚诪"诪 讗讬谞讜 讻谞讻专讬 讚讛专讬 拽讬讚讜砖讬讜 拽讬讚讜砖讬谉, 讜讗诐 讗讬转讗 讚讛讻讬 讛讜讗 讗注"驻 砖谞注砖讛 诪讜诪专 讘砖讞讬讟讛 讛专讗砖讜谞讛 诪"诪 讞讬讬讘 诇专讘谞谉 诪砖讜诐 讗讜"讘 讚砖讞讬讟讛 砖讗讬谞讛 专讗讜讬讛 诪拽专讬 砖讞讬讟讛, 讻讬讜谉 讚诪讟讛专 诪讬讚讬 谞讘讬诇讛, 注讻"诇:
讛)
讜讛谞讛 讗注"讙 讚讚讞讛 讛专"谉 讛住讘专讗 讛讗' 讘讘' 讬讚讬诐, 诪"诪 诪爪讬谞讜 诇驻讛 拽讚讜砖 讗讜诪专 讻谉 讛专诪讘"诐 讘驻讬' 讛诪砖谞讬讜转 讘诪砖谞讛 讝讜 讚讛砖讜讞讟 讘砖讘转 讚讘诪讝讬讚 砖讞讬讟转讜 讗住讜专讛 讚讘转讞讬诇转 砖讞讬讟讛 谞注砖讛 诪讜诪专. 注讬讬"砖, 谞诪爪讬谞讜 诇诪讚讬诐 讚讙' 砖讬讟讜转 讘讝讛, 讚注转 专诪讘"诐 讚讘砖讜讞讟 讘砖讘转 讘诪讝讬讚 讘驻专讛住讬讗 讗讜转讛 砖讞讬讟讛 讛讜讬 砖讞讬讟转 诪讜诪专 讚讘转讞讬诇转 砖讞讬讟讛 谞注砖讛 诪讜诪专, 讜讛专"谉 住"诇 讚砖讞讬讟转讜 讻砖专讛 讚诇讗 谞注砖讛 诪讜诪专 注讚 讙诪专 讛砖讞讬讟讛 讚诪拽诪讬 讛讻讬 讛讜讬 诪拽诇拽诇, 讜讚注转 讗讞专讜谞讛 讘讛专"谉 讛谞"诇 讜讬讻讜谞讛 讘讚讘专讬谞讜 讗诇讜 讘砖诐 讬砖 讚讜讞讬诐 讚砖讞讬讟转讜 讛专讗砖讜谞讛 诇注"讝, 讜讻谉 讘砖讘转 讛讜讬 砖讞讬讟转 诪讜诪专 讜讗住讜专 讘讗讻讬诇讛 讜讗讬谞讜 诪讟诪讗 讘诪砖讗, 讜讬砖 讘讝讛 爪讚 讞讜诪专讗 讚砖讞讬讟转讜 讛专讗砖讜谞讛 讗住讜专讛 讘讗讻讬诇讛, 讜爪讚 拽讜诇讗 讚讗祝 砖讞讬讟转讜 讛砖谞讬' 讗讬谞讛 诪讟诪讗 讘诪砖讗, 讙诐 诇诪讚谞讜 诪讚讘专讬 讛专"谉 讛谞"诇 讚讛讬讻讗 讚诪讟诪讗 讘诪砖讗 讻谞讘讬诇讛 诇讻"注 诇讗 讛讜讬 砖讞讬讟讛 讜讻谞讞讬专讛 讘注诇诪讗 讛讜讗, 讗讘诇 讛讬讻讗 讚诪转住专讗 讘讗讻讬诇讛 讜讗讬谞讛 诪讟诪讗 讘诪砖讗 讛讜讬 讘讻诇诇 砖讞讬讟讛 砖讗讬谞讛 专讗讜讬讛 讚讗驻诇讬讙讜 讘讛 专"砖 讜专讘谞谉:
讜)
讜讛谞讛 诇讻讗讜专讛 专讗讬讛 讘专讜专讛 诇讚注转 讛驻专"讞 讛谞"诇 讚诪讜诪专 诇讞诇诇 砖讘转 讘讚专讘谞谉 诇讗 讛讜讬 诪讜诪专 诇讻讛"转 诪讚专讘谞谉, 诪讚讘专讬 讛专"谉 讛谞"诇 讚砖讞讬讟讛 讛专讗砖讜谞讛 讘砖讘转 讘驻专讛住讬讗 讚诪讜转专 讚诇讗 讛讜讬 诪讜诪专 注讚 讙诪专 讛砖讞讬讟讛 讚讛讜讗 诪拽诇拽诇, 讜讛专讬 诪"诪 诪拽诇拽诇 讛讜讬 诪诇讗讻讛 诪讚专讘谞谉, 注"讻 讘专讜专 讚住"诇 讚诪砖讜诐 诪诇讗讻讛 讚专讘谞谉 诇讗 讛讜讬 诪讜诪专 诇讻讛"转, 讜诪讚讘专讬 讛专诪讘"诐 讘驻讬' 讛诪砖谞讬讜转 诇讬讻讗 专讗讬讛 讘讛讬驻讜讱, 讚讬"诇 讚讻讜讜谞转 讛专诪讘"诐 讚转讞讬诇转 砖讞讬讟讛 讛讜讬 诪诇讗讻讛 讚讗讜专讬讬转讗 讻讬讜谉 讚讛讜讗 讗讚注转讗 讚讙诪专 砖讞讬讟讛 讛讜讬 讻诪拽诇拽诇 注"诪 诇转拽谉, [讜讻"讻 讛讻讜"驻 讘驻砖讬讟讜转, 讜诇讗 讛讘讬讗 讻诇诇 讚讘专讬 讛专"谉 讛谞"诇]:
讝)
讗诪谞诐 谞"诇 专讗讬讛 讘专讜专讛 讚讙诐 讛专诪讘"诐 住"诇 讘讝讛 讻讛专"谉 讚诪拽专讬 讘转讞讬诇转 砖讞讬讟讛 诪拽诇拽诇, 讜诪诪讬诇讗 诪讜讻讞 讛讗 讚住"诇 诇讛专诪讘"诐 讚诪拽专讬 诪讜诪专 诪砖讜诐 转讞诇转 讛砖讞讬讟讛 讛讬讬谞讜 讚诪砖讜诐 诪诇讗讻讛 讚专讘谞谉 诪拽专讬 讙"讻 诪讜诪专 诇讻讛"转 讜讻讚注转 讛讘讬转 讛诇诇, 讜诪转讞讬诇讛 谞讗诪专 诪讛 讚讬砖 诇谞讜 诇转诪讜讛 诇讻讗讜专讛 注诇 住讘专转 讛讬砖 讚讜讞讬诐 讛谞"诇 诪住讜讙讬讗 讚讘"拽 (讚祝 注讗 注"讗) 讚驻专讬讱 讛砖"住 讗诇讗 砖讞讬讟转 砖讘转 砖讞讬讟讛 专讗讜讬讛 讛讬讗 讜讻讜' 诇讜拽诪讬 讘讟讘讞 讘驻专讛住讬讗 讚讗住讜专 讘讗讻讬诇讛 讜讗讬谞讛 诪讟诪讗 讘诪砖讗, 讜讛讜讬 讘讻诇诇 砖讞讬讟讛 砖讗"专, 讜诪砖"讛 诪讞讬讬讘 专"诪 讜专讘谞谉 驻讟专讬, 讗注"讻 诪讜讻讞 讚砖讞讬讟转 诪讜诪专 诪讟诪讗 讘诪砖讗 诪砖讜诐 谞讘讬诇讛 讜讛讜讬 讻谞讞讬专讛, 讜讗"讻 砖驻讬专 驻专讬讱 讛砖"住, 诇讗 诪讬讘注讬 诇讚注转 讛专"谉 讚讙诐 讘砖讘转 讘砖讞讬讟讛 讛专讗砖讜谞讛 诇讗 讛讜讬 砖讞讬讟转 诪讜诪专 讜诪讜转专 讘讗讻讬诇讛, 讗诇讗 讗祝 诇讛专诪讘"诐 讚讛讜讬 砖讞讬讟转 诪讜诪专, 诪"诪 驻专讬讱 砖驻讬专 讻讬讜谉 讚诪讟诪讗 讘诪砖讗 讜讛讜讬 讻谞讞讬专讛 讗诪讗讬 诪讞讬讬讘 诇专"诪, 讚讛讗 讻讛"讙 诇讻"注 诇讗 讛讜讬 砖讞讬讟讛, 讗注"讻 讚诪讬讬专讬 讘砖讞讟 砖诇讗 讘驻专讛住讬讗 讜砖驻讬专 驻专讬讱 砖讞讬讟讛 专讗讜讬讛 讛讬讗, 讗讘诇 诇讜诪专 讚砖讞讬讟转讜 讛专讗砖讜谞讛 讛讜讬 砖讞讬讟转 诪讜诪专 讜讗住讜专 讘讗讻讬诇讛 讜讗讬谞讜 诪讟诪讗 讘诪砖讗, 讜讚讗讬 讛转诪讬讛 拽讬讬诪转 讚诇讜拽讬 讚砖讞讟 讘驻专讛住讬讗, 讜诇专"诪 讞讬讬讘 讻诪讜 讘讻诇 砖讞讬讟讛 砖讗"专, 讜讝讛 转诪讬讛 注爪讜诪讛 诇讻讗讜专讛, 讜讬讘讜讗专 诇驻谞讬谞讜 讘注讝讛"讬.
讞)
讜诪注转讛 讗谞讜驻祝 讬讚讬 诇讛讜讻讬讞 讻砖讬讟转 讛专诪讘"诐 讛谞"诇, 讚砖讞讬讟讛 专讗砖讜谞讛 讚砖讘转 讗住讜专讛, 讜讛讜讗, 讚诇讻讗讜专讛 讘讗诪转 讬驻诇讗 注诇 讛专"谉 讛谞"诇 讚讚讞讛 讚讘转讞讬诇转 砖讞讬讟讛 讛讜讗 诪拽诇拽诇, 讛讗 讘讗诪转 讛讜讗 诪拽诇拽诇 注"诪 诇转拽谉, 讜讗诪专转讬 讚转诇讬 讘讘' 驻谞讬诐 砖诇 转讜住' 砖讘转 (拽"讜 讛谞"诇) 讚诇住讘专转诐 讗' 讚讞讜讘诇 讜爪专讬讱 诇讻诇讘讜 驻讟讜专 诪砖讜诐 讚讗讬谉 讚专讱 诇讞讘讜诇 讘砖讘讬诇 讻诇讘讜, 诪诪讬诇讗 讛转讞诇转 砖讞讬讟讛, 讚讚专讱 诇注砖讜转 讻谉 讻讚讬 诇讙诪讜专 讛砖讞讬讟讛 诪讞讬讬讘 诪讬讚 讘讛转讞诇转 砖讞讬讟讛, 讗讘诇 诇住讘专转诐 讛讘' 讚诪砖"讛 驻讟讜专 讚讗讬谉 讛转讬拽讜谉 诪讬讚 讘砖注转 讛拽诇拽讜诇, 讛"谞 讘转讞讬诇转 砖讞讬讟讛 讗祝 讚讛讜讬 转讬拽讜谉 讻讚讬 诇讙诪专讜, 诪"诪 讗讬谉 讛转讬拽讜谉 诪讬讚, 讚讛讗 注讚讬讬谉 诇讗 讬爪讗 诪讬讚讬 讗讘专 诪谉 讛讞讬 注讚 讙诪专 砖讞讬讟讛:
讟)
讜讘讛讬讜转 砖讻谉 讗讬 谞讬诪讗 讻砖讬讟转 讛专"谉 讛谞"诇, 注讚讬讬谉 讬拽砖讛 注诇 驻专讻转 讛砖"住, 诇讜拽诪讬 讘讟讘讞 讘驻专讛住讬讗, 讜专"诪 诪讞讬讬讘 讚诇讗 讛讜讬 砖讞讬讟转 诪讜诪专 讚讛讗 诇讗 诪讞讬讬讘 注讚 讙诪专 砖讞讬讟讛, 讚诪拽讜讚诐 讛讜讗 诪拽诇拽诇, 讜专讘谞谉 讚驻讟专讜 讛讗 讗诪专讬谞谉 砖诐 诪讗谉 讞讻诪讬诐 专"砖, 讜诇专"砖 诇砖讬讟转讬' 讚诪讞讬讬讘 讘讞讜讘诇 讜爪专讬讱 诇讻诇讘讜 诪讻"砖 讚诪讞讬讬讘 讘转讞诇转 砖讞讬讟讛 诪砖讜诐 讚爪专讬讱 诇讜 诇讙诪讜专 砖讞讬讟转讜 讜谞注砖讛 诪讜诪专 诪讬讚, 讜诪讬拽专讬 砖讞讬讟转 诪讜诪专, 讗注"讻 诪讜讻讞 讻砖讬讟转 讛专诪讘"诐, 讚讗祝 诇讚讬讚谉 讛讜讬 砖讞讬讟转 诪讜诪专, 讜讗"讻 诪讚诪讞讬讬讘 专"诪 诪讜讻讞 讚诪讬讬专讬 砖诇讗 讘驻专讛住讬讗 讜砖驻讬专 驻专讬讱:
讬)
讜诇驻"讝 讛讗 诇讻讗讜专讛 诪讜讻讞 讚讗驻讬诇讜 诪讚讗讜专讬讬转讗 讛砖讞讬讟讛 讗住讜专讛, 讚诪讬讚 讘讛转讞诇转 讛砖讞讬讟讛 讛讜讬 诪诇讗讻讛 讚讗讜专讬讬转讗, 讚讗讬 谞讬诪讗 讚讛讜讬 专拽 讚专讘谞谉 讚讛讜讬 诪拽诇拽诇, 讜讛讜讬 诪讜诪专 讚专讘谞谉 讻讚注转 讛讘讬转 讛诇诇, 注讚讬讬谉 诇讗 讬转讬讬砖讘 住讜讙讬讗 讚讘"拽 讛谞"诇 讚讛讗 诇注谞讬谉 讚' 讜讛' 讗讝诇讬谞谉 讘转专 砖讞讬讟讛 讚讗讜专讬讬转讗 讻讚驻专讻讬谞谉 讗诇讗 诇诪"讚 诪注砖讛 砖讘转 讚专讘谞谉 诪"讟 讚讞讻诪讬诐 讚驻讟专讬, 讜讗"讻 注讚讬讬谉 拽砖讛 诇讜拽诪讬 讚讟讘讞 讘驻专讛住讬讗 讜诇专"诪 讚诪拽诇拽诇 讘讞讘讜专讛 驻讟讜专 讛讜讬 专拽 诪讜诪专 讚专讘谞谉, 讜讞讻诪讬诐 讚讛诐 专"砖 诇砖讬讟转讜 讚诪拽诇拽诇 讘讞讘讜专' 讞讬讬讘 讜讛讜讬 诪讜诪专 讚讗讜专讬讬转讗 讗注"讻 讚讙诐 诇讚讬讚谉 讛讜讬 诪讜诪专 讚讗讜专讬讬转讗.
讜讻讬讜谉 砖讻谉 诪讜讻讞 诇讻讗讜专讛 讻住讘专' 讗' 讚转讜住' 砖讘转 讛谞"诇 讚讞讜讘诇 讜爪专讬讱 诇讻诇讘讜 驻讟讜专 专拽 诪砖讜诐 讚讗讬谉 讚专讱 诇讞讘讜诇 讘砖讘讬诇 讻诇讘讜, 讚讗诇讜 诇住讘专转诐 讘' 诪讛专讗讜讬 讚诇讗 讬讛讗 诪讜诪专 诪讛"转 诪讬讚, 讻讬讜谉 讚讗讬谉 讛转讬拽讜谉 讘讗 诪讬讚, 讜讻诪砖"诇:
讬讗)
讗诪谞诐 讗讬谉 诇讛拽砖讜转 诪讝讛 注诇 住讘专讗 讘' 讚转讜住', 讚谞"诇 讘专讜专 讚讻诇 讛讜讬讻讜讞 讚讛专"谉 讗诐 砖讞讬讟转 砖讘转 讗住讜专讛 诪砖讜诐 讚谞注砖讛 诪讜诪专 讘转讞讬诇转 砖讞讬讟讛, 讝讛 专拽 诇驻"诪 讚谞拽讟 讛专"谉 讚讟注诪讗 讚讘砖讞讬讟讛 专讗砖讜谞讛 诇讗 讛讜讬 诪讜诪专, 诪砖讜诐 讚讗讬谞讜 谞注砖讛 诪讜诪专 讗诇讗 注诐 讙诪专 讛砖讞讬讟讛 讜谞注砖讛 讛砖讞讬讟讛 讘讛讻砖专, 诪砖"讛 讘砖讘转 讬"诇 讻讬讜谉 讚讘转讞诇转 砖讞讬讟讛 谞注砖讛 诪讜诪专 谞注砖讛 讛讙诪专 注"讬 诪讜诪专 讜讻砖讞讬讟讛 讗讞专转 讚诪讬. 讗讘诇 诇诪讛 讚谞拽讟讜 讘转讜住' 讞讜诇讬谉 讚讘驻注诐 讗讞转 诇讗 谞注砖讛 诪讜诪专, 讜诇驻讬 专讗讬讬转诐 诪讛讛讬讗 讚讘' 讗讜讞讝讬谉 讘住讻讬谉 讜讻讜' 诪讘讜讗专 讚住"诇 讚诪讛 砖砖讜讞讟 讗讞"讻 讙"讻 诇讗 谞讗住专, 讜注"讻 讛讟注诐 讚诇讗 诪拽专讬 诪讜诪专 讗诇讗 讘专讙讬诇 讘讻讱 讜诪讜注讚 诇注讘讜专, 讗"讻 讘讜讚讗讬 砖讞讬讟讛 讚砖讘转 讘驻专讛住讬讗 讗祝 讗诐 转讞诇转 砖讞讬讟讛 讛讜讬 诪诇讗讻讛 讙诪讜专讛 诪"诪 诇讗 诪拽专讬 讘砖讘讬诇 讝讛 专讙讬诇 讘讻讱 诇讜诪专 讻讬讜谉 讚讘讻诇 驻讜专转讗 讜驻讜专转讗 诪讞诇诇 砖讘转 讛讜讬 讻注讜砖讛 讛专讘讛 驻注诪讬诐, 讚诪"诪 讻诇 讻讜讜谞转讜 专拽 诇诪注砖讛 砖讞讬讟讛 讝讛 讘驻注诐 讗' 讜诇讗 诪拽专讬 诪讜注讚 诇注讘讜专 讘讻讱, 讝讛 谞"诇 讘专讜专, 讜讗"讻 砖驻讬专 讬"诇 讚讞讜讘诇 讜爪专讬讱 诇讻诇讘讜 驻讟讜专. 讚讗讬谉 讛转讬拽讜谉 讘讗 诪讬讚, 讜讘讗诪转 讙诐 转讞诇转 砖讞讬讟讛 讛讜讬 诪拽诇拽诇, 讜诪"诪 诇讗 讛讜"诇 诇砖"住 诇砖谞讜讬讬 讚讟讘讞 讘砖讘转 讘驻专讛住讬讗 讚讗祝 诇专"砖 讚住' 讞讜讘诇 讜爪专讬讱 诇讻诇讘讜 讞讬讬讘 讜谞注砖讛 诪讜诪专 讘转讞诇转 讛砖讞讬讟讛, 讜诪"诪 诇讗 诪拽专讬 砖讞讬讟转 诪讜诪专. 讚讗驻讬诇讜 诪讛 砖讬砖讞讜讟 讗讞专 讻讱 砖专讬 讜讛讜讬 砖讞讬讟讛 专讗讜讬讛:
讬讘)
讜诇讻讗讜专讛 谞专讗讛 诇讛讘讬讗 专讗讬讛 诇转讜住' 讞讜诇讬谉 讛谞"诇, 注驻"诪 讚转诪讛讜 转讜住' 讘讻转讜讘讜转 (讚祝 诇讚 注"讗) 诇砖谞讜讬讬 讚讛砖"住 讻讬 驻讟专讬 专讘谞谉 讗砖讗专讬, 讗"讻 诇诪讛 谞拽讟 讟讘讞 讘砖讘转, 讛讗 专"诪 讚诪讞讬讬讘 讘砖讞讬讟讛 砖讗"专, 诪讻"砖 讚讞讬讬讘 讘砖讞讬讟讛 专讗讬讬' 注讬讬"砖, 讜谞专讗讛 诇讬讬砖讘, 讚讬讬"诇 讛讘专讬讬转讗 诪诇转讗 讚驻住讬拽讗 谞拽讟 讟讘讞 诇注"讝 讜讟讘讞 讘砖讘转 讞讬讬讘 讘讻诇 注谞讬谉 讗驻讬诇讜 讟讘讞 讘驻专讛住讬讗 讜讗"讻 讗讬 讛讜讬 转谞讗 专拽 讟讘讞 诇注"讝 讛讜讛 讗诪讬谞讗 讚讜拽讗 讘讝讛 讻讬讜谉 讚诪讬讬专讬 讘讗讜诪专 讘讙诪专 讝讘讬讞讛 注讜讘讚讛, 诪砖"讛 诇讗 讛讜讬 砖讞讬讟转 诪讜诪专 讚讻谞讞讬专讛 讚诪讬讗, 讚讻讬讜谉 讚诇讗 讛讜讬 诪讜诪专 专拽 注诐 讙诪专 砖讞讬讟讛 讻讘专 谞注砖讛 讛砖讞讬讟讛 讘讛讻砖专, 讗讘诇 讘讟讘讞 讘砖讘转 讘驻专讛住讬讗 住"讚 诇讜诪专 讚诪讬讚 讘转讞讬诇转 砖讞讬讟讛 谞注砖讛 诪讜诪专 讜讛讜讬 讙诪专 砖讞讬讟讛 讻谞讞讬专讛, 诇讝讛 拽诪"诇 讚诪"诪 讞讬讬讘 讘讚' 讜讛', 讜讛讬讬谞讜 讗讬 诪砖讜诐 讚讛讜讬 诪拽诇拽诇 讗讜 讗祝 讚讛讜讬 诪转拽谉, 诪"诪 讘驻注诐 讗' 讻讬讜谉 讚诇讗 专讙讬诇 讘讻讱 诇讗 谞注砖讛 诪讜诪专, 讜讻"讝 诇砖讬讟转 转讜住' 讞讜诇讬谉, 讗讘诇 诇诪讛 讚谞拽讟讜 讛专讗砖讜谞讬诐 讚专拽 讗讜转讛 砖讞讬讟讛 诪讜转专转 讜诪讟注诐 讚谞注砖讛 讘讛讻砖专 拽讜讚诐 砖谞注砖讛 诪讜诪专, 诪诪讬诇讗 诪讜讻讞 诪驻专讻转 讛砖"住 讘讘"拽 诪讚诇讗 诪讜拽诪讬 讘讟讘讞 讘驻专讛住讬讗, 讛讬讬谞讜 讚讙诐 诇讚讬讚谉 讛讜讬 诪讜诪专 诪讬讚 讚诇讗 诪拽专讬 诪拽诇拽诇 讜讻谞"诇, 讜诪讚诪讞讬讬讘 专"诪 诪讜讻专讞 讚诇讗 诪讬讬专讬 讘驻专讛住讬讗, 讜讻讬讜谉 讚诪讜讻讞 讻谉 讬砖讗专 拽讜砖讬讬转 转讜住' 讚诇诪"诇 讚谞拽讟 讟讘讞 讘砖讘转, 讗注"讻 诪讜讻讞 诇讻讗讜专讛 讻砖讬讟转 转讜住' 讛谞"诇, 讜诪诪讬诇讗 谞转拽讬讬诪讛 讘讟讜讘 住讘专讗 讘' 讚转讜住' 砖讘转 讛谞"诇:
讬讙)
讗诪谞诐 谞专讗讛 诇讬讬砖讘 拽讜砖讬讬转 转讜住' 讘讗讜驻谉 讗讞专, 讘讛拽讚诐 住讜讙讬讗 讚住谞讛讚专讬谉 (讚祝 注讚 注"讗) 讛讘讗 讘诪讞转专转 讜讻讜' 讜讛诇讻转讗 讚砖讚讬谞讛讜 讘谞讛专讗, 讜注讬' 讘专诪讘"谉 讘诪诇讞诪讜转 讚讚讜拽讗 讘砖讬讘专 讘注讜讚讜 讘诪讞转专转 讗讘诇 讘讬爪讗 讜讗讞"讻 砖讬讘专 讞讬讬讘 讚讘砖注讛 砖砖讬讘专诐 诇讗 讛讜讬 拽诇讘"诪, 讜讻谉 讘讙讜谞讘 讻讬住 诪讬讬专讬 讻讙讜谉 砖砖诇砖诇 讬讚讜 讜注砖讗诐 拽讟驻专住 讜拽讬讘诇 讜讝专拽 诪讬讚, 讗讘诇 讘讝专拽 诇讗讞专 诪讬讻谉 讞讬讬讘 讚讘砖注讛 砖讝专拽讜 诇讗 讛讜讬 拽诇讘"诪 注讬讬"砖, 讜注讬' 讘讘"讞 讞讜讛"诪 (住讬' 砖谞"讗) 砖讻转讘 砖讙诐 讚注转 讛专诪讘"诐 讻谉, 讜讚讬讬拽 诪诇讬砖谞讗 讚讛专诪讘"诐 (驻"讙 诪讛诇' 讙谞讬讘讛) 砖讻转讘 讗讜 砖讙谞讘 讻讬住 讘砖讘转 讜讛讬' 诪讙专专讜 注讚 砖讛讜爪讬讗讜 诪专砖讜转 讘注诇讬诐 砖讛讬讗 诪专砖讜转 讛讬讞讬讚 诇专讛"专 讜讗讘讚讜 砖诐 讛专讬 讝讛 驻讟讜专, 讛专讬 讚讚拽讚拽 诇诪谞拽讟 讗讘讚讜 砖诐 讛讬讬谞讜 诪讬讚 讗讘诇 诇讗 诇讗讞专 诪讬讻谉 注讬讬"砖, 讜讝讛讜 讙"讻 讚注转 转讜住' 讘讘"拽 (讚祝 注' 讚"讛 讻诪讗谉 讻专注"拽) 讜注讬讬"砖, 讜讛谞讛 讘讚专讬砖讛 住讬' 讛谞"诇 讻转讘 诪讚讻转讘 讘讟讜专 讙讘讬 诪讞转专转 讘砖诐 讛专"专 讬砖注讬' 讚讘注讬谞谉 讚讜拽讗 砖讜讘专 讘注讜讚讜 讘诪讞转专转, 讜诇讗 讘"讻 诪拽讜讚诐 讙讘讬 讙讜谞讘 讻讬住 讚讘注讬' 讛砖诇讬讻讜 诪讬讚, 注"讻 讚住"诇 诇讞诇拽 讚讜拽讗 讘诪讞转专' 讚诪讬讚 讚讬爪讗 诪讛诪讞转专' 讗讝诇讗 诇讞讬讜讘 诪讬转讛 讚注转讛 讗住讜专 诇讛讜专讙讜, 讜诇讗 砖讬讬讱 转讜 拽诇讘"诪, 诪砖讗"讻 讘讙讜谞讘 讻讬住 讚讞讬讜讘 砖讘转 注"讬 砖讞讬诇诇 砖讘转 注讜讚 注诇讬' 拽讗讬 讜诇讗 驻拽注 诪谞讬', 诪砖"讛 讗祝 讘砖讚讬谞讛讜 诇讗讞专 诪讬讻谉 驻讟讜专, 讜讬注讜讬讬谉 讘讚专讬砖讛 (住讬' 砖"谉) 讘讛讛讬讗 讚讻转讘 讛讟讜专 砖诐 讙谞讘 讜诪讻专 讘砖讘转 讗诐 谞注砖讛 讛诪讻讬专讛 讘讗讬住讜专 讻讙讜谉 讚讗"诇 注拽讜抓 转讗谞讛 讜讻讜' 驻讟讜专 讚讗讬住讜专 砖讘转 讜讗讬住讜专 讙谞讬讘讛 讘讗讬诐 讻讗讞讚, 讜讻谉 讟讘讞 讘砖讘转 讗讜 诇注"讝 驻讟讜专, 讜讻转讘 注诇讛 讘讚专讬砖讛 讚诇讗 讻转讘 专讘讬谞讜 讚诪讬转讛 讜转砖诇讜诪讬谉 讘讗讬谉 讻讗讞讚 诪砖讜诐 讚讘讗诪转 讗讬谉 讘讗讬谉 讻讗讞讚, 讚诪讬讚 讻砖砖讜讞讟 住讬' 讗' 谞转讞讬讬讘 诪讬转讛 讗诇讗 讚诪"诪 驻讟讜专 讻讬讜谉 讚谞转讞讬讬讘 诪讬转讛 讘讗讜转讜 诪注砖讛 讘转讞诇讛 诇讗 诪讞讬讬讘转讜 诪诪讜谉 注诇 讗讜转讜 诪注砖讛, 讜讻讚诪讜讻讞 住讘专讗 讝讜 (讘住讬' 砖谞讗) [讜讛讬讬谞讜 讻讚讘专讬讜 讛谞"诇 讙讘讬 讙讜谞讘 讻讬住 诇讚注转 讛讟讜专] 注讬讬"砖, 讜讚讘专讬 讛讚专讬砖讛 转诪讜讛讬诐, 讚讗诐 诪讚讘专讬 讛讟讜专 讘讟讘讞 讘砖讘转 讬讛讬' 诪讜讻专讞 讚讗祝 讚谞转讞讬讬讘 讘转讞诇转 讛砖讞讬讟讛 诪讬转讛 诇讗 诪讞讬讬讘 诪诪讜谉 讗"讻 讬拽砖讛 诪讝讛 注诇 住讘专转 讛专诪讘"谉 讛谞"诇 讘讙讜谞讘 讻讬住, 讚讛讗 讛讱 诪诇转讗 讚讟讘讞 讘砖讘转 驻讟讜专 讛讬讗 住讜讙讬讗 注专讜讻讛 讘讘"拽, 讜讗讬讱 讬转讬讬砖讘 讝讛 诇讛专诪讘"谉, 讜专爪讬转讬 诇讚讞讜拽 讘讻讜讜谞转 讛讚专讬砖讛 讚诇讛专诪讘"谉 讬"诇 讚住"诇 讚诇讗 谞转讞讬讬讘 诪讬转讛 拽讜讚诐 讛讙诪专 砖讞讬讟讛 讚讛讜讬 诪拽诇拽诇 讜讻讚注转 讛专"谉 讘讞讬讚讜砖讬讜 砖讻转讘谞讜 诇注讬诇 讜专拽 诪讚拽讚讜拽 诇讬砖谞讗 讚讛讟讜专 诪讚诇讗 讻转讘 讙诐 讘讟讘讞 讚诪讬转讛 讜转砖诇讜诪讬谉 讘讗讬诐 讻讗讞讚, 诪砖"讛 讘谞讛 讬住讜讚讜 讚住"诇 诇讛讟讜专 讚诇讗 讛讜讬 诪拽诇拽诇 讜讗讬谞诐 讘讗讬诐 讻讗讞讚, 讜诪"诪 驻讟讜专 诪转砖诇讜诪讬谉:
讬讚)
讗诪谞诐 诪诇讘讚 讚讚讞讜拽 讜专讞讜拽 讘讻讜讜谞转 讛讚专讬砖讛 讚诪讘讜讗专 讘诇砖讜谞讜 讚诪驻砖讟 驻砖讬讟讗 诇讬讛 讝讛 讚谞转讞讬讬讘 诪讬转讛 讘转讞讬诇转 砖讞讬讟讛 讙诐 注讚讬讬谉 讗讬谞讜 诪住驻讬拽 诇讬讬砖讘 砖讬讟转 讛专诪讘"谉 讚讗"讻 注讚讬讬谉 讬拽砖讛 诪住讜讙讬讗 讚讘讘"拽 讛谞"诇 讚驻专讻讬谞谉 讜诪讬 诪爪讬转 诪讜拽诪讬转 诇讛 讻专"诪 讜讻讜' 诪讻诇诇 讚讘讻讜诇讛 诪转谞讬' 诪讜讚讛 讜讘讝讛 讬拽砖讛 讛讗 专"砖 诇砖讟转讬讛 讚住讘专 讘讞讜讘诇 讜爪专讬讱 诇讻诇讘讜 讚讞讬讬讘, 讜诪诪讬诇讗 讻"砖 讚讘转讞诇转 砖讞讬讟讛 讞讬讬讘, 讜讻诪"砖 诇注讬诇 讘讗专讜讻讛 诪砖"讛 诪讞讬讬讘 讘讟讘讞 讘讬讜讛"讻 讚讻讘专 谞转讞讬讬讘 诪诇拽讜转 讘转讞诇转 砖讞讬讟讛:
讟讜)
讜诇讝讛 讘诪讞讻"转 砖诇 讛讚专讬砖讛 谞"诇 讚讟讜讘讞 讘砖讘转 诇讗 讚诪讬 讻诇诇 诇讙讜谞讘 讻讬住 讚讚讜拽讗 讘讙讜谞讘 讻讬住 讚诇讗讞专 砖讛讜爪讬讗讜 诇专讛"专 讗讬谞讜 诪讞诇诇 注讜讚 砖讘转 讜诪转讞讬讬讘 诪讬转讛 专拽 注诇 诪讛 讚注砖讛 讻讘专, 诪砖"讛 诪讞讜讬讬讘 讘讛砖诇讬讻讜 讗讞"讻 讚注谞 诪注砖讛 讛讛砖诇讻讛 讝讜 讗讬谞讜 诪讞讜讬讬讘 诪讬转讛 讻诇诇, 讜讛"谞 讻讜讜谞转 转讜住' 讘讘"拽 讚"讛 讻诪讗谉 讻专注"拽 讚诪讬讚 砖讘讗 诇讗讜讬专 讛讞爪专 诪诇诪注诇讛 讜谞转讞讬讬讘 诪砖讜诐 拽诇讜讟讛 讜谞讙诪专 诪诇讗讻转 砖讘转, 讜讘诪讛 砖讬讜专讚 讗讞"讻 讛讞驻抓 讘转讜讱 讞诇诇 讻讜转诇讬 讛讞爪专 讗讬谉 讻讗谉 讞讬讜讘 砖讘转 讻诇诇, 讚讻讘专 讛讜谞讞 诪拽讜讚诐, 诪砖讗"讻 讘讟讘讞 讘砖讘转 讚讗祝 讚诪转讞讬讬讘 诪讬转讛 注诇 转讞诇转 讛砖讞讬讟讛, 诪"诪 讙诐 注诇 讛讙诪专 讚讘讗 讞讬讜讘 讛转砖诇讜诪讬谉 讘讗讜转讜 诪注砖讛, 讙"讻 诪转讞讬讬讘 诪讬转讛 讚讛讜讗 讙"讻 讞讜讘诇, 讜讗祝 讚诇讗 讛转专讜 讘讜 砖谞讬转, 诪"诪 讛讜讬 诪讞讬讬讘讬 诪讬转讜转 砖讜讙讙讬谉 讚拽讬讬"诇 讚驻讟讜专 [讜住讘专讗 讝讜 讛讜讘讗讛 讙诐 讻谉 讘讛拽讚诪转 讛驻"讬 诇讻转讜讘讜转 讘讞讬讚讜砖讬 讞转谞讜 讛讙讗讜谉 诪讜讛' 讘注专讜砖 讝"诇 讘砖诐 讛讬专讜砖诇诪讬 讘诪讚诇讬拽 讙讚讬砖]:
讟讝)
讗诪谞诐 注讚讬讬谉 讬砖 诇注讬讬谉 讘诪"砖 讛专诪讘"诐 (驻"讙 诪讙谞讬讘讛) 讟讘讞 讘讬讜讛"讻 讜讛转专讜 讘讜 驻讟讜专, 讚讗讬谉 诇讜拽讛 讜诪砖诇诐. 讘讝讛 讬拽砖讛 讛讗 讻讘专 谞转讞讬讬讘 诪诇拽讜转 转讞诇转 讛砖讞讬讟讛 讜讛讜讬 讛讙诪专 讗讞"讻 讘诇讬 讛转专讗讛, 讚拽讬讬"诇 讞讬讬讘讬 诪诇拽讜转 砖讜讙讙讬谉 讞讬讬讘讬诐, 讜讗"讻 讬转讞讬讬讘 讚' 讜讛' 注诇 讛讙诪专 诇诪讛 讚讻转讘 讛讘"讞 讛谞"诇 讘讚注转 讛专诪讘"诐 讚住"诇 讻讛专诪讘"谉 讘讙讜谞讘 讻讬住, 讜讚讗讬 讘驻专讻转 讛砖"住 诪讻诇诇 讚讘讻讜诇讛 诪转谞讬' 诪讜讚讛 专"砖, 砖驻讬专 讻转讘谞讜 讚讛专讬 讻诇 讛住讜讙讬讗 讝讜 讗讝讬诇 诇专"砖 讚讞讬讬讘讬 诪诇拽讜转 砖讜讙讙讬诐 驻讟讜专讬诐, 讜诇讚讬讚讜 拽讬讬诪讗 住讘专转谞讜 讚讙诐 讘砖诪转 讛讙诪专 讛讜讗 讞讜讘诇 讜讬砖 讘讜 诪诇拽讜转, [讗讗讘"讛 讜讘驻专讻转 讛砖"住 专"驻 讗诇讜 谞注专讜转 讜讛讗 拽讬讬"诇 讚讗讬谞讜 诇讜拽讛 讜诪砖诇诐 注讬' 诇讗讘讗 诪讗专讬 讘讻转讘讬诐 讞诇拽 讗' 讘住讬' 拽住"讚] 讗讘诇 诇讚讬谞讗 讬拽砖讛 注诇 讛专诪讘"诐 讻谞"诇:
讬讝)
讜诇讝讛 诪讜讻专讞 讘讛讞诇讟 讚讚注转 讛专诪讘"诐 讚讘转讞诇转 讛砖讞讬讟讛 诪讞讬讬讘 讗讬转讛 讚讛讜讬 诪拽诇拽诇, 讜诇驻"讝 讬拽砖讛 讗讬讱 讻转讘 讛专诪讘"诐 讘驻讬专讜砖 讛诪砖谞讬讜转 讚砖讜讞讟 讘驻专讛住讬讗 讘砖讘转 讗住讜专讛 讛砖讞讬讟讛, 讚诪讬讚 讘转讞诇转 砖讞讬讟讛 谞注砖讛 诪讜诪专, 讛讗 讛讜讻讞谞讜 讚讛专诪讘"诐 住"诇 讚诪拽专讬 诪拽诇拽诇, 讗注"讻 讚讟注诪讗 讚讛专诪讘"诐 讚讻讬讜谉 讚注讻"驻 讗讬住讜专讗 讚专讘谞谉 讗讬讻讗 诪拽专讬 诪讜诪专 诪讚专讘谞谉, 讜诪讜讻讞 讛讬讟讘 讻讚注转 讛讘讬转 讛诇诇, 讚讘诪讜诪专 诇讞诇诇 砖讘转 讘讚专讘谞谉, 讛讜讬 诪讜诪专 诇讻讛"转 诪讚专讘谞谉:
讬讞)
讜诇驻"讝 讬砖 诇讬讬砖讘 拽讜砖讬讬转 转讜住' 讻转讜讘讜转 注诇 诪讛 讚讗讜拽诪讬 讻讬 驻讟专讬 专讘谞谉 讗砖讗专讗 讚诇诪"诇 讚转谞讬 讻诇诇 讟讘讞 讘砖讘转, 讚讛谞讛 诇讻讗讜专讛 讗祝 讚诪砖谞讬 讘讗讜诪专 讘讙诪专 讝讘讬讞讛 注讜讘讚讛, 诪"诪 诇诪讛 讚诪住拽讬谞谉 讙讘讬 砖讜专 讛谞住拽诇 讘诪住专讜 诇砖讜诪专 讜讻讜' 诪诪讬诇讗 讗"爪 诇讗讜拽讬诪转讗 讚讘讙诪专 讝讘讬讞讛 注讜讘讚讛, 讚讬"诇 讚诪住专 诇砖讜诪专 讗祝 讚谞讗住专讛 诪转讞讬诇转 砖讞讬讟讛 讜诇讗讜 讚诪专讬' 讛讜讗, 讛讗 诪"诪 讛讬' 讬讻讜诇 诇讜诪专 讛砖"诇 讻讚诪讜讻讞 讘砖讜专 讛谞住拽诇 讚拽讜讚诐 讙诪专 砖讞讬讟讛 讬讻讜诇 诇讜诪专 讛砖"诇 讜讛讜讬 讙讜专诐 诇诪诪讜谉, 讜讻讬讜谉 砖讻谉 讬"诇 讗讬 讛讜讬 谞拽讟 专拽 讟讘讞 诇注"讝, 诇讗 讛讬讬谞讜 诪讜讻专讞讬诐 诇讗讜拽诪讬 讘讟讜讘讞 注"讬 讗讞专 讚讬砖 诇讗讜拽诪讬 讘讛讬驻讜讱 讚讗讜诪专 讚注讜讘讚讛 专拽 讘转讞讬诇转 讝讘讬讞讛, 讜讘讙诪专 讗讬谞讜 注讜讘讚讛 诪砖"讛 诇讗 讛讜讬 拽诇讘"诪, 讚讘砖注转 讛讙诪专 诇讗 诪讞讬讬讘 诪讬转讛 讜讻讛讛讬讗 讚讙讜谞讘 讻讬住 讛谞"诇, 讜讙诐 诪诪讛 讚诇讗 讛讜讬 讙诪专 砖讞讬讟转 诪讜诪专 讚讛讜讬 讻谞讞讬专讛 诇讬讻讗 诇诪讬讚拽 讚诪讬讬专讬 讚讗讜诪专 讘讙诪专 讝讘讬讞讛 注讜讘讚讛, 讚讬"诇 讚诪讬讬专讜 讘砖讜讙讙 讚诇讗 讛讜讬 诪讜诪专, 讜讗"讻 诇讗 讛讬' 谞砖诪注 讛讚讬谉 讚讟讜讘讞 注"讬 讗讞专 讞讬讬讘 诇讝讛 谞拽讟 讟讘讞 讘砖讘转 讚讘讝讛 诪转讞讬讬讘 诪讬转讛 讙诐 注诇 讛讙诪专 讜诪讜讻讞 讚诪讬讬专讬 讘讟讜讘讞 注"讬 讗讞专, 讜拽"诇.
讜诪注转讛 砖讘讬专专谞讜 讚讚注转 讛专诪讘"诐 讘讝讛 讻讛专"谉 讚讘转讞诇转 砖讞讬讟讛 诇讬讻讗 讞讬诇讜诇 讚讗讜专讬讬转讗 讜专拽 砖讞讬讟转讜 讗住讜专讛 诪讚专讘谞谉, 讚诪讚专讘谞谉 讛讜讬 讻诪讜诪专 讘转讞诇转 砖讞讬讟', 爪专讬讻讬' 讗谞讜 诇讬讬砖讘 诪讛 讚讛拽砖讬谞讜 诇注讬诇 诪讛 驻专讬讱 讛砖"住 砖讞讬讟转 砖讘转 砖讞讬讟讛 专讗讜讬讛 讛讬讗 讚诇诪讗 诪讬讬专讬 讘诪讝讬讚 讜讘驻专讛住讬讗 讚专"诪 诪讞讬讬讘 讻讬讜谉 讚诪讛"转 砖讞讬讟转讜 讻砖专讛 讜专"砖 诇讟注诪讬' 讚诪拽诇拽诇 讘讞讘讜专讛 讜讛讜讬 砖讞讬讟转 诪讜诪专 讚讗讜专讬讬转讗:
讜谞诇注谞"讚 诇诪"砖 讛讘"砖 (住讬' 拽诪讗 住诪"讝) 讚诪讜诪专 诇讗讜 讘专 砖诇讬讞讜转 讻诪讜 注讻讜"诐 讜讻转讘 砖讻谉 诪砖诪注 诪讛专诪讘"诐, 讜讻"讻 讘诪讙"讗 (住讬' 拽驻讟), 讗"讻 讬"诇 讚讗"讗 诇讗讜拽诪讬 讚讟讘讞 讘驻专讛住讬讗, 讻讬讜谉 讚注"讻 诪讬讬专讬 讘讟讜讘讞 注"讬 讗讞专, 讗"讻 诪讬讚 讘转讞诇转 砖讞讬讟讛 谞注砖讛 诪讜诪专 讜讘讟诇 讛砖诇讬讞讜转 讜讗"讗 诇讞讬讬讘 注诇 讛讙诪专 诪讚讬谉 砖诇讬讞讜转, 讜讗祝 讚讻转讘谞讜 讚诇注谞讬谉 转砖诇讜诪讬 讚' 讜讛' 转诇讬讗 讘讚讗讜专讬讬转讗 讻讚诪讜讻讞 讘驻专讻转 讛砖"住 讗诇讗 诇诪"讚 诪注砖讛 砖讘转 讚专讘谞谉, 谞诇注谞"讚 讚讚讜拽讗 诇注谞讬谉 砖讞讬讟讛 专讗讜讬讛 讘讝讛 讛住讘专讗 讚讻诇 讛砖讞讬讟讛 注砖讛 驻注讜诇讛 讚讗诐 讬讗讻诇谞讜 诇讗 注讘专 讗讚讗讜专讬讬转讗 讝讛讜 注爪诪讜 诪拽专讬 讘讻诇诇 砖讞讬讟讛 专讗讜讬讛, 讜讻谉 诇注谞讬谉 砖讞讬讟转 诪讜诪专 讻讬讜谉 讚讛讜注讬诇 讛砖讞讬讟讛 讚讗讬谞讜 诪讟诪讗 诪讚讗讜专讬讬转讗 砖诐 砖讞讬讟讛 注诇讬讜 讜诇讗 诪拽专讬 谞讞讬专讛. 诪砖讗"讻 讘注谞讬谞讬诐 讗讞专讬诐 讻诇 讚诪讚专讘谞谉 诇讗 谞转拽讬讬诐 讛注谞讬谉 诪诪讬诇讗 驻讟讜专 诪讛诪诪讜谉 (讗讗讘"讛 注讬' 讘诪诇"诪 专驻"讝 诪讛诇' 转专讜诪讜转) 讜讗"讻 讬"诇 诇注谞讬谉 砖诇讬讞讜转 讗祝 讛讬讻讗 讚讛讜讗 专拽 诪讜诪专 诪讚专讘谞谉 讻讬讜谉 讚诪讚专讘谞谉 讘讟诇讛 讛砖诇讬讞讜转, 讜讗讬谉 砖诐 讘注诇讬讜 注诇讬讜 诇讗 诪转讞讬讬讘 讘讚' 讜讛', 讜讗"讻 诪讚诪讞讬讬讘 专"诪 诪讜讻讞 讚诪讬讬专讬 讘讟讘讞 讘爪谞注讛 讜砖驻讬专 驻专讬讱 讛砖"住:
讻)
(讗讗讘"讛 讗注转讬拽 驻讛 诪讛 讚诪讜注转拽 讗爪诇讬 诪讙诇讬讜谉 讛砖"注 讗"讞 诪讗讘讗 诪讗专讬 谞讬' 讘诪讙"讗 (专住讬' 转诪"讙) 讚讻转讘 讘砖诐 转砖讜' 诪砖讗转 讘谞讬诪讬谉 讚谞讻专讬 诇谞讻专讬 讬砖 砖诇讬讞讜转, 谞"讘, 谞专讗讛 专讗讬讬讛 诇讝讛 诪住讜讙讬讗 讚讙讬讟讬谉 (讚祝 讻讙 注"讗) 谞讻专讬 诇讗讜 讘专 讛讬转专讗, 讜讘转讜住' 砖诐 讛拽砖讜 讛讗 讘诇讗"讛 讗讬谉 砖诇讬讞讜转 诇谞讻专讬, 讜诇讝讛 讗驻砖专 诇讬讬砖讘 讜讬注讜讬讬谉 讘讗讘谉 讛注讜讝专 (住讬' 拽驻讟) 讚讛砖讬讙 注诇 讛诪讙"讗 讜讛注诇讛 讗祝 讚诪讜诪专 诇讗 诪拽专讬 讘谉 讘专讬转 诪"诪 谞注砖讛 砖诇讬讞, 诪讚讛拽砖讜 讘讙诪' 讛谞"诇 (讚祝 讻讙 注"讘) 讚注讘讚 讬讛讬' 驻住讜诇 诇讙讬讟讬谉 讚谞讬诪讗 诪讛 讗转诐 讬砖专讗诇 讜诪砖谞讬 讚讚专砖讬谞谉 诪讛 讗转诐 讘谞讬 讘专讬转 讜讙诐 注讘讚 讘讻诇诇, 讜讗讬 谞讬诪讗 讻诪讛讙"讗 讚诪讜诪专 诇讗讜 讘专 砖诇讬讞讜转 讛讜讗 讚讗讬谞讜 讘"讘, 讜拽砖讛 诪谞"诇 诇诪讚专砖 诪讛 讗转诐 讘"讘 诇专讘讜转 注讘讚 讜诇讛讜爪讬讗 诪讜诪专, 讚诇诪讗 讘讛讬驻讜讱 诪讛 讗转诐 讬砖专讗诇 讜谞专讘讬 诪讜诪专 讜谞诪注讟 注讘讚, 讙诐 拽砖讛 讚谞诪注讟 转专讜讜讬讬讛讜 讜谞讚专讜砖 诪讛 讗转诐 讬砖专讗诇 讜讘谉 讘专讬转, 讗注"讻 讚讛讜讬 讻诪讜 专讘讜讬 讜诪讬注讜讟 讜专讘讜讬 讜专讬讘讛 讛讻诇 讜诪诪注讟讬谞谉 讛驻讞讜转 诪讛 砖讗讬谞讜 讚讜诪讛 讘砖讜诐 爪讚 讚讛讬讬谞讜 谞讻专讬 讚讗讬谞讜 讚讜诪讛 讻诇诇 诇讗转诐 讘砖讜诐 讚讘专, 讗讘诇 注讘讚 讚讚诪讬 注讻"驻 讘讞讚 爪讚 讘谉 讘专讬转 诇讗 诪诪注讟讬谞谉, 讜讛"谞 诪讜诪专 讚讚诪讬 注讻"驻 讘讞讚 爪讚 讚讛讜讗 讬砖专讗诇 诇讗 诪诪注讟讬谞谉 注讬讬"砖, 讜讗"讻 讬"诇 讘讗诐 讛讚讬谉 讻讛诪"讘 讚谞讻专讬 诇谞讻专讬 谞注砖讛 砖诇讬讞, 讛"谞 谞讻专讬 诇讬砖专讗诇 诪讜诪专 讚讚诪讬 讘讞讚 爪讚 讚砖谞讬讛诐 讗讬谞诐 讘"讘, 讜诇注谞讬谉 讝讛 讚诪讬 诇砖诇讬讞讜转 谞讻专讬 诇谞讻专讬, 讜专拽 谞讻专讬 诇讬砖专讗诇 讚讗讬谉 讛砖诇讬讞 讚讜诪讛 诇讛诪砖诇讞 讘砖讜诐 爪讚 讛讜讗 讚诇讗 讛讜讬 砖诇讬讞, 讜诇驻"讝 诪讬讜砖讘 拽讜砖讬讬转 转讜住' 讚诇讗 讛讜"诪 诇诪谞拽讟 讟注诪讗 讘谞讻专讬 讚讗讬谉 砖诇讬讞讜转 诇谞讻专讬, 讛讬讗讱 谞拽讟 诪转谞讬' 诪诇转讗 讚驻住讬拽讗 讚谞讻专讬 讗讬谉 讻砖专 诇砖诇讬讞讜转 讛讙讟 讛讗 诪砖讻讞转 讘诪讜诪专 讚诪讙专砖 讗砖转讜 讚讬讻讜诇 诇砖讜讬讬' 诇谞讻专讬 诇砖诇讬讞讜转 讛讜诇讻讛, 诪砖"讛 讛讜爪专讱 诇诪谞拽讟 讛讟注诐 讚诇讗 讘专 讛讬转专讗, 注讜讚 讛拽砖讬转讬 诇诪讗讬 爪专讬讻讬诐 讚专砖讗 讚讙诐 讗转诐 诇诪注讟 谞讻专讬 讚诇讗讜 讘专 砖诇讬讞讜转 讛讜讗, 讛讗 诇诪"砖 转讜住' 讬讜诪讗 (讚祝 谞讚 讚"讛 讻专讜讘讬诐 讜讻讜') 讘住讜祝 讛讚讬讘讜专 讚讞讬讜转 讜砖专驻讬诐 讗住讜专 讗驻讬诇讜 讘讗讞专讬诐 注讜砖讬' 诇讜 讚讻转讬讘 诇讗 转注砖讜 转专讬 讝讬诪谞讬, 讗"讻 诪讝讛 诪讜讻讞 讚讗讬谉 砖诇讬讞讜转 诇谞讻专讬 诪讚讗爪讟专讬讱 诇讗 转注砖讜谉 诇讗住讜专 注"讬 讗讞专讬诐, 讛讗 讘诇讗"讛 讗住讜专 注"讬 谞讻专讬 讚讛讜讬 讻砖诇讜讞讜, 讜讗讬 讚讗讬谉 砖诇讬讞 诇讚讘专 注讘讬专讛, 讛讗 诇讞讚 诇讬砖谞讗 驻"拽 讚诪爪讬注讗 讚讗诐 讛砖诇讬讞 诇讗讜 讘专 讞讬讜讘讗 诇讗 砖讬讬讱 讘讝讛 讗讬谉 砖诇讬讞 诇讚讘专 注讘讬专讛, 讗"讻 讘谞讻专讬 讚诇讗讜 讘专 讞讬讜讘讗 注诇 诇讗讜 讚诇讗 转注砖讜谉 诇"砖 讘讬' 讗讬谉 砖诇讬讞 诇讚讘"注, 讜讙诐 诇讗讬讚讱 诇讬砖谞讗 讚讗讬 讘注讬 注讘讬讚 讬"诇 讚谞讻专讬 讚讜讚讗讬 注讘讬讚 诇"砖 讘讬' 讗讬谉 砖诇讬讞 诇讚讘"注, 讜注讬' 讘诪"诇 讛诇' 诪诇讜讛 讜诇讜讛 (驻"讛 讛讬"讚), 讜讗"讻 诪讜讻讞 讚诪讚讬谉 砖诇讬讞讜转 讗讬谉 讗讬住讜专 讚讗讬谉 砖诇讬讞讜转 诇谞讻专讬 讜爪"注, 注"讻 诇砖讜谞讜 讘讙诇讬讜谉):
讻讗)
讜诇驻"讝 讛讬' 谞专讗讛 讚诪讬讜砖讘 讙"讻 诪讛 讚讛拽砖讬谞讜 注诇 讛讬砖 讚讜讞讬诐 诪住讜讙讬讗 讚讘"拽 讚讬"诇 讙"讻 讛讻讬 讗祝 讚诇讗 住"诇 讘讝讛 讻讛专诪讘"诐 讚谞注砖讛 诪讜诪专 讘转讞诇转 砖讞讬讟讛, 诪"诪 讬"诇 讻讬讜谉 讚诇讚讬讚讛讜 讛砖讞讬讟讛 专讗砖讜谞讛 讚砖讘转 讘驻专讛住讬讗 讗住讜专, 讻讬讜谉 讚讛讻砖专 砖讞讬讟转讜 讜注砖讬讬转讜 诪讜诪专 讘讛讚讬 讛讚讚讬 拽讗转讬 诪拽专讬 砖讞讬讟转 诪讜诪专, 讛"谞 讬"诇 诇注谞讬谉 砖诇讬讞讜转, 讻讬讜谉 讚讘讗讜转讜 砖诇讬讞讜转 讘讙诪专 砖诇讬讞讜转讜 谞注砖讛 诪讜诪专 讛讜讗 讘讻诇诇 讗讬谉 砖诇讬讞讜转 诇诪讜诪专, 讜讻注讬谉 砖讻转讘讜 转讜住' 讻转讜讘讜转 (讚祝 讬讗 注"讘) 讘讙专 拽讟谉 讻讬讜谉 讚讘讗讜转讜 诪注砖讛 砖诇讬讞讜转 谞注砖讛 讬砖专讗诇 诇讗 讛讜讬 讘讻诇诇 讗讬谉 砖诇讬讞讜转 诇谞讻专讬, 讛"谞 讬"诇 讘讛讬驻讜讱 讚讗诐 讘讗讜转讜 诪注砖讛 谞注砖讛 诪讜诪专 讛讜讗 诪讻诇诇 讗讬谉 砖诇讬讞讜转 诇诪讜诪专:
讻讘)
讗讱 诪"诪 诇讗 谞讬讞讗 诇讬 讘讝讛 讻"讻, 讚诇讗讜转诐 讛讬砖 讚讜讞讬诐 讚住"诇 讚讗讬谉 砖讞讬讟转 诪讜诪专 谞讘讬诇讛 讜诇讗 讛讜讬 讻注讻讜"诐, 讗"讻 讗谞讜 讘讻诇诇 注讻讜"诐 讙"讻 诇注谞讬谉 讘讬讟讜诇 砖诇讬讞讜转讜 讜讬砖 诇讞诇拽, 注讻"驻 注诇 讛专诪讘"诐 砖驻讬专 讬"诇 讻讚讘专讬谞讜 讘讗讜驻谉 讚诪讞诇讜拽转 讛讘讬转 讛诇诇 讜讛驻专"讞 讘诪讜诪专 诇讞诇诇 砖讘转 讘讚专讘谞谉 讗诐 诪拽专讬 诪讚专讘谞谉 诪讜诪专 诇讻讛"转 转诇讬' 讘诪讞诇讜拽转 讙讚讜诇讬 专讘讜转讬谞讜, 讚诇讛专"谉 讬"诇 讚诇讗 讛讜讬 诪讜诪专, 讜诇讛专诪讘"诐 讛讜讬 诪讜诪专.
讻讙)
讗诪谞诐 讘讗诪转 讗讬谉 转讬专讜爪谞讜 诪住驻讬拽 注诇 讛专诪讘"诐 讘讛讛讬讗 讚讟讘讞 讘讬讜讛"讻 讜讗转专讜 讘讬' 讚诪砖"讛 驻讟讜专 讚讞讬讜讘 诪诇拽讜转 讘讗 专拽 注诇 讛讙诪专 讚诪注讬拽专讗 讛讜讬 诪拽诇拽诇 讗讬谞讜 诪住驻讬拽 讚讛讗 讛专诪讘"诐 驻住拽 讚讞讜讘诇 讜爪专讬讱 诇讻诇讘讜 讞讬讬讘 讗"讻 诪讻"砖 讘讞讜讘诇 讘转讞诇转 砖讞讬讟讛 讜爪专讬讱 诇讛 讻讚讬 诇讙诪讜专 砖讞讬讟转讜, 讜讗祝 诇讛专诪讘"诐 讚讞讜讘诇 讗讬谞讜 讞讬讬讘 诪砖讜诐 谞讟讬诇转 谞砖诪' 专拽 诪砖讜' 诪驻专拽 讜爪专讬讱 诇讚诪讜, 诪"诪 讛讗 讛专诪讘"诐 讻转讘 讚讘讗讬谞讜 爪专讬讱 诇讚诪讜 驻讟讜专 讚讛讜讬 诪拽诇拽诇, 讗讘诇 讛讻讗 讘砖讞讟 讜爪专讬讱 诇讙诪讜专 诇砖讞讬讟转讜 讜诇讗 诪拽专讬 诪拽诇拽诇 讛讜讬 讻诪讜 爪专讬讱 诇讚诪讜, 讜讗祝 讚讛讜讬 诪诇讗讻讛 砖讗"爪 诇讙讜驻讛 讛讗 讛专诪讘"诐 驻住拽 讚诪砖讗"爪 诇讙讜驻讛 讞讬讬讘, 讜讗"讻 注讻"驻 讘讬爪讗 讘转讞诇转 砖讞讬讟讛 讚诐 讻讙专讜讙专转 谞转讞讬讬讘 诪砖讜诐 转讞诇转 砖讞讬讟讛 讜讬转讞讬讬讘 讚' 讜讛' 注诇 讙诪专 砖讞讬讟讛, 讜讘讛讻专讞 诇讜诪专 讚讛专诪讘"诐 住"诇 讻诪"砖 讛讚专讬砖讛 讘讚注转 讛讟讜专, 讻讬讜谉 讚谞转讞讬讬讘 诪讬转讛 讘讗讜转讜 诪注砖' 讘转讞诇转 讛诪注砖' 砖讜讘 讗讬谞讜 诪转讞讬讬讘 诪诪讜谉 讛"谞 诇注谞讬谉 诪诇拽讜', 讗讜 讚谞讚讞讜拽 讻诪"砖 讛专诪讘"诐 讜讛转专讜 讘讜 讛讬讬谞讜 砖讛转专讜 讘讜 讘诪驻讜专砖 注诇 讞讬讜讘 讚谞讟讬诇' 谞砖诪' 讜诇讗 讗转专讜 讘讬' 诪砖讜' 诪驻专拽 讜讛讜讬 讛讛转专讗' 专拽 注诇 讛讙诪专, 讗讜 讚讛转专讜 讘讜 诪砖讜' 转专转讬 诪驻专' 讜谞讟讬诇' 谞砖诪' 讚讙诐 注诇 讛讙诪专 讬砖 讞讬讜讘 诪诇拽讜转, 讜讻讬讜谉 砖讻谉 诪诪讬诇讗 讚讘专讬 讛专诪讘"诐 讘驻讬专讜' 讛诪砖谞讬讜' 讚砖讞讬讟' 砖讘转 讘驻专讛住讬讗 讗住讜专 讚谞注砖讛 诪讜诪专, 转讞讬诇转 砖讘转 讛讜讗 讻驻砖讟讬' 讚讛讜讬 诪讜诪专 讚讗讜专讬讬转讗, 讚诇讗 诪拽专讬 诪拽诇拽诇 讚讛讜讬 讻讞讜讘诇 讜爪专讬讱 诇讻诇讘讜, 讙诐 讗祝 讚住转诪讗 拽讗诪专 讛专诪讘"诐 讗祝 讘砖讜讞讟 注讜祝 讛拽诇 讜诇讗 讬爪讗 讚诐 讻讙专讜讙专转 转讞诇转 讛砖讞讬讟讛 诪"诪 讛讜讬 讗讬住讜专 讚讗讜专讬讬转讗 诪讚讬谉 讞爪讬 砖讬注讜专 讗住讜专 诪讛"转, 注讬' 诪"诇 (专"驻 讬"讞) 诪讛诇' 砖讘转, 讜讗"讻 讗讬谉 专讗讬讬讛 诪讚讘专讬 讛专诪讘"诐 讗诇讜 讚住讘专 讚诪讜诪专 诇讞诇诇 砖讘转 讘讚专讘谞谉 讛讜讬 诪讜诪专 诇讻讛"转, 诪诪讬诇讗 拽砖讛 专讗讬讬转谞讜 诪讛专"谉 讘讞讬讚讜砖讬讜 讚讬"诇 讚诇讗 讛讜讬 诪讜诪专 讻讬讜谉 讚诇讗 诪爪讬谞讜 诪讗谉 讚驻诇讬讙 注诇讬讛 讜讚讜拽.
讻讚)
讜诪注转讛 讗讞专 讚讛讜讻讞谞讜 讘专讗讬' 讘专讜专讛 诪住讜讙讬讗 讚讘"拽 讚讙诐 诇讚讬讚谉 砖讞讬讟转 砖讘转 讘驻专讛住讬讗 讗住讜专 讚谞注砖讛 诪讜诪专 讘转讞诇转 砖讞讬讟讛 讗讬 讚讗讜专讬讬转讗 讗讬 诪讚专讘谞谉 讜讘讟诇 讛砖诇讬讞讜转 诪讚专讘谞谉, 讜讗诐 讻讛驻讜住拽讬诐 讚讬砖 砖诇讬讞讜转 诇诪讜诪专 诪讜讻讞 讘讗诪转 讚讛讜讬 诪讜诪专 转讞诇转 砖讞讬讟讛 诪讚讗讜专讬讬转讗, 讗"讻 讬拽砖讛 诇诪讗讬 爪专讬讻讬诐 诇讗讜拽诪讬 诪转谞讬' 讚讟讘讞 讘讬讜讛"讻 讻专"诪 讚诇讜拽讛 讜诪砖诇诐, 诇讜拽讬 讘讟讜讘讞 注"讬 讗讞专, (讜注讬' 诪讛专砖"讗) 讜讛讗 讚讟讘讞 讘砖讘转 驻讟讜专, 讛讬讬谞讜 讚诪讬讬专讬 讘驻专讛住讬讗 讜驻讟讜专 诪砖讜诐 讚讛讜讬 砖讞讬讟转 诪讜诪专 讜讛讜讬 谞讞讬专讛, 讗讜 讚讘讟诇讛 讛砖诇讬讞讜转 拽讜讚诐 讙诪专 讛砖讞讬讟讛 讜讻谞"诇. 注"讻 诪讜讻讞 讚讬讜讛"讻 讛讜讬 讻砖讘转 诇注谞讬谉 讝讛 讚诪讜诪专 诇讬讜讛"讻 讛讜讬 讻诪讜诪专 诇讻讛"转 讜诪讜讻讞 讚诪讬讬专讬 讘爪谞注讗, 讜诪讚诪讞诇拽 讘讬谉 讬讜讛"讻 诇砖讘转 注"讻 讚诇讗 诪讬讬专讬 注"讬 讗讞专 讜讘砖讘转 驻讟讜专 诪砖讜诐 拽诇讘"诪 讜讘讬讜讛"讻 讞讬讬讘 诪砖讜诐 讚讗转讬讗 讻专"诪 讚诇讜拽讛 讜诪砖诇诐, 讜讚讜拽:





讞讬讚讜砖讬 讞转"住

转谞讬 专' 讗讘讜讛 拽诪讬' 讚专' 讬讜讞谞谉 讻诇 讛诪拽诇拽诇讬谉 驻讟讜专讬谉 讞讜抓 诪讞讜讘诇 讜诪讘注讬专. 讘讬专讜砖诇诪讬 讗诪转谞讬' 讚讞讜抓 诪谉 讛驻转讬诇讛 砖讛讜讗 注讜砖讛 驻讞诐 驻诇讬讙讬 讗讬 砖讜讞讟 讛讜讗 讛讗讘 诪诇讗讻讛 讜讞讜讘诇 转讜诇讚讛 讗讜 讘讛讬驻讜讱. 讜讚讗讬 诇诪"讚 砖讜讞讟 讛讜讗 讛讗讘 拽专讜讘 诇砖讬讟转 专"转 讚讞讜讘诇 诪砖讜诐 谞讟讬诇转 谞砖诪讛 砖诪讞诇讬砖 讛讗讘专 讜诪讛 诇讬 拽讟诇讬' 讻讜诇讛 讗讜 驻诇讙讗. 讗诪谞诐 砖讬讟转 专砖"讬 讚讛讜讛 爪讜讘注 讜讛拽砖讜 转讜住' 驻"拽 讚讻转讜讘讜转 诪讛讗讬 讗讜诪谞讗 讚诇讗 诪讬讬抓 诇拽诪谉 拽诇"讙 注"讘 讜讛转诐 诪讗讬 爪讘讬注讛 砖讬讬讱. 讜诇专诪讘"诐 讛讜讗 诪砖讜诐 诪驻专拽 转讜诇讚转 讚砖 讜讘注讬 砖讬讜爪讬讗 讚诐 讻讙专讜讙专转 注"砖. 讜诇驻注"讚 讘诪讬诇讛 讗讬转 讘讬' 谞诪讬 诪砖讜诐 讙讜讝讝 讻讞讜转讱 讬讘诇转 诪讘注诇 讞讬. 讜注讬讬谉 讘讛专讝"讛 讘住讜驻讜 讚诪讬讬转讬 诪讚专砖 专讝"诇 讻讘讻讜专讛 讘转讗谞讛 讘专讗砖讬转讛 砖讛讜讗 讻拽爪讬爪转 讛注讜拽抓 注"砖 讜讗"讻 讛"诇 讙讜讝讝. 讜诇诪"讚 讚诪讬拽专讬 转讬拽讜谉 讙讘专讗 讗讬转 讘讬' 诪砖讜诐 诪讻讛 讘驻讟讬砖. 讜诪"诪 爪诇"注 诇讗 诇讬砖转诪讟 诪讗谉 讚住"诇 诪拽诇拽诇 讘爪讜讘注 讗讜 讘诪驻专拽 砖讬讛讬' 讞讬讬讘 讻讬讜谉 砖讞讜讘诇 讛讜讗 诪砖讜诐 爪讜讘注 诇诪专 讗讜 诪砖讜诐 诪驻专拽 诇诪专. 讗讜 诪砖讜诐 讙讜讝讝 讛谞"诇 讗"讻 讬讛讬' 讛诪拽诇拽诇 讘讻诇 讗诇讜 讛诪诇讗讻讜转 讞讬讬讘 讜诇讗 诇讬砖转诪讟 诪"讚 讛讻讬 讗诇讗 诪拽诇拽诇 讘讞讘讜专讛. 注"讻 爪"诇 讗讛"谞 讗讬谉 砖讜诐 诪诇讗讻讛 诪讬讜讞讚转 诇讝讛 讗诇讗 讻诇 诪诇讗讻讛 讜诪诇讗讻讛 砖谞注砖讬转 注"讬 讞讘讜专转 讘注诇讬 讞讬讬诐 讞讬讬讘 讗驻讬' 诪拽诇拽诇 讗讘诇 诇讗 讘砖讜诐 诪诇讗讻讛 讬讚讜注讛 诪砖讗"讻 讘诪讘注讬专 砖讛讬讗 讗讘 诪诇讗讻讛 讬讚讜注讛 砖讛诪拽诇拽诇 讞讬讬讘 讘讛 讜讗讬谉 讻谉 讞讜讘诇. 讜讬砖 诇讞拽讜专 讟讜讘讗 诇专砖"讬 诇讬讻讗 讛讘注专讛 讚诇讗讜 诪拽诇拽诇 讜讚诇讗 讻专"转 讘住' 讛讬砖专 砖讻' 讚诪讘注讬专 诇讛讗讬专 讜诇讞诪诐 讛讜讛 转讬拽讜谉 讜诇讟注诪讬' 讗讝讬诇 砖讻' 讚注讬拽讜专 讛讟注诐 诪砖讜诐 砖讛转讬拽讜谉 讗讬谞讜 讘讗 诪讬讚 讘砖注转 讛拽诇拽讜诇 讜讘诇讛讗讬专 讜诇讞诪诐 讙讜驻讜 讘讗 诪讬讚 讛转讬拽讜谉 诪砖讗"讻 诇专砖"讬 讗讬谉 讞讬诇讜拽 讜诇讬讻讗 砖讜诐 讛讘注专讛 砖讬讛讬讛 转讬拽讜谉 诇诪"讚 诪诇讗讻讛 砖讗爪"诇 驻讟讜专. 讜诇驻"讝 爪诇"注 讻讬讜谉 讚住转诐 诪诇讗讻讛 砖讘诪诇讗讻讜转 砖讘转 讛讬讬谞讜 诪诇讗讻转 讛转讬拽讜谉 讜诇讗 拽诇拽讜诇 讜讗讬 诇讗讜 讚讻转讬讘 诇讗 转讘注专讜 诇讗 讛讬' 讘讻诇诇 诪诇讗讻讛 讻诇诇 讜讗"讻 讛砖转讗 谞诪讬 讚讻转讬讘 诇讗 转讘注专讜 诪谞"诇 讚讗讬讻讗 讻专转 讜住拽讬诇讛 讚讬诇诪讗 诇讗讜 讘注诇诪讗. 讜诪讗讬 讛讗讬 讚讗诪专讬' 讛讘注专讛 讘讻诇诇 讻诇 诪诇讗讻讜转 讛讬' 讜讛讬讻谉 讛讬' 讘讻诇诇. 讘砖诇诪讗 讘讞讘讜专讛 诇讬讻讗 诇诪讬诪专 诪谞"诇 诪讚讗讬爪讟专讬讱 诪讬诇讛 砖讬讛讬' 讘讻专转 讚讬诇诪讗 讘诇讗讜 讘注诇诪讗. 讚讝"讗 讚诪谞"诇 诇讞讚讜转 诇讗讜 砖诇讗 谞讝讻专 讘砖讜诐 诪拽讜诐 讗诇讗 谞讬诪讗 诪讚讗讬爪讟专讬讱 诪讬诇讛 砖"诪 砖讛讬讗 讘讻诇诇 诪诇讗讻讛 讚砖讘转. 讗讘诇 讘讛讘注专讛 讚讻转讬讘 诇讗讜 讘讛讚讬' 诪谞"诇 砖讬讛讬' 讘讻专转 讻讬讜谉 砖讗讬谞讜 讘讻诇诇 诪诇讗讻讛 讜讬讛讬讛 讛讘注专讛 讻诪讜 转讞讜诪讬谉 诇诪"讚 讚讗讜专讬讬转' 诪讚讻转讬讘 讗诇 讬爪讗 讗讬砖 诪诪拽讜诪讜 诇讜拽讬谉 注诇讬讜 讻讚讗讬转讗 住讜祝 驻"拽 讚注讬专讜讘讬谉. 讜诪讻诇 诪拽讜诐 讻专转 诇讬讻讗 诪砖讜诐 砖讗讬谞讜 讘讻诇诇 诪诇讗讻讛 讜讛"讛 讛讘注专讛 讜爪注"讙 诇讻讗讜专讛:


讜讗讜诇讬 讬"诇 讻讬讜谉 讚讻转讬讘讗 诇"讟 诪诇讗讻讛 讜诪诇讗讻转讜 讜讻转讬讘 讗诇讛 讛讚讘专讬诐 诇诪住驻专 诇"讟 诪诇讗讻讜转 讻讚诇注讬诇 专"驻 讛讝讜专拽 讜诪住讘专讗 讻讬 讛讘注专讛 诪诇讗讻讛 讞砖讜讘讛 讛讬讗 讗讬谉 诇谞讜 诇讛讻谞讬住 诪诇讗讻讛 讗讞专转 讘诪拽讜诪讛 讜注讬讬谉 转讜住' 诇注讬诇 诪"讟 注"讘 讚"讛 讻谞讙讚 讜讻讜'. 讜注讬讬谉 砖"住 诇注讬诇 讚祝 注"讚 注"讗 讻谉 谞"诇 诇讬讬砖讘. 讜诇驻"讝 诇驻诪"砖 诇注讬诇 拽"讙 注"讗 讘诪转谞讬' 诇专诪讘"诐 讘驻讬' 讛诪砖谞讛 讜讘讞讘讜专讜 诇专' 讬讜住讬 讘' 讗讘讜转 诪诇讗讻讜转 讛诐 讻讜转讘 讜专讜砖诐 讜诇转"拽 讞讚讗 讛讬讗. 讜讻转讘转讬 诇专' 讬讜住讬 讛讘注专讛 诇诇讗讜 讬爪讗讛 讗驻讬拽 讛讘注专讛 讜注讬讬诇 专讜砖诐. 讜讗驻砖专 讙诐 专砖"讬 诪讜讚讛 讚诇专' 讬讜住讬 讛讜讛 专讜砖诐 讗讘 诪诇讗讻讛 讘驻"注 讗诇讗 砖讻' 谞驻拽讗 诪讬谞讬' 讗讞专讬转讗 诇讚讬谞讗 讘讬谉 专' 讬讜住讬 诇转"拽 讗讘诇 讗诪转 讛讜讗 讚诇专' 讬讜住讬 讗驻讬拽 讛讘注专讛 讜注讬讬诇 专讜砖诐. 讛专讜讞谞讜 讘讝讛 讬讬砖讜讘 诇拽讜砖讬' 讗' 诪爪讗转讬 讘住' 讬讚 讚讜讚 讚诇注讬诇 诇"讗 注"讘 诪住讬拽 专' 讬讜讞谞谉 讚专' 讬讜住讬 住"诇 诪诇讗讻讛 砖讗爪"诇 驻讟讜专 讜讗"讻 住"诇 诪拽诇拽诇 讘讛讘注专讛 讞讬讬讘 诇专砖"讬 讜讛专讝"讛 讜讗"讻 诪谞"诇 讚讛讘注专讛 诇诇讗讜 讬爪讗转 讛讗 讗讬爪讟专讱 拽专讗 诇讞讬讬讘 诪拽诇拽诇. 讜诇讛谞"诇 诇拽"诪 讗讚专讘讗 诪讚住"诇 诪拽诇拽诇 讘讛讘注专讛 讞讬讬讘 诪砖讜诐 讚诇讬讻讗 讛讘注专讛 讘诇讗 拽诇拽讜诇 讗"讻 诇讗 讛讬讛 讘讻诇诇 诪诇讗讻转 砖讘转 诪注讜诇诐 讜诇讬转 讘讬' 讻专转 讜注讬讬诇 专讜砖诐 讘诪拽讜诪讜. 讜讛讗 讚讗诪专讬谞谉 诇诇讗讜 讬讜爪讗转 诇砖讜谉 讬爪讬讗转 讛讜讗 诇讗讜 讚讜拽讗 讚诇注讜诇诐 诇讗 讛讬' 讘讻诇诇 诪诇讗讻讛 讗诇讗 讗讬讬讚讬 讚谞拽讬讟 诇专"谞 诇讞诇拽 讬爪讗转 讜讗讬讛讜 讗驻砖专 住"诇 诪砖讗爪"诇 讞讬讬讘 讜诪拽诇拽诇 讘讛讘注专讛 驻讟讜专 讜砖讬讬讱 砖驻讬专 讬爪讗讛 谞拽讬讟 谞诪讬 诇专"讬 讬爪讗讛:


讜注讬讬谉 诪"砖 转讜住' 讘讘"拽 诇"讚 注"讘 讚讗讬讻讗 诪讗谉 讚住"诇 诪拽诇拽诇 讘讛讘注专讛 讞讬讬讘 讜诪诇讗讻讛 砖讗爪"诇 谞诪讬 讞讬讬讘 注"砖. 讜讗"讻 爪"注 诇注讬诇 注' 注"讗 讚讞讬拽 砖"住 讚砖诪讜讗诇 住"诇 讛讘注专讛 诇诇讗讜 讬爪讗讛 讛"诇 诇诪讬诪专 住"诇 讻专"砖 讚爪专讬讱 讛讘注专讛 诇诪拽诇拽诇 讜讻诪"砖 转讜住' 讘砖诪注转讬谉 讚"讛 诪讛 诇讬 讜讻讜' 讚专"砖 住"诇 讻砖诪讜讗诇 讛"谞 谞讬诪讗 讘讛讬驻讜讱 讗注"讙 讚砖诪讜讗诇 住"诇 诪诇讗讻讛 砖讗爪"诇 讞讬讬讘 诪"诪 诪爪讬 住讘专 诪拽诇拽诇 讘讛讘注专讛 讞讬讬讘 诇转讜住' 讘"拽 讛谞"诇. 讜讬"诇 讘砖谞讘讬谉 诪谞"诇 诇专"砖 诇诪讬诇祝 诪拽诇拽诇 讘讞讘讜专讛 讜讛讘注专讛 谞讬诇祝 诪讬谞讬' 诪诇讗讻讛 砖讗爪"诇 讜诪讬谞讛 诇讻诇 诪诇讗讻转 砖讘转 讜讻专' 讬讛讜讚讛. 讜讬"诇 讗"讻 讛"诇 讘' 讻转讜讘讬诐 讛讘讗讬诐 讻讗讞讚 讚诇讻转讜讘 专讞诪谞讗 诪讬诇讛 讜砖讜讘 诇讗 转注砖讛 诪诇讗讻讛 讘讻诇 诪讜砖讘转讬讻诐 讗专爪讬讞转 讘"讚 讜讻诪"砖 转讜住' 诇注讬诇 注' 注"讗 讚"讛 讛讘注专讛. 讜诪讚驻专讟 讛讘注专讛 讛"诇 讞讘讜专讛 讜讛讘注专讛 讘' 讻转讜讘讬诐 讜诇讬讻讗 诇诪讬诇祝 诪讬谞讬' 诪诇讗讻讛 砖讗爪"诇 讘讻诇 诪诇讗讻转 砖讘转 讜诪讚驻专讟 诪诇讗讻讛 砖讗爪"诇 讘讻诇 诪诇讗讻转 砖讘转 诪诪讬诇讗 讛讜讛 讞讘讜专讛 讜讛讘注专讛 诪拽诇拽诇讬谉 讻驻讬专砖"讬 讜讗讬谞讛讬 讞讬讬讘讬 讘诪拽诇拽诇 讜诇讗 砖讗专讬 诪诇讗讻讜转. 讜讗诪谞诐 专' 讬讛讜讚讛 诇讟注诪讬讛 住"诇 讘' 讻转讜讘讬诐 讛讘讗讬诐 讻讗讞讚 诪诇诪讚讬谉 讜讬诇讬祝 诪讛谞讬 转专讬 诇讻诇 诪诇讗讻转 砖讘转 诇讞讬讬讘 讘诪诇讗讻讛 砖讗爪"诇 讜诇讬转 讻讗谉 诪拽诇拽诇 讻谉 讬"诇. 讜诪诪讬诇讗 诪讬讜砖讘 拽讜砖讬' 讛谞"诇 讚注"讻 砖诪讜讗诇 住"诇 讛讘注专讛 诇诇讗讜 讚讗诇"讻 转讬拽砖讬 讛讗 讚讗讬转 诇讬' 诪诇讗讻讛 砖讗爪"诇 讞讬讬讘 讛讗 讛讜讜 讘' 讻转讜讘讬诐 讜讗谞谉 讛讗 住"诇 讘' 讻转讜讘讬诐 讛讘讗讬诐 讻讗讞讚 讗讬谉 诪诇诪讚讬谉 讗注"讻 讗讬爪讟专讬讱 讛讘注专讛 诇诇讗讜 讜诪诪讬诇讛 讬诇讬祝 诪诇讗讻讛 砖讗爪"诇 诇讻诇 诪诇讗讻转 砖讘转 讜诇讬讻讗 讘' 讻转讜讘讬诐 讜注讚讬讬谉 爪专讬讱 注讬讜谉:


讜注讬讬谉 专讝"讛 讚住"诇 讚诪爪讬谞讜 注讜讚 讘' 诪诇讗讻转 砖讘转 砖讛诐 讻注讬谉 诪诇讗讻讛 砖讗讬谞讛 爪"诇 讜讛讜讗 讝讜专讛 讜讘讜专专 砖讻诇 诪讙诪转诐 诇讛住讬专 讛驻住讜诇转. 讜讻' 砖讛住专转 讛注专诇讛 谞诪讬 讻讬 讛讗讬 讙讜谞讬 讛讜讗 砖讻诇 讛讻讜谞讛 诇讛住讬专 讛注专诇讛 讗注"驻 砖注讬"讻 讬转讜拽谉 讙讘专讬 讘讛住专转 讛驻住讜诇转 诪诪谞讜 诪"诪 讗讬谞讜 讗诇讗 讻注讬谉 讝讜专讛 注"砖. 讜讘专砖讘"讗 诪砖诪注 讘诪讬诇讛 讛讜讛 讛转讬拽讜谉 讘讙讘专讗 讙讜驻讬' 讘讗讻讬诇转 驻住讞 讜转专讜诪讛 讜诇讗 诪砖讜诐 讛讛住专讛 讜诪"诪 诇讗 讛讜讛 讝讛 转讬拽讜谉 讙诪讜专 诇专"砖 注"砖. 讗讘诇 诇诪讗谉 讚驻讜讟专 诪拽诇拽诇 住"诇 转讬拽讜谉 讙讘专讬 讗驻讬' 讘讻讬 讛讗讬 讙讜谞讬 讻诪讜 讘驻住讞讬' 诇讛讜爪讬讗讜 诪讬讚讬 讗诪讛"讞 讗讘诇 诇专"砖 诇讗 诪讬讞砖讘 讝讛 转讬拽讜谉. 讜爪诇"注 讚讗"讻 讘讜讚讗讬 诪讬 砖讬砖 诇讜 诪讻讛 讗讜 诪讜专谞讗 讜讞讜转讱 讛讗讘专 诇讛爪讬诇 谞驻砖讜 讛讜讛 转讬拽讜谉 讙诪讜专 讜讗诪专讬谞谉 驻专拽 专讗讚"诪 讘砖专 注专诇转讜 讗驻讬' 讬砖 砖诐 讘讛专转 讬拽讜抓 驻讬' 讚讬诇驻讬谞谉 讛讗讬 讘砖专 讘讙讝"砖 诪讘砖专讜 谞讙注 爪专注转 讜讗"讻 讘讬讜诐 讛砖诪讬谞讬 讬诪讜诇 讘砖专 注专诇转讜 讘讬讜诐 讗驻讬' 讘砖讘转 讛讜讛 讻讗诇讜 讻转讬讘 讗驻讬' 讘砖讘转 讬拽讜抓 讘砖专 爪专注转 诪注专诇转讜 讜讗"讻 诪讬讬专讬 拽专讗 诪转讬拽讜谉 讙诪讜专 讜讗讬讱 拽讗诪专 诪专 讗讬爪讟专讬讱 诇诪砖专讬 诪讬诇讛. 讗诪谞诐 诇讛专讝"讛 讗"砖 讚注讻"驻 诇讗 讛讜讛 讗诇讗 讛住专转 讛诪讻讛 讜讛讜讛 讻诪讜 讝讜专讛 讜讘讜专专 讚讛讜讛 诪诇讗讻讛 砖讗爪"诇 讜注讚讬讬谉 爪注"讙:


注讜讚 讬砖 诇讬 诇讞拽讜专 诇驻讬 讛诪讘讜讗专 诇拽诪谉 驻专拽 专讗讚"诪 讚诪爪讬爪讛 诪诇讗讻讛 讚讗讜专讬讬转讗 讛讬讗 讚讚诐 诪讬讞讘专 讞讘专 讗"讻 诪讬诪讛诇 讛讬讻讬 诪讛诇讬谞谉 讘爪驻专讗 讚砖讘转讗 讜诪讞诇诇讬谞谉 砖讜讘 砖讘转讗 讘诪爪讬爪讛 谞诪转讬谉 注讚 住诪讜讱 诇讞砖讬讻讛 讜转讛讬' 讛诪讬诇讛 讘住讜祝 讛讬讜诐 讜讛诪爪讬爪讛 讘诇讬诇讛 讗讜 讗驻讬' 讘讬谉 讛砖诪砖讜转 讜注讻"驻 讘讬讜诐 诇讗 谞讞诇诇 砖讘转 讜讻讬 诪砖讜诐 讝专讬讝讬诐 诪拽讚讬诪讬诐 谞讞诇诇 砖讘转. 讜讬"诇 讗讛"谞 诪砖讜诐 讝专讬讝讬谉 诪拽讚讬诪讬谉 诪讞诇诇讬谉 砖讘转 讙诐 讘诪爪讬爪讛 讻讬讜谉 砖讻讘专 谞讬转谉 砖讘转 诇讚讞讜转 讘讞讘讜专讛 注"讬 诪讬诇讛 讞讬转讜讱 讜驻专讬注讛 砖讜讘 诇讗 讗讬讻驻转 诇谉 讘讛讜住驻转 讞讘讜专讛 注"讬 诪爪讬爪讛 讻讚讬 诇讛拽讚讬诐 讛诪爪讜讛 讜讻注讬谉 讝讛 诪讘讜讗专 讘诪谞讞讜转 住讜祝 驻专拽 专' 讬砖诪注讗诇 讙讘讬 讗讬讘专讬诐 讜驻讚专讬诐 诪砖讜诐 砖讻讘专 讚讞转讛 砖讞讬讟讛 讗转 讛砖讘转 注"砖 诪讻"砖 讛讻讗 讚讛讻诇 诪诇讗讻讛 讗' 注砖讬讬转 讞讘讜专讛 讜讚讞讬' 讗' 讛讬讗. 讜讙诐 讗驻砖专 砖讬讞转讜讱 讜讬驻专注 讜讬诪爪讬抓 讘诇讬 住诇讜拽 讬讚讬讜 讻诇诇 讜讛讻诇 诪诇讗讻讛 讗' 讬讞砖讘 讻谞诇注"讚. 讜讘讝讛 谞转讬讬砖讘讛 诇讬 拽讜砖讬' 讗讞转 讜谞诪爪讗 讘住' 砖讗讙转 讗专讬' 讜诪讟讜 讘讛 诪砖诪讬' 讚讙讘专讗 专讘讗 讛讙讗讜谉 诪讜"讛 讘专讜讱 驻专注谞拽注诇 谞"讬 讗讘"讚 讚拽"拽 诇讬讬驻谞讬拽 讬注"讗 诪谞"诇 讚诪拽诇拽诇 讘讞讘讜专讛 讞讬讬讘 讚诇诪讗 讘诪讬诇讛 讙讜驻讗 讚讛讜讛 拽诇拽讜诇 诇讗 讛讜爪专讱 拽专讗 诇讛转讬专 讚转讬拽讜谉 诪爪讜讛 诇讗讜 转讬拽讜谉 讛讜讗 讗诇讗 诪砖讜诐 诪爪讬爪讛 砖讗讞专讬' 砖讛讬讗 讘讜讚讗讬 转拽讜谞讬 讙讘专讗 诇讛爪讬诇讜 诪住讻谞转 谞驻砖讜转. 讜讛专讬 专砖讘"讗 住"诇 讗砖转驻讜讱 讞诪讬诪讬 讗讞专 讛诪讬诇讛 讗讬谉 诪讜诇讬谉 讗讜转讜 诪砖讜诐 砖讬爪讟专讱 诇讞诇诇 注诇讬讜 砖讘转 讜讛"谞 讛"讗 砖诇讗 诇诪讜诇讜 诪砖讜诐 诪爪讬爪讛 拽诪"诇. 讜诇讛谞"诇 诇拽"诪 讚讗讬 住"讚 诇讬讻讗 讘诪讬诇讛 诪砖讜诐 讞讘讜专讛 讜诇讗 谞讬转谉 砖讘转 诇讚讞讜转 讘诪诇讗讻转 讞讘讜专讛 讗"讻 注"讻 讬诪讜诇 住诪讜讱 诇讞砖讬讻讛 讜讬诪讜抓 讘诇讬诇讛 讜诇讝讛 诇讗 爪专讬讱 拽专讗 讻谞"诇 讗注"讻 讬砖 讘诪讬诇讛 讙讜驻讗 讚讞讬讬转 砖讘转 讜讻谞"诇:


诪讬讛讜 讘诇讗讛"谞 诇拽"诪 诇专讝"讛 讜专砖讘"讗 讛谞"诇 诇诪注讬讬谉 讘专"谉 专"驻 专讗讚"诪 砖砖诐 诪拽讜专诐. 讚注"讻 诇讗 驻诇讬讙讬 讗讛专诪讘"谉 讗诇讗 讘诪讻砖讬专讬谉 砖讗讞专 讛诪讬诇讛 砖讗驻砖专 诇注砖讜转谉 诪注"砖 讗讘诇 诪讻砖讬专讬谉 砖讗"讗 诇注砖讜转谉 诪讜讚讜 诇讛专诪讘"谉 讻诪讜 砖讛讜讻讬讞 讛专讝"讛 诪讛驻砖讟转 讛驻住讞 讜砖讗专讬 诪讻砖讬专讬谉 注讬讬谉 讘讛专讝"讛 讜讙诐 诪讜讻讞 诪讚讘专讬 专砖讘"讗 砖诐 砖讗讬谉 讞讬诇讜拽 讘讬谉 诪爪讜讛 砖讬砖 讘注砖讬讬转讛 讚讞讬讬转 砖讘转 讻讙讜谉 驻住讞 讜讘讬谉 诪爪讜讛 砖讗讬谉 讘注砖讬讬转讛 讚讞讬讬转 砖讘转 讻讙讜谉 砖诪讞转 讬"讟 讚讛专讬 诪讬讬转讬 诪诇讗 讬砖讞讜讟 讗讗"讻 讬砖 诇讜 注驻专 诪讜讻谉 注"砖. 讜讗讬谉 砖讬讬讱 讚讞讬讬转 讬讜"讟 讘砖讜讞讟 讚诇注谞讬谉 讗讜讻诇 谞驻砖 讛讜讛 讬讜"讟 讻诪讜 讞讜诇 讻诪"砖 专"谉 驻"讘 讚讘讬爪讛 讜专讗"砖 住"驻 讬讛"讻 讜讗"讻 讛"谞 讗驻讬' 讗讬 谞讬诪讗 讚诪拽诇拽诇 讘讞讘讜专讛 驻讟讜专 讜讗讬谉 讘注砖讬讬转 诪讬诇讛 讚讞讬讬转 砖讘转 讜讬砖 讘诪讻砖讬专讬谉 砖讗讞专 讛诪讬诇讛 讻讙讜谉 诪爪讬爪讛 讚讞讬讬转 砖讘转 诪"诪 讻讬讜谉 砖讗"讗 诇注砖讜转讜 诪注"砖. 讗诪专讬谞谉 讗讬谉 诇诪爪讜讛 讗诇讗 诪拽讜诪讛 讜砖注转讛 讜讘讝讛 诪讜讚讛 诇专诪讘"谉 讝"诇 讜诪诇讬谉 讜讗讞"讻 注讜砖讬谉 讛诪讻砖讬专讬谉 砖讗"讗 诇注砖讜转谉 诪注"砖 讗驻讬' 讬砖 讘讛诐 讞诇讜诇 砖讘转 讻讬讜谉 砖讛讜讗 驻拽讜讞 谞驻砖 讜讗"讻 诇诪讛 诇讬 讚讻转讘 专讞诪谞讗 讘讬讜诐 讛砖诪讬谞讬 讗注"讻 诪砖讜诐 诪讬诇讛 讙讜驻讗 讜诪拽诇拽诇 讘讞讘讜专讛 讞讬讬讘:


诪"砖 诪讙"讗 讗讛讟讜专 讘住讬' 专注"讞 讛讻诇 诇砖讬讟转 专诪讘"诐 讚讞讜讘诇 诪砖讜诐 诪驻专拽 讜爪专讬讱 砖讬注讜专 讻讙专讜讙专转 讚诐 讗讘诇 讗诐 讬住讘讜专 讟讜专 讻专"转 讚诪砖讜诐 谞讟讬诇转 谞砖诪讛 讜讞诇讬砖转 讻讞 讜讬讚讜注 讚讛讞讜讘诇 讘讞讘专讜 诪讞诪转 诪专讬讘讛 专讜爪讛 讜爪专讬讱 诇讙讜驻讬' 讚讛讞诇砖转 讻讞讜 砖诇 讗讜转讜 讛讗讘专 砖讞讜讘诇 讘讜 讜讛讜讛 砖驻讬专 爪专讬讻讗 诇讙讜驻讬' 讜诇讝讛 谞转讻讜讬谉 诪讛专砖"诇 讘讬砖"砖 讚讘"拽 讚诪讬讬转讬 诪讙"讗 讜驻砖讜讟:


讬砖 诇讛讘讬谉 拽爪转 诇砖讬讟转 专"转 讘住讜祝 讚讘专讬讜 讚讻讬讘讜讬 讛讜讛 诪拽诇拽诇 讗诇讗 砖讛讜讗 诇爪讜专讱 转讬拽讜谉 讙讚讜诇 诇讛讘注讬专 讗讞"讻. 讬砖 诇转诪讜讛 讛专讬 讛讘注专讛 讙讜驻讗 拽诇拽讜诇 讛讜讗 讜讗讬讱 砖讬讬讱 诇讞讬讬讘 诪讻讘讛 讜诪拽诇拽诇 诇爪讜专讱 诪拽诇拽诇 讗讞专. 讜讛谞讛 讘诪讻讘讛 诇注砖讜转 驻讞诪讬谉 讬"诇 讚诪讬讬专讬 砖讗讬谞讜 诪讻讘讛 诇讙诪专讬 砖讬讘注讬专 讙讞诇讬诐 讗讞"讻 讚讝讛 诇讬转讗 讚讛讜讛 诪拽诇拽诇 诇爪讜专讱 诪拽诇拽诇. 讗讱 诪讬讬专讬 诪讻讘讛 讛诇讛讘 诇讛砖讗讬专 讛讙讞诇讬诐 诇讜讞砖讜转 讜讗讬谉 讻讗谉 诪拽诇拽诇 讘讛讘注专讛. 讗讱 诪驻转讬诇讛 砖爪专讬讱 诇讛讘讛讘讛 砖诪讻讘讛 诇讙诪专讬 拽砖讬' 诇讻讗讜专讛. 讗诇讗 讬"诇 诇专"转 诇砖讬讟转讜 讘住驻专 讛讬砖专 讚讛讚诇拽讛 诇爪讜专讱 讞讬诪讜诐 讗讜 诇讛讗讬专 砖谞讛谞讛 讙讜驻讜 诪讬讚 讛讜讛 转讬拽讜谉 讙诪讜专 讜讗"砖:


讜讛讗 讗谞谉 转谞谉 讻诇 讛诪拽诇拽诇讬谉 驻讟讜专讬诐. 爪"注 诪讗讬 拽讜砖讬' 讛讗 拽讬讬"诇 专"驻 讘讻诇 诪注专讘讬谉 讗讬谉 诇诪讚讬谉 诪谉 讛讻诇诇讜转. 诪讬讛讜 诇砖讬讟转 转讜住' 讬"诇 讗讛"谞 诇专' 讗讘讜讛 讚诪拽诇拽诇 讞讜讘诇 讜诪讘注讬专 讞讬讬讘 讗"讻 讬"诇 讻诇 讛诪拽诇拽诇讬诐 驻讟讜专讬谉 讞讜抓 诪讞讜讘诇 讜诪讘注讬专 讜讗讬谉 诇诪讚讬谉 诪谉 讛讻诇诇讜转. 讗讘诇 拽讜砖讬' 讛砖"住 诇专' 讬讜讞谞谉 讚讙诐 讞讜讘诇 讜诪讘注讬专 讘讻诇诇 讻诇 讛诪拽诇拽诇讬谉 驻讟讜专 讗诇讗 砖讚讬谞诐 讞诇讜拽 讚讘讛谞讬 住讙讬' 讘转讬拽讜谉 讻"砖 讗"讻 诇讗 讛讜讛 诇讬' 诇诪转谞讬' 诇诪讬讻诇诇讬谞讛讜 讘讞讚讗 讻诇诇讗 讻诇 讛诪拽诇拽诇讬谉 讚谞驻讬拽 诪讬谞讬讛 讞讜专讘讗. 讜讘讝讛 讚讛拽讜砖讬' 专拽 诇专' 讬讜讞谞谉 讜诪砖谞讬 诪转谞讬' 专' 讬讛讜讚讛 讗讬谉 爪专讬讱 诇讚讞讜拽 专讬砖讗 专"砖 讗诇讗 专讬砖讗 讚诇讗 注讘讬讚 诇诪讬专诪讗 讗讬诪转讗 讚讛讜讛 诪拽诇拽诇 讙诪讜专 讻诪"砖 转讜住' 讚"讛 诇讗 爪专讬讻讗 讜讻讜'. 讜砖"住 讚诇讗 讗诪专 讛讻讬 讚拽讗讬 诇专' 讗讘讜讛 讜诇讚讬讚讬' 讗讬讻讗 专讜讜讞讗 讟驻讬 诇讗讜拽诪讬' 讻专"砖 讻诪"砖 转讜住' 诇注讬诇 讛谞"诇 讗讘诇 诇专' 讬讜讞谞谉 讬"诇 讻谞"诇 讜拽"诇:





驻谞讬 讬讛讜砖注

驻讬住拽讗 讜讻诇 讛诪拽诇拽诇讬谉 驻讟讜专讬谉 转谞讬 专讘讬 讗讘讛讜 讜讻讜' 诪转谞讬' 专"讬 讘专讬讬转讗 专"砖 讜驻讬专砖"讬 讚诇讗 讗讬转驻专砖 讛讬讻讗 讜谞专讗讛 诇讬 诇驻专砖 讚诪转谞讬转讬谉 专"讬 讛讬讗 讚讗诪专 诪诇讗讻讛 砖讗爪"诇 讞讬讬讘 讜讻讜' 注住"讛. 讻讘专 讛讗专讻转讬 讘讝讛 讘驻"拽 讚讻转讜讘讜转 讘住讜讙讬讗 讚讘注讬诇转 讘转讜诇讛 讘砖讘转 讜拽诪讬讘注讬讗 诇讛讜 讗讬 讚诐 诪讬驻拽讚 驻拽讬讚 讗讜 讞讘讜专讬 诪讬讞讘专 讗讬 讛诇讻讛 讻专"砖 讘诪拽诇拽诇 讗讜 讻专"讬 讜讻讜' 注"砖 讜讻转讘转讬 砖诐 讚诪住讜讙讬讗 讚讛转诐 讬砖 诇讛拽砖讜转 注诇 驻讬专砖"讬 讚讛讻讗 讜讻转讘转讬 诇讬讬砖讘 诇驻讬 砖讬讟转讜 讜砖诐 讻转讘转讬 讙"讻 诪讗讬 讚拽砖讬讗 诪住讜讙讬讗 讚讛转诐 注诇 驻讬' 专"转 讚讛讻讗 注"砖 讛讻诇 讘讗专讬讻讜转 砖诪转讜讻诐 谞转讬讬砖讘讜 讻诪讛 拽讜砖讬讜转 讜讚拽讚讜拽讬诐 讘砖诪注转讬谉 讜讘注讬拽专 砖讬讟转 专砖"讬 讜专讘讬谞讜 砖诪讜讗诇 砖讛讘讬讗讜 讛转讜住' 讻讗谉 讛讗专讻转讬 注讜讚 讘讞讬讚讜砖讬 讘"拽 讘住"驻 讛诪谞讬讞 讚祝 诇"讚 讜转讜讻谉 驻讬专讜砖讬 讚诪讗讬 讚诪砖诪注 砖诐 诪诇砖讜谉 诪讛专砖"讗 讝"诇 诇注谞讬谉 诪诇讗讻讛 砖讗爪"诇 讘讞讜讘诇 讜诪讘注讬专 砖讬讬讱 诇讞讬讬讘 讬讜转专 讘诪拽诇拽诇 诪讘诪转拽谉 讜讛注诇讬转讬 砖诐 砖讝讛 讗讬谞讜 注讜诇讛 注诇 讚注转 讻诇诇 讗诇讗 砖讬砖 诇驻专砖 砖讬讟转 讛转讜住' 讘注谞讬谉 讗讞专 讚诪讗谉 讚讞砖讬讘 转讬拽讜谉 诪爪讜讛 转讬拽讜谉 讙诪讜专 诇注谞讬谉 诪拽诇拽诇 讛讻讬 谞诪讬 讘注讬拽专 诪诇讗讻讛 砖爪专讬讻讛 诇讙讜驻讛 讻讬讜谉 讚讗讬讻讗 爪讜专讱 诪爪讜讛 注"砖 讘讗专讬讻讜转 讻讬 砖诐 注讬拽专 诪拽讜诪讜 讜讻讗谉 讗讬谉 诇讛讗专讬讱:


讘诪砖谞讛 专讘讬 讬讛讜讚讛 讗讜诪专 讛爪讚 爪驻讜专 诇诪讙讚诇 讜讻讜'  讻诇 讛住讜讙讬讗 驻讬专砖转讬 讬驻讛 讘讗专讬讻讜转 讘专讬砖 驻专拽 讗讬谉 爪讚讬谉 注"砖 讜转诪爪讗 谞讞转:





驻转讞 注讬谞讬诐

诪转谞讬' 讻专"讬 讜讻讜'. 诪爪讗转讬 讻转讜讘 讘讻转讘讬 讛专讘 讛诪讜讘讛拽 讛砖拽讚谉 讘转讜专讛 诪讛专"专 讬讛讜住祝 拽讜谞拽讬 讝诇讛"讛 讜诇讛讬讜转 讚讜讘讘 砖驻转讬 讬砖谞讬诐 讗注转讬拽 讚讘专讬讜 讻诪讜转 砖讛诐 讜讝"诇 驻讬专砖讜 讛转讜住' 讚专"讬 住"诇 讚诪拽诇拽诇 驻讟讜专 讜诇讛讻讬 讞讜讘诇 讜诪讘注讬专 驻讟讜专 讜专"砖 住"诇 讚诪拽诇拽诇 讞讬讬讘 讜诇讛讻讬 讞讜讘诇 讜诪讘注讬专 讞讬讬讘 讜拽砖讛 讚讘讻专讬转讜转 讗诪专 专讘 讗砖讬 讻讙讜谉 砖谞转讻讜谉 诇讻讘讜转 讛注诇讬讜谞讜转 讜讛讜讘注专讜 诪讗诇讬讛谉 讜转"拽 住"诇 讻专"砖 讚讗诪专 讚讘专 砖讗讬谉 诪转讻讜讬谉 诪讜转专 讜讛砖转讗 讛讬讻讬 诪讜拽讬 诇转"拽 讚诪讞讬讬讘 讻专"讬 讛讗 专"讬 驻讜讟专 诪拽诇拽诇 讘讛讘注专讛 讜讛讻讗 诪讘注讬专 讛讜讗 讜驻讟讜专 讜讻谉 拽' 诇专"砖 讚住"诇 诪讘注讬专 讞讬讬讘 讜讗"讻 讛讬讻讬 诪讜拽讬 诇专"讗 讚驻讟专 讻讜转讬讛 讗讬驻讻讗 讛讜诇"诇 转"拽 讻专"砖 讜专"讗 讻专"讬 讜注讬讬谉 讘讬讜诪讗 讚祝 诇"讘 讚"讛 讛谞讬 诪讬诇讬 注讻"诇. (诇讗 注诪讚转讬 讘注谞讬谉):





砖注专讬 转讜专转 讘讘诇

(拽讜 讗) 讞讜讘诇 讘爪专讬讱 诇讻诇讘讜.鈥斪曌斪� 讚转谞谉 诇拽诪谉 专驻讬"讚 讚讞' 砖专爪讬诐 "讛讞讜讘诇 讘讛谉 讞讬讬讘" 讜讛讬讬谞讜 讗注"驻 砖诇讗 讬爪讗 讚诐 讚讗讬 讘砖讬爪讗 讗祝 讘砖讗专 砖专爪讬诐 讞讬讬讘, 讜讙诐 讛讘讬讗讜 砖诐 (拽讝 讘) 讘专讬讬转讗 "谞爪专专 讛讚诐 讗注"驻 砖诇讗 讬爪讗 讚诐" 讞讬讬讘 - 讛讛讻专讞 诇讜诪专 讻诪讜 砖讻转讘讜 讛转讜住' 诇注讬诇 (注讛 讗 讚"讛 讻讬 讛讬讻讬) 讚诪讗讞专 砖谞爪专专 讛讚诐 住讜驻讜 诇爪讗转. 讗诇讗 砖讛讚讘专 住讜转专 讗转 讛诪爪讬讗讜转, 讻讬 专讜讗讬诐 讗谞讜 讻诪讛 驻注诪讬诐 讘讞讘讬诇转 讗谞砖讬诐 砖谞爪专专 讛讚诐 讜谞砖讗专 讘诪拽讜诪讜 讜诇讗 讬爪讗. 讗讘诇 诇讬专讜砖诇诪讬 砖讬讟讛 讗讞专转, 讚讻诇 讞讜讘诇 讘砖讘转 讗讬谞讜 讞讬讬讘 讗诇讗 讗诐 讻谉 讬爪讗 讚诐 讻讚讬谉 砖讞讬讟讛 砖讛讬讗 转讜诇讚转 讞讘讜专讛, 注讬' 砖诐 驻"讘 讛"讗 (讛 注"讗): 讘专 拽驻专讗 讗诪专 讗驻讬' 讗讬谞讜 爪专讬讱 诇讚诐 讜讻讜'*[讜注讬' 讛讙讛转 讛诪讞讘专 讘"砖注专讬 转讜专转 讗专抓 讬砖专讗诇", 注诪' 155.]. 讜注讜讚 砖诐 驻"讝 讛"讘 [讬 专注"讙]: 讛诪讜爪讬讗 讚诐 讞讬讬讘 诪砖讜诐 谞讟讬诇转 谞砖诪讛 砖讘讗讜转讜 诪拽讜诐. 讜注讜讚 砖诐 讛"讙 [讬 住注"讙]: 专砖讘"诇 讗诪专 诇讬转 讻讗谉 砖讞讬讟讛 砖讞讬讟讛 转讜诇讚转 讞讘讜专讛 讛讬讗. 讜讻谉 诪讜讻讞 诇诪注讬讬谉 讘住谞讛讚专讬谉 (驻讬"讗 讛"讗, 诇 注"讗), 讗诇讗 砖诇驻谞讬谞讜 砖诐 谞转讞诇驻讜 讛讚讘专讬诐 讜转拽谞谞讜 讘讞讚讜砖谞讜 砖诐*[砖注专讬 转讜专转 讗专抓 讬砖专讗诇, 注诪' 531.]. 讜诪"诪 讙诐 讘注讜砖讛 讞讘讜专讛 讜诇讗 讬爪讗 讚诐 讞讬讬讘 诪砖讜诐 爪讜讘注. 注讬' 砖讘转 驻"讝 讛"讘 [讬 专注"讙]: 诪讛 爪讘讬注讛 讛讬转讛 讘诪砖讻谉 砖讛讬讜 诪砖专讘讟讬谉 讘讘讛诪讛 讘注讜专讜转 讗诇讬诐 诪讗讚诪讬诐 讗"专 讬讜住讬 讛讚讗 讗诪专讛 讛注讜砖讛 讞讘讜专讛 讜谞爪专专 讘讛 讚诐 讞讬讬讘.

